Arsenal gannan ulhey billionaire ge fahathugai Henry | Mihaaru\nއާސެނަލް ގަންނަން އުޅޭ ބިލިއަނަރުގެ ފަހަތުގައި އޮންރީ\nއާސެނަލްގެ ލެޖެންޑް އޮންރީ\n04 މެއި 2021 - 14:14\nލަންޑަން (މެއި 4) - އާސެނަލް ގަންނަ މަސައްކަތް ކުރާ ސްވިޑެންގެ ބިލިއަނަރު ޑެނިއަލް އީކްގެ އެޑްވައިޒަރެއްގެ ރޯލުގައި އެ ކްލަބުގެ ލެޖެންޑް ތިއަރީ އޮންރީ ހަރަކާތްތެރިވާން ފަށައިފި އެވެ.\nމިޔުޒިކް ސްޓްރީމިންގެ މަޝްހޫރު އެޕް، ސްޕޮޓިފައިގެ ކޯ ފައުންޑާ ޑެނިއަލް އީކް، އާސަނަލް ގަންނަން ޝައުގުވެރިވެ، އެކަމަށް މިހާރުގެ އޯނަރު ކްރޮންކޭއަށް ލިޔެފައިވާ ކަމަށް އޮންރީ ބުންޏެވެ.\nޑެނިއަލްގެ ފަރާތުން އާސެނަލް ގަތުމަށް 1.8 ބިލިއަން ޕައުންޑްގެ ޕެކޭޖެއް ތައްޔާރުކޮށްފައިވާ ކަމަށް މީޑިއާ ރިޕޯޓްތައް ބުނެ އެވެ. ސްކައި ސްޕޯޓްސްގައި ވާހަކަ ދައްކަމުން އޮންރީ ބުނީ އެކަށީގެންވާ ވަރުގެ ރަނގަޅު ފަންޑެއް ޑެނިއަލް އެއްކޮށްފައިވާ ކަމަށެވެ. މި ހަފުތާ ތެރޭގައި ރަސްމީކޮށް ބިޑް ހުށަހަޅާނެ ކަމަށް ވަނީ ބެލެވިފަ އެވެ.\nޑެނިއަލްގެ ފަހަތުގައި އާސެނަލްގެ ލެޖެންޑުންގެ ގޮތުގައި ދެން ހިމެނެނީ ޕެޓްރިކް ވިއޭރާގެ އިތުރުން ޑެނިސް ބާކޭމްޕެވެ.\nއޮންރީ ބުނީ އާސެނަލް ގަންނަން ޑެނިއަލްގެ ޝައުގުވެރިކަން ހުރި ނަމަވެސް އެކަން އެހާ ފަސޭހަ ގޮތަކަށް ނިމިގެންދާނެ ކަމަށް ގަބޫލު ނުކުރެވޭ ކަމަށެވެ.\n"އެއް ކަމެއް ފާހަގަ ކުރަން އަހަރެން ބޭނުން މިކަމުގައި ޑެނިއަލް ފަހަތަކަށް ނުޖެހޭނެ. އެމީހުން ކްލަބު ވިއްކަން ބޭނުންވާކަން އެނގެންދެން އޭނާ އެގޮތުގައި ހުންނާނެ،" އޮންރީ ބުންޏެވެ.\n"މިކަމަށް ވަރަށް ދިގު މުއްދަތެއް ވެސް ހޭދަ ވެދާނެ. އަހަރެމެންނަށް އެނގޭ އަހަރެމެން ކުރަން މިއުޅެނީ ކޮން ކަމެއްކަން. އެކަމަކު އެންމެ ފުރަތަމަ ކަމަކަށް ވެސް އަހަރެމެން ޔަގީންކަން ދޭން ބޭނުން ކްލަބު ވިއްކުމުގެ ވާހަތައް އަޑުއަހަން އެ މީހުން ތިބިއްޔާ ކްލަބު ގަންނަން ތައްޔާރަށް ތިބިކަން."\nއޮންރީ ބުނީ، އާސެނަލްގެ ސަޕޯޓަރުންގެ ހިއްސާ ކްލަބުގެ ބޯޑުގައި އޮންނާނެ ގޮތަކަށް ހަދަން ޑެނިއަލް ބޭނުންވާކަން އޭނާ ހާމަކޮށްފައިވާ ކަމަށެވެ. އަދި އެކަމާ ގުޅިގެން އާސެނަލްގެ ސަޕޯޓާސް ޓްރަސްޓް ގުރޫޕާ ބައްދަލުކޮށް ޑެނިއަލް ބޭނުންވާ ގޮތް ސަޕޯޓަރުންނާ ހިއްސާ ކޮށްފައިވާނެ ކަމަށް އޮންރީ ބުންޏެވެ.\nތިޔަކަން ކުރަން ލަސްވެސް ވެއްޖެ. ރަދީފް ބްރޯ! ސަޕޯޓްރުން ގޮވައިގެން ނިކުމެ ކްރޮއެންކޭ ބޭރުކޮއްބަލަ.\nޔެސް ޔެސް. ކްރޯންކޭ ބޭރުވާންޖެހޭ. ކްލަބްގެ ހާލަތު ބަދަލުކުރެވޭނީ ކްލަބް އަދި ފުޓުބޯޅަދެކެ ލޯބިވާ މެނޭޖްމެންޓެއް އައިސްގެން. އިންވިންސިބްލްސްގެ ޒަމާން އަބުރާ އިއާދަކުރަން ބޭނުން. އާސެނަލް ކުޅެންޖެހޭނީ ޔޫރޮޕާ ލީގުގައެއްނޫން، ޗެމްޕިއަންސް ލީގުގައި. ވަރަށް ވެދުން\nނުވާނެ.. އާރސެނަލް އިޒް އަ ސްމޯލް ކްލަބް


Honeymoon Dhathuruvee Maruge Ethifaharakah - Vaguthu\nއެމެރިކާ އަށް ނިސަތްވާ ރިޗޮމޮންޑް މެތިއު އާއި ލައުރެން އުރޭ ކައިވެނި ކުރީ މިދިޔަ މަހު އެވެ. ދެމަފިރިން ކައިވެނި ކުރުމުގެ ކުރިން ވެސް ރާވައިގެން ތިބީ އެމީހުންގެ ހަނީމޫން ނިއުޒިލެންޑްގައި ހޭދަކުރާށެވެ.\nއެހެންކަމުން ކައިވެންޏަށް ފަހު "ރޯޔަލް ކެރީބިއަން" ކްރޫޒް ޝިޕްގައި ދެމަފިރިން އެމެރިކާ އިން ނިއުޒިލެންޑަށް ދަތުރުކޮށް ނިއުޒިލެންޑްގެ ވައިޓް އައިލެންޑަށް ދިޔައެވެ. ނަމަވެސް އިއްޔެ ވައިޓް އައިލެންޑްގެ އަލިފާން ފަރުބަދައެއް ކުއްލިއަކަށް ގޮވި ހާދިސާ އާއި އެކު ދެމަފިރިންގެ ހަނީމޫނަށް ވަނީ ހިޔަނިއެޅިފައެވެ.\nއެމެރިކާގެ މީޑިއާތަކުން ބުނާ ގޮތުގައި އަލިފާން ފަރުބަދަ ގޮވި ހާދިސާގައި މެތިއުގެ ހަށިގަނޑުގެ 80 އިންސައްތަ ވަނީ ފިހިފައެވެ. ލައުރެންގެ ހަށިގަނޑުގެ 20 އިންސައްތަ ފިހިފައި ވާއިރު އޭނާގެ އޮޕަރޭޝަނެއް ކުރަން ހޮސްޕިޓަލުން ދަނީ ތައްޔާރު ވަމުންނެވެ.\nމެތިއުގެ މަންމަ މީޑިއާ އަށް މައުލޫމާތު ދެމުން ބުނީ ދެމަފިރިން ސަލާމަތްވީ މަރުގެ އެތިފަހަރަކުން ކަމަށާއި، ފުރާނަ ސަލާމަތް ވުމުން ކޮންމެވެސް ވަރެއްގެ ހިތްހަމެޖެހުމެއް އާއިލާ އަށް ލިބިފައިވާ ކަމަށެވެ.\n"މިފަދަ ހާދިސާއެއްގައި ފުރާނަ ސަލާމަތް ވުމަކީ ވެސް ވަރަށް ނާދިރުކަމެއް. އަހަރެމެން އުފާކުރަން މެތިއުގެ ދެމަފިރިން މަރުނުވެ ސަލާމަތް ވުމުން." މެތިއުގެ މަންމަ ބުންޏެވެ.\nއަލިފާން ފަރުބަދަ ގޮވި ހާދިސާގައި ފަސް މީހަކު ވަނީ މަރުވެފައެވެ. އަދި އިތުރު 27 މީހަކު ގެއްލިފައިވާ ކަމަށް މީޑިއާ ރިޕޯޓްތައް ބުނެއެވެ.\nއަލިފާން ފަރުބަދަ ގޮވާފައި ވަނީ އެފަރުބަދަ ގޮވާފާނެ ކަމުގެ އިންޒާރު ސައިންސްވެރިން ދެމުން ދަނިކޮށެވެ. ސައިންސްވެރިންގެ އިންޒާރަށް ބެލުމެއް ނެތި، އެސަރަހައްދަށް މީހުން ދިއުމުގެ ފުރުސަތު ދީފައި އޮތް މައްސަލަ ތަހްޤީޤު ކުރަން ގިނަ ބަޔަކު މިހާރު އަންނަނީ ގޮވާލަމުންނެވެ.


Final ge fahu jaaga Bayern Munich ah | Mihaaru\nފައިނަލުގެ ފަހު ޖާގަ ބަޔާން މިއުނިކަށް\n20 އޯގަސްޓް 2020 - 08:244comments\nލިސްބަން (އޮގަސްޓް 20) – ފްރާންސްގެ އޮލިމްޕިކް ލިޔޯން 3-0 އިން ބަލިކޮށް ޖަރުމަނުގެ ބަޔާން މިއުނިކް ޔުއެފާ ޗެމްޕިއަންސް ލީގުގެ ފައިނަލުގެ ފަހު ޖާގަ ރޭ ހޯދައިފި އެވެ.\nއެންމެ ފަހުން ކުޅުނު ހަތަރު ސެމީން ވެސް ބަލިވި ބަޔާން ރެކޯޑް ބަދަލުކޮށް ފައިނަލުން ފުރުސަތު ހޯދީ ޑޮމިނޭޓްޓިން ފުޓްބޯޅައެއް ކުޅުމަށް ފަހު އެވެ. އަންނަ އާދީއްތަ ދުވަހުގެރޭ ކުޅޭ ފައިނަލުގައި، މުބާރާތް ފަސް ފަހަރު ކާމިޔާބުކޮށްފައިވާ ބަޔާން ބައްދަލުކުރާނީ މުޅިން އަލަށް ފައިނަލުން ޖާގަ ހޯދި ފްރާންސްގެ ޕީއެސްޖީއާ އެވެ.\nމިއީ ބަޔާން މުބާރާތުގެ ފައިނަލުން ޖާގަ ހޯދި 11 ވަނަ ފަހަރެވެ. އެއާ އެކު އެ ޓީމުން ވަނީ ދެ ވަނަ އަށް އެންމެ ގިނަ ފައިނަލް ކުޅެފައިވާ އޭސީ މިލާނުގެ އަދަދާ ހަމަކޮށްފަ އެވެ. އެންމެ ގިނަ ފައިނަލް ކުޅުމުގެ ރެކޯޑް އޮތީ 16 ފައިނަލް ކުޅުނު ރެއާލް މެޑްރިޑުގެ އަތުގަ އެވެ.\nމި މޮޅާ އެކު ބަޔާން މިވަނީ އެ ޓީމުން 2013 ވަނަ އަހަރު އަދި ރެއާލް މެޑްރިޑް 2015 ވަނަ އަހަރު ޖެހިޖެހިގެން 10 މެޗުން މޮޅުވެ ހެދި މުބާރާތުގެ ރެކޯޑާ ހަމަހަމަކޮށްފަ އެވެ. ފައިނަލުން މޮޅުވެއްޖެ ނަމަ އެ ޓީމަށް އަނެއްކާ ވެސް ރެކޯޑް އަމިއްލަ ކުރެވޭނެ އެވެ.\nމި މެޗުގެ ފުރަތަމަ 15 މިނެޓުގެ ތެރެ ލިޔޯނަށް ރަނގަޅު ދެ ފުރުސަތު ލިބި ބޭކާރުވި އެވެ. ނަތީޖާއަކަށްވީ ބަޔާނުން ފުރުސަތުގެ ބޭނުން ހިފައި ލީޑު ނެގުމެވެ. އެ ޓީމުގެ ފުރަތަމަ ދެ ގޯލް 18 ވަނަ މިނެޓާއި 33 ވަނަ މިނެޓުގައި ޖެހީ ސާޖް ގެނެބްރީ އެވެ. މީގެ ތެރެއިން ފުރަތަމަ ގޯލަކީ އަރިމަތިން އަރައި ލިޔޯންގެ ތިން ކުޅުންތެރިން ކައިރިން ނައްޓާލައި ގޯލަށް ޝޫޓްކޮށްލައިގެން ކާމިޔާބުކުރި ހިތްގައިމު ގޯލެކެވެ.\nބަޔާން ދެ ގޯލުގެ ލީޑެއްގައި މެޗު ނިންމަން ދަނިކޮށް، ލީޑު ފުރިހަމަކޮށްދިނީ 88 ވަނަ މިނެޓުގައި ރޮބަޓް ލެވޮންޑޮސްކީ އެވެ. މިއީ މި ސީޒަނުގެ މުބާރާތުގައި އޭނާ ޖެހި 15 ވަނަ ގޯލެވެ.\nބަޔާނުގެ ކޯޗު ހަންސީ ފްލިކް ބުނީ މެޗު އުނދަގޫވާނެކަން ކުރިން ވެސް އެނގޭ ކަމަށާއި ލިޔޯނުން އައީ މެންޗެސްޓާ ސިޓީ އާއި ޔުވެންޓަސް، މޮޅު ކުޅުމަކުން ބަލިކޮށްފައި ކަމަށެވެ.\n"އެ ޓީމު ޓެކްޓިކަލީ ވަރުގަދަ އަދި މެޗުގެ ކުރީކޮޅު އަހަރެމެންނަށް ދަތި ކުރި. އަހަރެމެންނަށް އެނގޭ އަހަރެމެން ރަނގަޅަށް ޑިފެންޑްކުރަން ޖެހޭނެކަން. މެޗުގެ ކުރިން އަހަރެމެން ބުނިން ފަސޭހައިން ބޯޅަ ދީގެން ފަރުޖެއްސޭކަށް ނޯންނާނެޔޭ. އެކަމަކު އެކަން ވެސް ވި،" ފްލިކް ބުންޏެވެ.\nއިތުރު ލިޔުންތައް ބަޔާން މިއުނިކް ޗެމްޕިއަންސް ލީގު


ފަތުރުވެރިކަން 11 ޕަސެންޓް، މަސްވެރިކަން 28 ޕަސެންޓް ދަށަށް ގޮސްފި\nއެމްއެމްއޭގެ ތަފާސް ހިސާބުތައް\nފެބުރުއަރީ މަހު ކުންފުނިތަކަށް މަސް ކިރުވާފައިވަނީ 2675 މެޓްރިކް ޓަނު\nފަތުރުވެރިކަމުގެ އޮކިއުޕެންސީ ރޭޓް ވަނީ 63 ޕަސެންޓް ދަށަށް ގޮސްފަ\nފެބުރުއަރީ މަހު ރާއްޖެއަށް ޒިޔާރަތްކޮށްފައިވަނީ 121،052 ފަތުރުވެރިން\n10 އޭޕްރިލް 2017 | ހޯމަ 17:43\nރާއްޖޭގެ އެންމެ ބޮޑު ދެ ސިނާއަތް ކަމަށްވާ މަސްވެރިކަމާއި ފަތުރުވެރިކަން މިއަހަރުގެ ފެބްރުއަރީ މަހު ދަށަށް ގޮސްފައިވާ ކަމަށް އެމްއެމްއޭ އިން ހާމަކޮށްފި އެވެ.\nއެމްއެމްއޭ އިން އާއްމުކޮށްފައިވާ އިގްތިސާދީ މުރާޖާ ރިޕޯޓުގައި ވާގޮތުން، މިއަހަރުގެ ފެބުރުވަރީ މަހު ރާއްޖެއަށް ޒިޔާރަތްކުރި ފަތުރުވެރިންގެ އަދަދު ވަނީ ދަށްވެފަ އެވެ.\nއެގޮތުން ފެބްރުއަރީ މަހު 121،000 (އެއްލައްކަ އެކާވީސް ހާސް) ފަތުރުވެރިން ރާއްޖެއަށް އައިސްފައިވާ އިރު މިއީ މިދިޔަ އަހަރުގެ ފެބްރުއަރީ މަހާ އަޅާ ބަލާ އިރު ދަށް އަދަދެކެވެ. އަދި މި މުއްދުތުގައި ފަތުރުވެރިން ހޭދަކޮށްފައިވާ ރޭގެ އަދަދުވެސް ވަނީ ހަތް ޕަސެންޓް ދަށަށް ގޮސްފަ އެވެ.\nޗައިނާއިން ޒިޔާރަތްކުރި ފަތުރުވެރިންގެ އަދަދު މި މުއްދަތުގެ ތެރޭގައި ދަށްވެފައިވާ އިރު ރަޝިޔާ އާއި އިޓަލީގެ އިން ޒިޔާރަތްކުރި ފަތުރުވެރިންގެ އަދަދު ވަނީ އިތުރުވެފަ އެވެ.\nރާއްޖޭގައި ފަތުރުވެރިން ހޭދަކޮށްފައިވާ މުއްދަތަށް ބަލާއިރު، 2016 ވަނަ އަހަރުގެ ފެބުރުވަރީ މަހު ފަތުރުވެރިއަކު އެވްރެޖްކޮށް 8.5 ދުވަހު ރާއްޖޭގައި ހޭދަށްކޮށްފައިވެ އެވެ. ނަމަވެސް ފާއިތުވި ފެބުރުވަރީ މަހު މި އަދަދު ވަނީ 4.5 އަށް ދަށްވެފައެވެ. އަދި މި މުއްދަތުގެ ތެރޭގައި ފަތުރުވެރިކަމުގެ ދާއިރާގައި ބޭނުންކުރެވެން ހުރި އެނދުގެ އަދަދު އިތުރުވި އިރު ރާއްޖޭގައި ފަތުރުވެރިން ހޭދަކޮށްފައިވާ ރޭގެ އަދަދު ވަނީ ދަށްވެފައެވެ. އެހެން ކަމުން މިކަމާ ގުޅިގެން ފާއިތުވި ފެބްރުއަރީ މަހު އޮކިއުޕަންސީ ރޭޓް ވަނީ %63 އަށް ދަށަށް ގޮސްފައެވެ. މިދިޔަ އަހަރުގެ ފެބުރުވަރީ މަހު މިއަދަދު ހުރީ %74 ގައެވެ. އެހެންކަމުން މިއީ 11 ޕަސެންޓްގެ ދަށް ވުމެކެވެ.\nމީގެ އިތުރުން މަސްވެރިކަމުގެ ދާއިރާއަށް ބަލާއިރު، މި އަހަރުގެ ފެބުރުވަރީ މަހު ރާއްޖޭގެ ކުންފުނިތަކަށް މަސް ކިރުވާފައި ވަނީ 2675 މެޓްރިކް ޓަނެވެ. މިއީ 2016 ވަނަ އަހަރުގެ ފެބްރުއަރީ މަހާ އަޅާ ބަލާ އިރު 28 ޕަސެންޓް ދަށް އަދަދެކެވެ. އަދި މިއީ ފާއިތުވެދިޔަ ޖެނުއަރީ މަހާ އަޅާބަލާއިރު 60 ޕަސެންޓް ދަށް އަދަދެކެވެ.\nއެމްއެމްއޭ އިން އާއްމުކޮށްފައިވާ އެންމެ ފަހުގެ ތަފާސްހިސާބުތަކުން ދައްކާ ގޮތުން، މިދިޔަ އަހަރުގެ ނޮވެމްބަރު މަހު މަސް އެކްސްޕޯޓްކުރި މިންވަރު ވެސް ވަނީ 34 ޕަސެންޓް ދަށަށް ގޮސްފަ އެވެ.\nމަސް އެކްސްޕޯޓް ކޮށްގެން ލިބުނު އާމްދަނީ ދަށްވުމުގެ މައިގަނޑު ސަބަބަކީ ގަނޑުކުރި ކަޅުބިލަމަސް އަދި ތާޒާ، ފިނިކުރި ކަންނެލި އެކްސްޕޯޓްކޮށްގެން ލިބުނު އާމްދަނީ ދަށްވުން ކަމަށް އެމްއެމްއޭ އިން ބުނެއެވެ.\nރާއްޖޭގެ އިގްތިސާދުގައި އެންމެ ބޮޑު ހިއްސާއެއް އޮންނަ ދެ ސިނާއަތް ދަށަށް ގޮސްފައިވާއިރު ރާއްޖޭގެ ދަރަނި ވެސް ދަނީ އެއް އަހަރުން އަނެއް އަހަރަށް ބޮޑުވަމުންނެވެ. ދަރަނި ދެއްކުމަށް އިތުރު ދަރަނި ނަގަން ޖެހޭ ހާލަތަށް ވެއްޓިފައިވާއިރު 2017 ވަނަ އަހަރު ކަރަންޓް އެކައުންޓް ޑެފިސިޓް 892.1 މިލިއަން ޑޮލަރަށް އަރާނެ ކަމަށް ވަނީ ލަފާކޮށްފަ އެވެ. މިދިޔަ އަހަރުގައި މިއަދަދު އުޅެނީ 666.7 މިލިއަން ޑޮލަރުގަ އެވެ.


Barca ge evves hushahelhumeh libifaeh neh: PSG\nޕީއެސްޖީގެ ފޯވަޑް ނޭމާ ޖޫނިއާ، އަނބުރާ ބާސެލޯނާއަށް ގެންދަން ބާސާއިން މަސައްކަތް ކުރަމުންދާ ކަމުގެ އަޑުތައް ފެތުރުނު ނަމަވެސް، ބާސާގެ އެއްވެސް ހުށަހަޅުމެއް އަދި ލިބިފައި ނުވާ ކަމަށް ޕީއެސްޖީން ބުނެފި އެވެ.\nބާސާއިން އަނބުރާ ނޭމާ ގެންދިއުމަށް، އެ ޓީމުގެ މިޑްފީލްޑަރު އީވާން ރަކިޓިޗް އާއި ފޯވަޑް ފިލިޕޭ ކުޓީނިއޯ އާއެކު 30 މިލިއަން ޔޫރޯ ބާސާއިން ޕީއެސްޖީއަށް ހުށަހެޅި ކަމަށް އަޑު ފެތުރުނެވެ. ނަމަވެސް ޕީއެސްޖީގެ ސްޕޯޓިން ޑައިރެކްޓަރު ލިއަނާޑޯ އެކަން ދޮގު ކުރެ އެވެ.\n"ހަމަ އެއްވެސް ކަމެއް ބަދަލެއް ނުވޭ އެންމެ ފަހުން އަހަރެމެން ވާހަކަ ދެއްކި ގޮތަށް އަދިވެސް އޮތީ، ހަމައެއްވެސް ކަމެއް ނެތް،" ލިއަނާޑޯ ބުންޏެވެ. "މައްސަލަ ބަދަލެއް ނުވޭ، ނޭމާއަށް މިހާތަނަށް އެއްވެސް ބިޑެއް ހުށަހަޅާފައި ނެތް، ނޭމާ ހުރީ އަހަރެމެންނާއެކު އަދި އޭނާ އަކީ ޕީއެސްޖީގެ ކުޅުންތެރިޔެއް."\nޕީއެސްޖީ ދޫކޮށްލަން ނޭމާ ބޭނުންވާ ކަން އެ ކުލަބަށް ވެސް އެނގެ އެވެ. އޭނާ ގެންދިއުމަށް ބާސާގެ ޝައުގުވެރިކަން ވެސް އެބަހުއްޓެވެ. ނަމަވެސް އެކަމަށް މެދުވެރި ވެފައިވާ ހުރަހަކީ މާލީ ގޮތުން އޮތް ގޮންޖެހުމެވެ. ނާމޭގެ ޓްރާންސްފާގެ ބޮޑު އަގެވެ.\nމިހާރު ކުރިއަށްދާ ހޫނު މޫސުމުގެ ޓްރާންސްފާގައި ބާސާއިން މިހާތަނަށް 200 މިލިއަން ޔޫރޯއަށް ވުރެ ގިނައިން ހޭދަ ކޮށްފި އެވެ. އިތުރަށް ހޭދަ ކުރެވޭނީ ކުލަބުގެ މާލީޔަތައް އިތުރަށް ފައިސާ ވަދެވޭނެ ގޮތެއް ހޯދައިގެންނެވެ. އެކަމަށް އެންމެ ފަސޭހައިން ކޮށޭނެ މަގަކީ ކުޅުންތެރިންތަކެއް ވިއްކާލައިގެން ފައިސާ ހޯދުމެވެ.


United ah coach koh dhiunamkee haassa sharafeh: Mourinho | Mihaaru\n28 މެއި 2016 - 08:33\nޔުނައިޓެޑާ އެކު ތިން އަހަރުގެ އެއްބަސްވުމެއްގައި ސޮއިކުރުމަށް ފަހު މޮރީނިއޯ ބުނީ ޔުނައިޓެޑަކީ ދުނިޔޭގެ ފުޓްބޯޅައިގައި ވެސް ހާއްސަ ޓީމެއް ކަމަށެވެ.\n"މުޅި ދުނިޔޭގެ ނިސްބަތުން ބެލިޔަސް ޔުނައިޓެޑަކީ ހާއްސަ ޓީމެއް. ގިނަ ބައެއްގެ ތަރުހީބު އޮތް ޓީމެއް. މިފަދަ ކްލަބަކަށް ކޯޗުކޮށްދިނުމަކީ ފުޓްބޯޅައިގައި ލިބޭނެ ހާއްސަ ޝަރަފެއް" މޮރީނިއޯ ބުންޏެވެ.\nމޮރީނިއޯ އިނގިރޭސި ލީގުގައި ކުރިން ކޯޗުކޮށްދިން ހަމައެކަނި ކްލަބަކީ ވާދަވެރި ޗެލްސީ އެވެ. މޮރީނިއޯ ބުނީ ޔުނައިޓެޑާ ދެކޮޅަށް އޯލްޑް ޓްރެފޯޑްގައި ކުޅޭއިރު އަބަދުވެސް ހާއްސަ ކަމެއް އިހުސާސް ކުރެވޭ ކަމަށެވެ.\n"ފާއިތުވި ތިން އަހަރު ހަނދާން ނައްތާލަން ޖެހޭ"\nޔުނައިޓެޑްގެ ކޯޗުކަމުން އެލެކްސް ފާގަސަން 2013 ވަނަ އަހަރު ވަކިވުމަށް ފަހު އެ ޓީމާ ހަވާލުވި ދެ ކޯޗުން ކަމަށްވާ ޑޭވިޑް މޮއިސް އާއި ލުއީ ވެން ހާލްގެ ކޯޗުކަމުގައި އެ ޓީމަށް މާ އެދެވޭ ނަތީޖާ ތަކެއް ނެރެވިފައިނުވެ އެވެ. މޮރީނިއޯ ބުނީ އެ ޓީމަށް ކުރިއަށްދެވޭނީ މި ތިން އަހަރުގައި ހިނގާދިޔަ ކަންތައްތަކުގެ މަތިން ހަނދާން ނައްތާލައިގެން ކަމަށެވެ.\n"މި ކްލަބާ މެދު ވިސްނާއިރު ދެ ކަމަކަށް ބަލަން އެބަޖެހޭ. އެއީ މިދިޔަ ތިން އަހަރާއި އޭގެ ކުރިން މި ކްލަބްގެ ހާލަތު. އަހަރެން ދެކޭގޮތުގައި މި ކްލަބަށް ކުރިއަށް ދެވޭނީ މިދިޔަ ތިން އަހަރު ވެދިޔަ ކަންތައްތައް ހަނދާން ނައްތާލައި ކުރިއަށް ވިސްނައިގެން،" މޮރީނިއޯ ބުންޏެވެ.\nޔުނައިޓެޑްގެ ކުރީގެ ކޯޗު އެލެކްސް ފާގަސަން އާއި މޮރީނިއޯ.-- ފޮޓޯ: އޭއެފްޕީ\nޔުނައިޓެޑުން އިއްޔެ ނެރުނު ބަޔާނެއްގައި ބުނެފައިވަނީ މޮރީނިއޯ އަކީ ޔޫރަޕްގައި ފާއިތުވި އަހަރުތަކުގައި އޭނާގެ ފެންވަރު ސާބިތު ކޮށްދީފައިވާ ކޯޗެއް ކަމަށާއި އޭނާގެ އިރުޝާދުގެ ދަށުން އެ ޓީމަށް ކުރިއަށް އޮތް ތިން އަހަރު ތެރޭގައި ގިނަ ކާމިޔާބީތަކެއް ހޯދޭނެ ކަމަށް އުއްމީދުކުރާ ކަމަށެވެ.\nމޮރީނިއޯ ޔުނައިޓެޑާ ހަވާލުވުމުން އެ ޓީމަށް މަޝްހޫރު ގިނަ ކުޅުންތެރިން ގެންނާނެ ކަމަށް ބެލެވެ އެވެ. އޭގެ ތެރެއިން އެއް ކުޅުންތެރިޔަކީ ޕީއެސްޖީގެ ފޯވާޑް ޒަލަޓަން އިބްރަހިމޮވިޗެވެ. ރިޕޯޓްތައް ބުނާގޮތުން ޔުނައިޓެޑުން ކުޅުންތެރިން ގަތުމަށް މޮރީނިއޯ އަށް 200 މިލިއަން ޕައުންޑް ދިނުމުން ދަނީ ތައްޔާރުވަމުންނެވެ.


ހައިމާކްގެ ހޮޅިއެއް ފަޅައިގެން ދިއުމުން މަސައްކަތްމެދުކެނޑިއްޖެ. | Landhooinfo\nހައިމާކްގެ ހޮޅިއެއް ފަޅައިގެން ދިއުމުން މަސައްކަތްމެދުކެނޑިއްޖެ.\nއިއްޔެގެ ހާދިސާގައި ހައިމާކުގެ ހޮޅި ފަޅައިގެން ގޮސް ތެޔޮތައް ބޭރުވަނީ / ފޮޓޯ : ލައިބް\nނ.އަތޮޅުގެ ރިޒޯޓެއް ކަމުގައިވާ ފުށިވެލަވަރު ރިޒޯޓާއި، ނ.ލަންދޫ ކައުންސިލް ގުޅިގެން ކުރިއަށްގެންދާ ލަންދޫގެ މަގުތައް ހެދުމުގެ މަސައްކަތް ކުރަމުންދަނިކޮށް އެމަސައްކަތުގައި ބޭނުންކުރަމުންއައި އެކްސް ކަވޭޓަރގެ ހޮޅިއެއް ފަޅައިގެން ގޮސް ތެޔޮލީކް ވާންފެށުމުން މަސައްކަތް ހުޓާލައިފިއެވެ.\nމަންޒަރު ދުށްމީހަކު ލަންދޫއިންފޯއަށް މަޢުލޫމާތު ދިންގޮތުގައި ހޮޅިފަޅައިގެންދިޔައީ ވަރަށްދިގު ރުކެއް ނަގަން އުޅުމުގެ ތެރޭގައި ރުކުގެ މެދާހިސާބުން ބިިންދައިގެން ދިޔުމުގެ ތެރޭގައެވެ. “ރުއް ބިންދައިގެން ގޮސް ރުކުގެ ތިރީބައިން އޭތީގެ ތެޔޮހޮޅިއެއްގައި ޖެހިފައި ފަޅައިގެން ދިޔައީ” މަޢުލޫމާތު ދިންމީހާ ބުނެއެވެ.\nމިހާދިސާގައި އެއްވެސް މީހަކަށް ގެއްލުމެއް ނުލިބުނު ނަމަވެސް މިއީ ވަރަށް ނުރައްކާތެރި ކަމެއްކަމަށާއި، އެތާ ކައިރީގައި އެވަގުތު ގިނަ ޢަދަދެއްގެ މީހުން ތިބިކަމަށްވެސް މަންޒަރު ދުށްމީހުން ބުނެއެވެ.\nލަންދޫ ކައުންސިލް އިދާރާއިން ވެސް މިކަންވަނީ ލަންދޫއިންފޯއަށް ކަށަވަރު ކޮށްދީފައެވެ. އެކައުންސިލް ގެ އިސް އޮފިޝަލަކު ވިދާޅުވީ އިއްޔެ މިކަން ދިމާވުމުން މިހާރު މަސައްކަތް ވަގުތީ ގޮތުން ހުއްޓިފައިވީނަމަވެސް މިއަދުގެ ވަގުތެއްގައި ރިޒޯޓުން ތަކެތިގެނެެސްގެން މަރާމާތު ކުރާނެކަމަށެވެ. އަދި މަރާމަތު ކުރުމަށްފަހު ހަމަކުރިއެކޭވެސް އެއްގޮތަށް ބާރުސްޕީޑްގައި މަސައްކަތް ކުރަމުންދާނެކަމަށެވެ.\nކައުންސިލް އިދާރާއިން ލަފާކުރައްވާ ގޮތުގައި މިމަސައްކަތަކަށް މަދުވެގެން މަސްދުވަސް ނަގާނެއެވެ.4ދުވަހުގެ މަސައްކަތުންވެސް މިހާރުވަނީ ވަރަށް ގިނަރުއްނަގާ ބިންއެއްވަރު ކޮށްފައެވެ.\nނޮޅިވަރަމަކީ ރާއްޖޭގެ އުތުރުގެ ސަރަޙައްދުގައި ހިމެނޭ މުހިންމު ރަށެއްކަމަށާ، މިސަރުކާރުގެ ހަތަރު އަހަރާއި ބައިގެ މުއްދަތުގެތެރޭގައި 115 މިލިއަން ރުފިޔާ …\nއޭ މިހާރު މަރާމާތުކޮށް ނިމިއްޖެ. ދުއްވަން ފަށައިފި. މަސައްކަތްވެސް ފަށައި.\nނަސީބެއްނު ނަގިއްޔަކުން ޖެހިފަ ފަޅައިގެން ނުދިޔަކަން…\nހާދަ ފައްކަލޭދޯ ! ހާދަ ހުޝިޔާރު ކެމެރާމަނުންވެސް މިހާރު ލަންދޫގައި އެބަތިއްބޭ ދޯ ! މަރުޙަބާ ލައިބު ، ޝުކުރިއްޔާ ލަންދޫ އިންފޯ !


Anehkaaves Aa Vahthareh Ge Covid Virus Eh Fenijje - Vaguthu\nކޮވިޑް-19 ވޭރިއަންޓްތަކުގެ ސަބަބުން ބައެއް ގައުމުތަކުގެ ހާލަތު ގޯސްވެފައި ވަނިކޮށް އަނެއްކާވެސް ނުރައްކާތެރި ހާލަތެއް ކުރިމަތިވެދާނެ ކަމަށް ލަފާކުރެވޭ ވޭރިއަންޓެއް ނުވަތަ ކޮވިޑްގެ އާވައްތަރެއްގެ ވައިރަހެއް ފެނިއްޖެއެވެ. ކޮލަމްބިއާ އިން ފުރަތަމަ ފެނުނު މިވޭރިއަންޓް މިހާރު ވަނީ އެމެރިކާގައި ވެސް ފެތުރެން ފަށާފައެވެ.\nއެމެރިކާގެ އޮފިޝަލުން ބުނާ ގޮތުގައި ކޮލަމްބިއާ އިން ފެނި އަދި މިހާރު އެމެރިކާގެ ބައެއް ސަރަހައްދުތަކުގައި ވެސް ފެތުރެމުން އަންނަ ކޮވިޑް ވޭރިއަންޓަކީ B.1.621 އެވެ. އެމެރިކަގެ ފްލޮރިޑާގެ މިއާމީން މިހާރު ވަނީ މިވޭރިއަންޓް ފެނިފައެވެ. ޑަބްލިއުއެޗްއޯ އިން ވޭރިއަންޓްތަކަށް ގްރީކްގެ ނަންތައް ދެމުން އައި ނަމަވެސް އަދި މިވޭރިއަންޓަށް ނަމެއް ދީފައެއް ނުވެއެވެ.\nފްލޮރިޑާގެ އޮފިޝަލުން ބުނާ ގޮތުގައި މިވޭރިއަންޓްގެ ސަބަބުން ބަލި މީހުންގެ ހާލަތު އިތުރަށް ގޯސްވަމުންދާ ކަމެއް އަދި ފާހަގައެއް ނުކުރެވެއެވެ. ނަމަވެސް މިއީ ވެސް ޑެލްޓާ ވޭރިއަންޓެކޭ އެއްގޮތއް ފަސޭހައިން ފެތުރެމުންދާ ވޭރިއަންޓެއް ކަމަށް ލަފާކުރެވޭ ކަމަށް އޮފިޝަލުން ބުނެއެވެ. "މިހާރު ކޮވިޑް ކޮންޓްރޯލް ކުރުމަށް އޮތް އެންމެ ބޮޑު އެއް ހުރަހަކީ ޑެލްޓާ ވޭރިއަންޓް. އެއީ މާފަސޭހައިން ފެތުރެމުން އަންނާތީ. ހަމަ އެގޮތައް ކޮލަމްބިއާ އިން ފެނުނު އަދި އެހެން ގައުމުތަކަށް މިހާރު ފެތުރެމުން އަންނަ ވޭރިއަންޓަކީ ވެސް އެފަދަ ވޭރިއަންޓަކަށް ވެދާނެ." އޮފިޝަލަކު ބުންޏެވެ.\nކޮވިޑް-19 ފެތުރުން ކޮންޓްރޯލް ނުކުރެވި ދިގުދެމިގެން ދާނަމަ އަދިވެސް އިތުރު ވޭރިއަންޓްތައް އުފެދުމުގެ ބިރު އެބައޮތް ކަމަށް އޮފިޝަލުން ވިދާޅުވެއެވެ. އަދި ހާއްސަކޮށް ވެކްސިން ނުޖަހާ މީހުންގެ ކިބައިން ވޭރިއަންޓްތައް އުފެދުމުގެ ފުރުސަތު ބޮޑު ކަމަށް ވެސް ތަޖުރިބާކާރުން ބުނެއެވެ.\nޖުލައި 30, 2021 18:31\nރާއްޖެނޫން އެހެން ގަމެއްނެތް އިންޑިއާ މީހުންނަށް މިހާރު ދެވޭނެ. އެހެންކަމުން އިންޑީއާ މީހުން ކަރަންޓީންވާ ހާއްޔަކަށް މިރާއްޖެ މިހާރު މިދަނީ ވަމުން. މިރާއްޖޭގަ 15 ދުވަހު އެމީހުން މަޑުކޮށްލުމުން، އިންޑިއާ މީހުނަށް މެދުއިރުމައްޗަށް އެބަދެވޭ. އަޑުއިވޭގޮތުގަ ޑެލްޓާ ވޭރިއަންޓް ބާރަށް އިންޑިއާގަ ދަނީ ފެތުރެމުން. ޚަބަރުތައް ލިބޭގޮތުން އިންޑިއާއިން އެމެރިކާއަށް ގޮސްފަވާ މިވޭރިއަންޓްގެ ސަބަބުން އެމެރިކާގެ ހާލަތު ވަނީ ގޯސްވެފަ. އަޅުގަނޑުމެން ސަރުކާރުގެ ނިންމުމަކީ ކޮބާބާ؟\nޖުލައި 30, 2021 18:41\nވަގުތުކުދިންކޮޅު ދައްކާލަން އެހެން ވާހަކައެއް ނެތީތަ މިމާތް ހުކުރު ދުވަހު....ބަލި ބައްޔާއި މުސީބާތްތައް ފިލާދާނީކީ ވެކްސިންތަކަކުން ނޫންކަން ތީގެ ކޮންމެ ލިޔުމެއްގެ ފަހަތުގަ ތަފްސީލް ކޮށްދީބަލަ....އިތުރަށް ފުރިހަމަވެގެންދާނެ ލިޔުން އޭރަށް\nޖުލައި 31, 2021 06:56\nކޮވިޑް 19 އާވައްތަރެއްގެ ބިހެއް އަޅައިފީ “ބިރުން ހަލާކު”


Ahmed Naseer | Halif Atoll\nAuthor Archives: Ahmed Naseer\nPosted on February 23, 2019 by Ahmed Naseer\nފެރީގެ ދަތުރުތައް ފެށުމުގެ ގޮތުން ބޭއްވުނު ރަސްމިއްޔާތުގެ ތެރެއިން: ފޮޓޯ އަތޮޅު ކައުންސިލް\nތިލަދުންމަތީ އުތުރުބުރީ އަތޮޅު ކައުންސިލުން ތަޢާރަފްކޮށްފައިވާ '' ފަހިދުވެލި '' ލޯންޗު ދަތުރު ޕްރޮގްރާމްގެ ތެރެއިން ހދ. ކުޅުދުއްފުއްޓާ ދިއްދުއާ ދެމެދު ފެރީގެ ޚިދުމަތް ފަށައިފިއެވެ. 2019 ވަނަ އަހަރުގެ ލާމަރުކަޒީ ދުވަހާ ގުޅުވައިގެން ފެށުނު މި ފެރީގެ ޚިދުމަތް ދިނުމަށް ހަމަޖެހިފައިވަނީ އަތޮޅު ކައުންސިލް އިދާރާގެ '' ރެހެންދި '' ލޯންޗުގައެވެ.\nފެރީ ނިޒާމް ފެށުމުގެ ގޮތުން މިއަދު ހެނދުނު 7:30 ގައި ދިއްދޫ ބަނދަރުގައި ބޭއްވުނު ރަސްމިއްޔާތު ފައްޓަވައި ދެއްވީ އަތޮޅު ކައުންސިލްގެ މެމްބަރ އަލްފާޟިލް ޢަބްދުﷲ ސިރާޖެވެ. މި ރަސްމިއްޔާތުގައި އަތޮޅު ކައުންސިލްގެ ބައެއް ވެރިންނާއި މުވައްޒަފުން ބައިވެރިވެ ވަޑައިގެންނެވިއެވެ. މި ނިޒާމްގެ ތެރެއިން ލޯންޗުގައި ޖާގަ އޮތް މިންވަރަކުން ޓިކެޓް ބައްލަވައި ގަންނަވާ ފަރާތްތަކަށް ދަތުރު ކުރެއްވޭނެއެވެ. ޓިކެޓްގެ އަގަކީ -/300 ރުފިޔާއެވެ.\nމި ނިޒާމްގެ ތެރެއިން މިއަދު ދަތުކުރެއްވި ކޮންމެ ފަސިންޖަރަކަށް މާބޮޑިއެއް ހަދިޔާ ކުރެވުނެވެ. ދިއްދޫން ކުޅުދުއްފުއްޓަށް ފުރުމަށް ހަމަޖެހިފައިވަނީ ހޮނިހިރު އަދި ބުރާސްފަތި ދުވަހުގެ ހެނދުނު 7:30 ގައެވެ. އަދި ކުޅުދުއްފުށިން ދިއްދުއަށް ފުރުމަށް ހަމަޖެހިފައިވަނީ މެންދުރުފަހު 14:30 ގައެވެ.\nޓްރާންސްޕޯރޓް މިނިސްޓަރ ( މެދުގައި ) އަރިހުގައި އަތޮޅު ކައުންސިލްގެ ވަފުދުގެ ބޭފުޅުން\nތިލަދުންމަތީ އުތުރުބުރީ އަތޮޅު ކައުންސިލްގެ ފަރާތުން މާލެ ވަޑައިގެން އުޅުއްވާ ވަފުދުން ޓްރާންސްޕޯރޓް މިނިސްޓްރީއަށް ޒިޔާރަތް ކުރައްވާ އެތަނުގެ އިސްވެރިންނާ ބައްދަލުކުރައްވައިފިއެވެ.\nމިގޮތުން މިމަހުގެ 11 ވަނަ ދުވަހު ޓްރާންސް ޕޯރޓް މިނިސްޓްރީއަށް ޒިޔާރަތްކުރައްވައި އެމިނިސްޓްރީން މިއަތޮޅުގައި ދެއްވަމުން ގެންދަވާ ޚިދުމަތާބެހޭ ގޮތުން މަޝްވަރާކުރެއްވިއެވެ. އަދި ރަށްރަށުގެ ނެރުބައްތި ހޯދުމާބެހޭ ގޮތުންނާއި ފަޅުތަކުގައި ޖަހާފައިވާ ދުރަށް އަލިފޮނުވައިދޭ ބައްތިތައް މަރާމާތުކޮށް ދަތުރުވެރިންނަށް ފަސޭހަވާނެގޮތަކަށް މެދުނުކެނޑި އެޚިދުމަތް ލިބުމުގެ މައްޗަށް މަޝްވަރާކުރެވުނެވެ.\nމި ބައްދަލުވުމުގައި ޓްރާންސްޕޯރޓް މިނިސްޓްރީގެ ފަރާތުން މިނިސްޓަރާއި އެ ވުޒާރާގެ އިސްވެރިން ބައިވެރިވެ ވަޑައިގެންނެވިއެވެ. އަތޮޅު ކައުންސިލްގެ ފަރާތުން މި ބައްދަލުވުމުގައި ކައުންސިލްގެ ބައެއް މެމްބަރުންނާއި ކައުންސިލްގެ ޑިރެކްޓަރ ޖެނެރަލް ބައިވެރިވެ ވަޑައިގެންނެވި އެވެ.\nPosted on December 11, 2018 by Ahmed Naseer\nއިސްލާމިކް މިނިސްޓަރ އަރިހުގައި އަތޮޅު ކައުންސިލްގެ އިސްވެރިން\nއަތޮޅުގައި ހުރި ބައެއް ކަންކަމާ ބެހޭގޮތުންނާއި، ސަރުކާރުން ރައްޔިތުންނަށް ދެއްވަމުން އަންނަ ޚިދުމަތްތަކުގެ ފެންވަރު މިހާރަށްވުރެ ރަނގަޅު ކުރުމާ ބެހޭގޮތުން ސަރުކާރާ މަޝްވަރާ ކުރެއްވުމަށް ހއ. އަތޮޅު ކައުންސިލްގެ އިސްވެރިންގެ ޓީމެއް މާލެ ވަޑައިގެން އެކިއެކި ވުޒާރާތަކުގެ ވެރިންނާ ބައްދަލު ކުރައްވަމުން އެބަގެންދަވައެވެ.\nތިލަދުންމަތީ އުތުރުބުރީ އަތޮޅު ކައުންސިލްގެ ޓީމުގެ ފަރާތުން އެންމެ ފުރަތަމަ ބައްދަލުކުރެއްވީ އިސްލާމިކް މިނިސްޓަރ ޑޮކްޓަރ އަޙުމަދު ޒާހިރުޢަލީ އާއެވެ. އެމަނިކުފާނާ ބައްދަލުކުރައްވައި، އަތޮޅުގައި ހުރި މިސްކިތްތަކުގެ ހާލަތު ރަނގަޅު ކުރުމާ ބެހޭގޮތުންނާއި، މިސްކިތްތައް ބެލެހެއްޓުން ކައުންސިލާ ޙަވާލުކުރުމާއި، އަތޮޅުގައި މިހާރު ހިންގާ ޤުރުއާން ކްލާސްތައް މިހާރަށްވުރެ ހަރުދަނާ އުސޫލެއްގެ ތެރެއިން ހިންގުމާއި، އިސްލާމިކް މިނިސްޓްރީއާއި އަތޮޅު ކައުންސިލް ގުޅިގެން އަތޮޅުގައި ހިންގިދާނެ ޕްރޮގްރާމްތަކާ ބެހޭގޮތުންނާއި އަތޮޅުގައިހުރި އަންހެނުންގެ މިސްކިތްތަކާމެދު ޢަމަލުކުރާނެ ގޮތްތަކާ ބެހޭގޮތުން މަޝްވަރާ ކުރެވުނެވެ. އަދި މިވަގުތު އުވާލާފައިހުރި އަންހެނުންގެ މިސްކިތްތައް ކައުންސިލާ ޙަވާލުކުރުމާ ބެހޭގޮތުންވެސް މި ބައްދަލުވުމުގައި މަޝްވަރާ ކުރެވުނެވެ.\nމި ބައްދަލުވުމުގައި މިނިސްޓަރ ދެއްކެވި ވާހަކަފުޅުގައި އަތޮޅު ކައުންސިލުން ހުށަހެޅުއްވި ކަންތައްތައް ހަމަޖައްސަވައި ދެއްވުމުގައި އެމަނިކުފާނުގެ ފަރާތްޕުޅުން ވެދެއްވެންއޮތް އެހީތެރިކަމެއް ދެއްވާނެކަމުގެ ޔަޤީންކަން ދެއްވިއެވެ.\nމި ބައްދަލުވުމަށް އަތޮޅުން މާލެ ވަޑައިގެން އުޅުއްވަނީ ކައުންސިލްގެ ނައިބު ރައީސާއި ކައުންސިލްގެ ބައެއް މެމްބަރުންނާއި ކައުންސިލްގެ ޑިރެކްޓަރ ޖެނެރަލް އެވެ.\nPosted on October 20, 2018 by Ahmed Naseer\nފިއްލަދޫގައި ބޭއްވުނު ކާބޯތަކެތީގެ މަޢުރަޒްގެ މަންޒަރެއް: ފޮޓޯ ހއ.އަތޮޅު ކައުންސިލް\nދުނިޔޭގެ ކާބޯތަކެތީގެ ދުވަހާ ގުޅުވައިގެން ހއ. ފިއްލަދޫގައި ކާބޯތަކެތީގެ މައުރަޒެއްގައި ބާއްވައިފިއެވެ. ފިއްލަދޫ ކައުންސިލުން އިންތިޒާމުކުރައްވައިގެން ބޭއްވުނު މި މައުރަޒުއޮތީ މިމަހުގެ 19 ވަނަ ދުވަހު ހއ. ފިއްލަދޫ މަދްރަސުއް ސަބާހުގައެވެ.\nހަތަރު ޓީމަކުން ވާދަކުރި މި މައުރަޒުގައި ތަފާތު ވައްތަރުކެ ކާބޯތަކެތި ތައްޔާރުކޮށްފައިވެއެވެ. ދުނިޔޭގެ ކާބޯތަކެތީގެ ދުވަހުގެ މުނާސަބަތުގައި ބޭއްވުނު މި މައުރަޒު ހުޅުއްވައި ދެއްވީ ތިލަދުންމަތީ އުތުރުބުރީ އަތޮޅު ކައުންސިލްގެ ނައިބު ރައީސް އަލްފާޟިލް ޢަލީ ޝަމީމެވެ. މި ރަސްމިއްޔާތުގައި ހއ. ކެލާ ކައުންސިލާއި ކެލާ ސިއްޙީ މަރުކަޒާއި އަތޮޅު ކައުންސިލްގެ މުވައްޒަފުން ބައިވެރިވެލެއްވިއެވެ.\nމި މައުރަޒަށް ޒިޔާރަތް ކުރެއްވި އެކިފަރާތްތަކުން ބައްލަވައިގެންނެވި ތަކެތީގެ އަގަށް -/24,361 ރުފިޔާ ލިބިފައިވާކަމަށް އެރަށު ކައުންސިލުން މަޢުލޫމާތު ދެއްވިއެވެ.\nޤުރުއާން ކިޔެވުމުގެ ޤައުމީ މުބާރާތުގައި ބައިވެރިވާ ބައިވެރިން މާލެފުރައިފި\nPosted on October 14, 2018 by Ahmed Naseer\n1439 ވަނަ އަހަރު ޤުރުއާން މުބާރާތުގެ ތެރެއިން\nކީރިތި ޤުރުއާން ކިޔެވުމުގެ 33 ވަނަ ޤައުމީ މުބާރާތުގައި ބައިވެރިވާ ހއ. އަތޮޅުގެ ދަރިވަރުން މިމަހުގެ 12 ވަނަ ދުވަހު މާލެ ފުރައިފިއެވެ. ހއ. އަތޮޅުން މި މުބާރާތުގައި ބައިވެރިވަނީ، އަތޮޅު ޤުރުއާން މުބާރާތް 1439 ގައި ބައިވެރިވެ އެ މުބާރާތުން ވަނަތައް ހާސިލްކޮށްގެން މާލެ ދިއުމަށް ހޮވިފައިވާ5ބައިވެރިންގެ ތެރެއިން4ބައިވެރިއެކެވެ.\nޤުރުއާން ކިޔެވުމުގެ 33 ވަނަ ޤައުމީ މުބާރާތުގައި ހއ. އަތޮޅުން ވާދަ ކުރަނީ ބަލައިގެން ކިޔެވުމުގެ ބައިން ހއ. އިހަވަންދޫ ހުޅަނގުމަތީގޭ ޢާއިޝަތު ނާހިޔާއާއި، ހއ. ދިއްދޫ ފުނަކުރި ބައްސާމާ ސުލައިމާނާއި، އިހަވަންދޫ ޒަމާނީވިލާ ޢާއިޝަތު ޤާދިރާއެވެ. ނުބަލާ ކިޔެވުމުގެ ބައިން ހއ. ދިއްދޫ އޭޝިޔާ މަރިޔަމް އަރޫޝާއެވެ.\nއަތޮޅު ކައުންސިލްގެ އުއްމީދަކީ މި މުބާރާތުގައި ރަނގަޅު ކާމިޔާބެއް ހާސިލްކޮށް އަތޮޅަށް ރީތިވަނައެއް ލިބުމެވެ.


Majlis Ge Majority Idhikolhah Libijje - Vaguthu\nމަޖިލީހުގައި މެޖޯރިޓީ އިދިކޮޅަށް ލިބިއްޖެ\n12 މެމްބަރުންގެ ގޮނޑި ނުގެއްލޭ ކަމަށް ސުޕްރީމް ކޯޓުން ކުރި ހުކުމާއެކު، ރައްޔިތުންގެ މަޖިލީހުގެ މެޖޯރިޓީ އިދިކޮޅަށް ލިބިއްޖެއެވެ.\nމި 12 މެމްބަރުންނާއެކު އިދިކޮޅު ފަރާތްތަކަށް ތާއީދުކުރާ މަޖިލީހުގެ މެމްބަރުންގެ އަދަދު މިހާރު ވަނީ 45 އަށް އަރާފައެވެ. ސަރުކާރަށް ނިސްބަތްވާ ޕީޕީއެމް/އެމްޑީއޭ ކޯލިޝަންގެ މެމްބަރުންގެ އަދަދު މިހާރު ވަނީ 40 އަށް ދަށްވެފައެވެ. ނަމަވެސް މީގެ ތެރެއިން ވެސް ބައެއް މެމްބަރުން ރިޔާސީ އިންތިހާބަށްފަހު ވަނީ ސަރުކާރާއި ދެކޮޅުވާން ފަށާފައެވެ.\nއިދިކޮޅު ފަރާތްތަކަށް މެޖޯރިޓީ ލިބުނުއިރު، ދާދިފަހުން ވަނީ ސަރުކާރު ފަރާތުން ރައްޔިތުން މަޖިލީހަށް ހުށަހަޅާފައިވާ ތިން ބިލެެއް ބޭރުކޮށްލާފައެވެ. އެގޮތުން މަޖިލީހުން ބޭރުކޮށްލާފައިވަނީ އިންތިހާބުގެ ގާނޫނަށާއި ޖިނާއީ އިޖުރާއަތުގެ ގާނޫނަށް އަދި ޖަލުތަކާއި ޕޭރޯލްގެ ގާނޫނަށް އިސްލާހު ގެނައުމުގެ ބިލެވެ.\nޕީޕީއެމް އިން ވަކި ކުރުމާ ގުޅިގެން 12 މެމްބަރުންގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅީ ސުޕްރީމް ކޯޓުން ފްލޯ ކްރޮސިންއާ ގުޅޭ ގޮތުން ނެރުނު ހުކުމަށް ރިއާޔަތްކޮށެވެ. އެ ހުކުމް ނެރުނީ މިދިޔަ އަހަރުގެ ޖުލައި މަހުގެ 13 ވަނަ ދުވަހު އެވެ. އެ ހުކުމްގައިވާ ގޮތުން ޕާޓީ ބަދަލުކޮށްފިނަމަ ނޫނީ ވަކިކޮށްފިނަމަ އެ މެންބަރެއްގެ ގޮނޑި ގެއްލޭނެ އެވެ.\nނަމަވެސް އެ ހުކުމުގެ ކުރިން ވެސް ޕީޕީއެމުން ވަކިވާން މި މެމްބަރުން ސިޓީ ފޮނުވާފައިވާތީ ގޮނޑި ގެއްލުނު މައްސަލަ އެ ބޭފުޅުން ވަނީ ސުޕްރީމް ކޯޓަށް ހުށަހަޅާފައެވެ. އެ މައްސަލައިގައި ސުޕްރީމް ކޯޓަށް ގޮތެއް ނިންމިފައިމިވަނީ އަހަރެއްހާ ދުވަސް ފަހުންނެވެ.\nއޮކްޓޯބަރ 30, 2018 22:42\n3 ބާރުވަކިކޮށްފައިވާ ވެރިކަމުގެ ނިޒާމެއްގައި ވެރިކަން ކުރާ ޕާޓީއަށް މެޖޯރިޓީ ލިބެންނުޖެހޭ\nނޮވެމްބަރު 2, 2018 16:17\nމަޖިލިހުގެ މެޖޯރިޓީ އޮތީ ސަރުކާރު ހިންގާ ކޯލިޝަނުގައި އެއީ ޕީޕީ އެމާއި އެމްޑީއޭގައި ރޭގައި އުވާލި އެންޓި ޑިފެކްޝަން ޤާނޫނުގެ ސަބަބުން މުސްތަގުބަލުގައި އަންނަ ސަރުކާރަށް އޮތީ ހަނުރައްކާ


އިސްލާމްދީނުގެ ޢާއްމު ތަޢާރަފެއް: ޣައިބަށް އީމާންވުން | ޢަޤީދާ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޢަޤީދާ އިސްލާމްދީނުގެ ޢާއްމު ތަޢާރަފެއް: ޣައިބަށް އީމާންވުން\nޣައިބަށް އީމާންވަނީ ކިހިނެއް؟\nމަލާއިކަތުންނާއި ޖިންނީން ވާކަމަށް އީމާންވުން\nމަލާއިކަތުންނަށް އީމާންވުމުގެ ފައިދާ:\nއިންސީންގެ ތެރެއިންވާ ޝައިޠާނުން:\nޢަޤީދާގެ ޤަވާޢިދުތަކާ ބެހޭގޮތުން ވާހަކަ ދެއްކިއިރު، ދުނިޔޭގައިވާ ކޮންމެ އެއްޗެއް ދެނެގަތުމުގެ ކުޅަދާނަކަން ހިއްސުތަކަށް ލިބިގެންނުވާކަމާއި، އަހަރެމެންގެ ހިއްސުތަކަށް ނޭނގޭ ވަރަށް ގިނަ ޙަޤީޤަތްތަކެއް ވުޖޫދުގައިވާކަން ބަޔާންކޮށްފައިވާނެއެވެ.\nމީގެ އެންމެ ކައިރި މިސާލަކީ، އެއިން އަހަރެމެން އެންމެންނަށް ވެސް ދިރުލިބިފައިވާ ރޫޙެވެ. ރޫޙު އެއީ ވާ އެއްޗެއްކަމާމެދު އިންކާރުކުރާނެ މީހަކު އެބަހުރިހެއްޔެވެ؟ އެކަކުވެސް ނެތެވެ. އެކަމަކު ރޫޙުގެ ޙަޤީޤަތަކީ ކޮބައިކަން އެނގޭ އެކަކުވެސް އެބަހުރިހެއްޔެވެ؟ އެކަކުވެސް ނެތެވެ.\nއަހަރެމެންނަށް މިފެންނަ، އެނގޭ ދުނިޔައަށް ޤުރުއާނުގައި ދެވިފައިވާ ނަމަކީ 'ފެންނަ ދުނިޔެ' އެވެ. އަހަރެމެންގެ ޙިއްސުތަކަށް ފޮރުވިފައިވާ ނުފެންނަ ދުނިޔެ -މާއްދާގެ ފަހަތުގައިވާ ދުނިޔެ- އަށް ޤުރުއާނުގައި ދެވިފައިވާ ނަމަކީ 'ޣައިބުގެ ދުނިޔެ' އެވެ.\nތަޤުވާވެރިން ފާހަގަވެ ވަކިވަނީ މި ހިސާބުންނެވެ. މިހެންވެ ބަޤަރާ ސޫރަތުގެ ފެއްޓޭ އާޔަތްތަކުގައި، ތަޤުވާވެރިން ސިފަކުރައްވަމުން، މާތް ﷲ ވަޙީކުރައްވާފައިވަނީ ތަޤުވާވެރިންނަކީ ޣައިބަށް އީމާންވާ ބައެއްކުގައެވެ.\nޣައިބު ފެންނާނެ ނުވަތަ ދެނެގަންނާނެ ހިއްސުތަކެއް މާތް ﷲ އަހަރެމެންނަށް ދެއްވާފައި ނުވެއެވެ. ވީއިރު ޣައިބަށް އީމާންވެ އެ ދެނެގަންނާނީ ކިހިނެއްހެއްޔެވެ؟ ހަމައެކަނި ބުއްދިއާއި ހިއްސުތަކަށް އިޢްތިމާދުވާންވެއްޖެނަމަ، އަހަރެމެން ތިބެންޖެހޭނީ މާއްދާގެ ފަހަތުގައިވާ އެއްޗެއް ނޭނގިއެވެ. ހިއްސުތަކުގެ ފަހަތުގައިވާ އެއްޗަކާމެދު ޖާހިލުކަންމަތީގައެވެ. ނަމަވެސް މާތް ﷲ ގެ ރަޙްމަތްފުޅާއި އަދި އެކަލާނގެ ޙިކުމަތްފުޅުން، މާއްދާގެ ފަހަތުގައިވާ ދުނިޔެ ދެނެގަންނަން، އަހަރެމެންގެ މި ނުކުޅަދާނަ ބުއްދިތައް އެކަނި ދޫކޮށެއް ނުލައްވައެވެ. އާދެ، މިގޮތުން އެކަލާނގެ، އިންސާނާއަށް ބޭނުންވާވަރަށް ޣައިބުގެ ޚަބަރުތައް ދެއްވިއެވެ.\nމި ދެންނެވި ޚަބަރަކީ އޭނާ އަމިއްލައަށް ހޯދައިގަނެވޭނެ އެއްޗެއް ނޫނެވެ. ކިއެއްތަ، އެ ލިބިގަނެވޭނީ ތިންގޮތަކުން ކުރެ ގޮތަކުންނެވެ. އެގޮތަކީ:-\nއިލްހާމަކުން ނުވަތަ ނިދީގައި މިފަދަ ޚަބަރެއް އިންސާނާގެ ކިބައިގައި، މާތް ﷲ ލެއްވުމެވެ. މިގޮތަށް ޚަބަރު ލިބިގަތުމުގައި އިންސާނާގެ އެއްވެސް ދައުރެއް ނޯވެއެވެ. އަދި އަމިއްލަ އިޖްތިހާދަކުން ވެސް މިފަދަ ކަމެއް ދެނެނުގަނެވޭނެއެވެ.\nޚަބަރު ދިން ޙަޤީޤީ ފަރާތް ނުފެނި، ޚަބަރު އިވުމެވެ. މިގޮތުން އޭނާއަށް އެ ޚަބަރު އޮޅުންފިލައި ދޭހަވެއެވެ.\nއެންމެ ގިނަ ގޮތަކީ މިއެވެ. އެއީ މާތް ރަސްކަލާނގެ ޚަލްޤުތަކުންގެ ތެރެއިން އެކަލާނގެއަށް ކިޔަމަންތެރި އަދި އަހަރެމެންނަށް ނުފެންނަ، މަލާއިކަތުންނޭ ކިޔޭ ބަޔަކު، އިންސާނުންގެ ތެރެއިން އެކަލާނގެ އިޚްތިޔާރު ކުރައްވާ ބޭކަލެއްގެ އަރިހަށް ފޮނުއްވައި، އެކަލާނގެ ރިސާލަތު ދެއްވައި އަދި މީސްތަކުންނަށް އެ ފޯރުކޮށްދިނުމަށް އަމުރުކުރެއްވުމެވެ.\nޣައިބުގައިވާ އެއްޗެއް އޮޅުންފިލާނެ، މިތިން ގޮތް ނޫން ގޮތެއް ނެތެވެ. މި އާޔަތުގައި މިވަނީ އެވާހަކައެވެ. وَمَا كَانَ لِبَشَرٍ أَنْ يُكَلِّمَهُ اللَّهُ إِلاَّ وَحْياً أَوْ مِنْ وَرَاءِ حِجَابٍ أَوْ يُرْسِلَ رَسُولاً فَيُوحِيَ بِإِذْنِهِ مَا يَشَاءُ\nއާޔަތުގެ ތަފްސީރީމާނަ: ''މޫސާގެފާނުގެ މަންމާފުޅަށް އިލްހާމު ލިބިވަޑައިގަތް ފަދައިން، އަދި އިސްމާޢީލުގެފާނު ކަތިލައްވަނިކޮށް އިބްރާހީމްގެފާނަށް ހުވަފެންފުޅުން ފެނިވަޑައިގަތް ފަދައިން، އިލްހާމާއި ތެދުހުވަފެނުގެ ގޮތުގައި ދެއްވާ ވަޙީއަކުން، ނުވަތަ ބައެއް ހާލަތްތަކުގައި މޫސާގެފާނަށް ވަޙީގެ ބަސްފުޅު އިއްވެވިގޮތަށް، ފަރުދާއެއްގެ އަނެއް ފަރާތުން، ނުވަތަ ޢާއްމުކޮށް ރަސޫލުބޭކަލުންނަށް ވަޙީބާވައިލައްވާ ގޮތަށް ޖިބްރީލުގެފާނު ފޮނުއްވައި، އެކަލާނގެ އިޒުނަފުޅާއެކު، އެކަލާނގެ އިރާދަކުރައްވާ އެއްޗެއް ވަޙީކުރެއްވުމުން މެނުވީ، އެއްވެސް އާދަމުގެ ދަރިއަކަށް، ﷲ ބަސް ވަޙީކުރެއްވުމެއް ނުވެއެވެ.'' (އައްޝޫރާ: 51)\nއީމާންކަމުގެ ރުކުނެއްކަމުގައިވާ ޣައިބަކީ އަދި އެ އިންކާރު ކުރުމުން އިސްލާމްކަމުން ބޭރުވާ ޣައިބަކީ، ޤުރުއާނުގައި އައިސްފައިވާ ޣައިބުތަކެވެ. ޞަހީޙް ސުންނަތުގައި އައިސްފައިވާ ޣައިބުތަކުން ކުރެ ޣައިބެއް އިންކާރުކުރިއަސް މިއްލަތުން އޭނާ ބޭރެއް ނުވާނެއެވެ. އެކަމަކު އޭނާ ފާސިޤުވާނެއެވެ.\nޤުރުއާނާއި ސުންނަތާ ދެމެދު މި ކުރި ތަފާތު، ތަންކޮޅެއް ތަފްޞީލުކޮށް ބުނެލުމަކީ ކޮންމެހެން ބޭނުންކަމެއް ކަމަށް ދެކެވެ. ކީރިތި ރަސޫލު -ޞައްލަﷲ ޢަލައިހި ވަސައްލަމަ- އަހަރެމެންނަށް ފޯރުކޮށްދެއްވި ﷲ ގެ ވަޙީ ބަސްފުޅާއި އެކަލޭގެފާނު ޙަދީޘްކުރެއްވި ޙަދީޘަކީ، ޙުއްޖަތުގެ ގޮތުން ބަލާއިރު އެއް ދަރަޖައެއްގައި ވާ ދޭއްޗެވެ. ޤުރުއާނުގެ ލަފްޒާއި މާނައަކީ ވެސް ވަޙީއެވެ. ޙަދީޘްގެ ވަޙީއަކީ ހަމައެކަނި މާނައެވެ. ލަފްޒަކީ ކީރިތި ރަސޫލު -ޞައްލަﷲ ޢަލައިހި ވަސައްލަމަ- ގެ އަމިއްލަފުޅު ލަފްޒުތަކެވެ. މިގޮތުން މާތް ﷲ ވަޙީކުރައްވާފައި ވަނީ: وَمَا يَنْطِقُ عَنْ الْهَوَى (3) إِنْ هُوَ إِلاَّ وَحْيٌ يُوحَى(4)\nއާޔަތުގެ ތަފްސީރީމާނަ: ''އަދި އެކަލޭގެފާނު އަމިއްލަފުޅު އެދުންފުޅަކަށް ވާހަކަފުޅެއް ނުމެދައްކަވައެވެ. (3) އެކަލޭގެފާނު ގެނެސްދެއްވާ ޤުރުއާނާއި ސުންނަތަކީ، އެއީ އެކަލޭގެފާނަށް އިއްވަވާ ވަޙީއެއްކަމުގައި ނޫނީ ނުވެއެވެ.'' (އައްނަޖްމު: 3-4)\nކީރިތި ރަސޫލު -ޞައްލަﷲ ޢަލައިހި ވަސައްލަމަ- ގެނެސްދެއްވާ ވަޙީގެ އާޔަތާއި އެކަލޭގެފާނު ޙަދީޘްކުރައްވާ ބަސްފުޅުތަކުގެ ދެމެދުގައި، މާތް ޞަޙާބީން އެއްވެސް ފަރަގެއް ނުބައްޓައެވެ. މި ދޭއްޗަށް ވެސް އެބޭކަލުން ކިޔަމަންވެވަޑައިގަތެވެ. އަދި ޙުއްޖަތުގެ ގޮތުން ވެސް އެއްފަދަ ކަމުގައި ދެކެވަޑައިގަތެވެ.\nނަމަވެސް މި ދޭތީގައި ފަރަގެއް ބަހައްޓަންޖެހުނީ، މި ދޭތި ރިވާކޮށް ނަޤުލުކުރި ހިސާބުންނެވެ. ކީރިތި ޤުރުއާން އަހަރެމެންނާ ހަމައަށް އައިސްފައިވަނީ މުތަވާތިރުކޮށެވެ. ވީމާ ޤުރުއާނުގައިވާ ކޮންމެ ލަފްޒަކީ އެއީ ޖީބްރީލުގެފާނު މެދުވެރިކުރައްވާ ﷲ ވަޙީކުރެއްވި ވަޙީބަސްފުޅުކަމާ މެދު އަހަރެމެން ކަށަވަރެވެ. އެއިން އެންމެ ލަފްޒެއްވެސް މަދެއް ނުވެއެވެ. އަދި އިތުރެއް ވެސް ނުވެއެވެ. ބަދަލެއް ވެސް ވެފައި ނެތެވެ. ނަމަވެސް، ހުރިހާ ޙަދީޘޭ ނުބުނަންޏާ، ގިނަ ޙަދީޘަކީ އެކެއްގެ ކިބައިން އަނެކަކު ރިވާކޮށްފައިވާ އާޙާދު ޙަދީޘެވެ. މިހެންވެ މީގެ ތެރެއިން ޞައްޙަ ޙަދީޘާއި ޞައްޙަ ނޫން ޙަދީޘް ވަކިކުރުމަށް، އިންސާނުންނަށް މަސައްކަތް ކުރެވޭނެ އެންމެ ބޮޑަކަށް، ޙަދީޘް ޢިލްމުވެރިން މަސައްކަތްކުރެއްވިއެވެ. ކަން މިހެން އޮތަސް، ޞައްޙަ ކަމުގެ ގޮތުން ޤުރުއާނާއި އެއްފަދަ ދަރަޖައެއް، ޙަދީޘަށް ނުދެވެއެވެ.\nދެން ދީނުގެ އަސާސަކީ ޢަޤީދާ ކަމަށްވެފައި، އަދި މިއަށް އުނިކަމެއް އައިސްފިނަމަ އެއީ ކުފުރުވެ މުރުތައްދު ވާ ކަމަކަށް ވީހިނދު، ކުފުރުނުވާނެ ކިތަންމެ ކުޑަވެސް ފުރުޞަތެއް އޮތިއްޔާ، މުސްލިމަކު ކާފިރަކު ކަމުގައި ޙުކުމް ނުކުރެވެއެވެ. ވީމާ، ޤުރުއާނުގައި ޞަރީޙަކޮށް އައިސްފައިވާ ޢަޤީދާއެއް އިންކާރުކޮށްފިއްޔާ، އެ މީހަކު ކާފިރުވާނެއެވެ. އަދި އިންކާރުކުރީ ޞައްޙަ ސުންނަތުގައި އައިސްފައިވާ ޢަޤީދާއެއް ކަމަށްވަންޏާ އެ މީހަކު ވާނީ ފާސިޤަކަށެވެ. ފާސިޤަކަށް ވާނީ އެއްވެސް ހުއްޖަތެއް ދަލީލެއް ނެތި ހަމަ އިންކާރު ކުރަންވެގެން ޙަދީޘް އިންކާރު ކުރީމައެވެ. ނަމަވެސް ޙަދީޘްގެ މޮޅު ދެރަ ވަކިކޮށް، އޭގެ ސަނަދާއި މަތުނު ބަރާބަރަށް އެނގޭ މި ޢިލްމުގައި ފުންނާބު އުސް މީހަކު ޙަދީޘެއްގެ ބަލިކަމަށްޓަކައި އެ ދޫކުރިއަސް، އޭނާ ފާސިޤެއް ނުވާނެއެވެ. އަދި އެއީ އެއްވެސް މައްސަލައެއް ނޫނެވެ.\nޝަރުޢުގައި އޭގެ ޚަބަރު ދެއްވާފައިވާ އަދި އެއަށް އީމާންވާންޖެހޭ އަދި އިންކާރުކުރުމުން ކާފިރުވެދާ، ޣައިބުގައިވާ ކަންތަކަކީ އެއީ: މަލާއިކަތުން، ޖިންނީން، ފޮތްތައް، ރަސޫލުން، އާޚިރަތް ދުވަސް، އަދި އެ ދުވަހުގެ ޙިސާބު، އަދި އޭގެ ފަހުން އޮންނަ ޘަވާބާއި ޢުޤޫބާތް، މިންވަރުފުޅާއި ނިޔާފުޅު، އުޑުތަކާއި ބިން އުފެއްދެވުމާ ބެހޭގޮތުން ޤުރުއާނުގައި އައިސްފައިވާ އެއްޗެހި، އިންސާނާގެ އުފެދުމާ ބެހޭގޮތުން އައިސްފައިވާ އެއްޗެހި، އަދި މި ނޫނަސް ޤުރުއާނުގައި ޚަބަރު ދީފައިވާ ކޮންމެ ކަމެއް ނުވަތަ އެއްޗެކެވެ.\nޙިއްސުވާ އެއްޗަކަށް މެނުވީ މާއްދީން އީމާނެއް ނުވެއެވެ. ޢަޤީދާގެ ޤަވާޢިދުތަކުގެ ތިންވަނަ ޤަވާޢިދުގައި އިސްވެ ބުނެވިފައިވާފަދައިން، މިފަދަ މީހުންނަށް ދޭން އޮތް ރައްދަކީ، އެއްޗެއް ނޭނގުމަކީ އެ އެއްޗެއް ނެތުން ލާޒިމުކުރާކަމެއް ނޫނެވެ. ވީމާ އަހަރެމެންގެ ޙިއްސުތަކަށް ނޭނގެއޭ ކިޔާފައި އެއީ ނެތް އެއްޗެކޭ ނުބުނެވޭނެއެވެ. ދެން އޮތް އަނެއް ރައްދަކީ، އެހެން ޤަވާޢިދެއްގައި ބުނެފައިވާފަދައިން، ތެދު ޚަބަރަކީ، ޙިއްސުވެސް ޔަޤީންކޮށްދޭފަދައިން ޔަޤީންކޮށްދޭ އެއްޗެކެވެ. ވީމާ ﷲ ގެ ޙަޟްރަތުން މުޙައްމަދުގެފާނު ގެންނަވާ ޚަބަރަކީ ތެދު ޚަބަރެއްކަން ސާބިތުވެ، އަދި އެ ޚަބަރު އަހަރެމެންނާ ހަމައަށް އައިސްފައިވަނީ ރަނގަޅަށްކަން ސާބިތުވެއްޖެނަމަ، މި ޣައިބުތަކަކީ އެއީ ވާ އެއްޗެއްކަން އަހަރެމެން މުއުމިނުންނަށް ޔަޤީންވެއްޖެއެވެ.\nޣައިބު ބެހިގެންވާ ބައިތަކެއްވެއެވެ. އެއީ:\n1- އަހަރެމެންނަށް ނުފެންނަ ނަމަވެސް އެހެން ބަޔަކަށް ފެނިފައިވާ ކަންތައްތަކެވެ. މިސާލަކަށް ޔޫސުފުގެފާނުގެ ވާހަކައެވެ. މި ވާހަކައަށް އެއީ ޣައިބުގައިވާ ކަމެކޭ ކީރިތި ޤުރުއާނުގައި ނަންދެއްވާފައިވަނީ، އެއީ އެ ވާހަކައިގެ ޙާދިސާތަކަކީ، ކީރިތި ރަސޫލާ -ޞައްލަﷲ ޢަލައިހި ވަސައްލަމަ- އާއި އެކަލޭގެފާނުގެ ޤައުމުގެ މީހުންނާ ދިމާވެ ފެނިފައިވާ ކަންކަމެއް ނޫނެވެ. އަދި ކުރިން އެވާހަކަ އަޑުއަހާފައިވެސް ނުވެއެވެ. ނަމަވެސް ޔަޢްޤޫބުގެފާނުގެ ދަރިކަލުންތަކަށް އެއީ ޣައިބެއް ނޫނެވެ. ޔޫސުފުގެފާނުގެ ވާހަކައަކީ އެބޭކަލުންގެ ޙަޔާތްޕުޅުގައި ހިނގާފައިވާ، އަދި އެބޭކަލުން ދެކެވަޑައިގަތް، އެބޭކަލުންގެ ބޮޑު ދައުރެއްވާ ޙާދިސާތަކެކެވެ.\n2- އިންސާނުންގެ ތެރެއިން އެއްވެސް ބަޔަކަށް ފެނިފައިނުވާ އަދި ދިމާވެސްވެފައި ނުވާ ކަންތައްތަކެވެ. ނަމަވެސް ތަންކޮޅެއް ކުރިން މާތް ﷲ އިންސާނުން ވުޖޫދަށް ގެންނެވިނަމަ، އެކަންތައްތައް ފެނުމަކީ ބުއްދީގެ ގޮތުން އެކަށީގެންވާ ކަމެކެވެ. މިސާލަކަށް އިންސާނުން އުފެދުމުގެ ކުރިން ބިމުގައި ހިނގާފައިވާ ހާދިސާތަކާއި، އޭގެ ކުރިން ދުނިޔޭގައި އުޅެފައިވާ މަޚްލޫޤުންނާ ބެހޭ ޚަބަރުތަކެވެ. އަދި އާދަމުގެފާނު އުފެއްދުނު ގޮތާއި، ދުނިޔޭގައި އިންސާނުން އުޅެންފެށި ގޮތެވެ. މިފަދަ ކަންތައްތަކުގެ ތެރެއިން އިންސާނުންނަށް އެނގިފައިވަނީ ވަޙީގެ ޒަރީޢާއިން އެނގިފައިވާ މިންވަރެކެވެ.\n3- ޙިއްސުތަކަށް ނުފެންނަ ނޭނގޭ، އަދި ބުއްދިން އެއާމެދު ގޮތެއް ކަނޑަނޭޅޭނެ، އަދި ޚިޔާލުކޮށްގެން ވެސް އޭގެ ޙަޤީޤަތް ނޭނގޭ ކަންތަކެވެ. މިސާލަކަށް ﷲ ގެ ސިފަފުޅުތަކާއި، އަދި މަލައިކަތުންނާއި ޖިންނީންނާއި ޝައިޠާނުން ފަދަ އަހަރެމެންނަށް ޣައިބުކުރައްވާފައިވާ އެކަލާނގެ މަޚްލޫޤާތުތަކާއި ޤިޔާމަތްދުވަހާއި އެ ދުވަހު ހިނގާ ކަންތަކާއި ޙިސާބާއި ޘަވާބާއި ޢަޛާބެވެ.\nޝުބުހާއަކާއި އޭގެ ރައްދު:\nފަހަރެއްގާ މީހަކު ބުނެފާނެއެވެ. ބަލަ ވާރޭ ވެއްސެވުމާއި ރަޙިމުގައިވާ ކުއްޖާގެ ޖިންސުފަދަ ކަންކަމަކީ އެއީ ހަމައެކަނި ﷲ ދެނެވޮޑިގަންނަވާ ޣައިބުތަކުގެ ތެރެއިންވާ ކަންތައް ނޫންހެއްޔެވެ؟ ވީއިރު މާދަމާ ވާރޭވެހޭނެކަން ނުވަތަ އުޑުމަތި ސާފުވާނެކަން، މޫސުމާބެހޭ ޚަބަރުގައި އެ ކިޔަނީ ކިހިނެއްހެޔެވެ؟ މައިމީހާގެ ބަނޑުގައި އޮތީ ކޮންކަހަލަ ކުއްޖެއްކަން، ޑަކްޓަރުން އެ ބުނަނީ ކިހިނެއްހެއްޔެވެ؟\nމީގެ ޖަވާބެއް ގޮތުން ބުނަންޖެހޭ ދެތިން އެއްޗެއް އެބަ އޮތެވެ. އެއީ:\n1- ޤުރުއާން ބާވައިލެއްވީ މާތް ﷲ އެވެ. އަދި ކައުނާއި، އޭގައިވާހާ އެއްޗެއް އުފެއްދެވީވެސް އެކަލާނގެއެވެ. ވީމާ ކައުނުގައި ހިނގާ ކަމަކާ ފުށުއަރާ ގޮތަށް ޤުރުއާނުގައި އޮތުމަކީ އެއީ ނުވާނެކަމެވެ. ކަންހިނގާ ގޮތަކާއި ޚިލާފަށް ޤުރުއާނުގައި އެބައޮތްހެން ހީވެއްޖެނަމަ އަހަރަމެން ޖެހޭނީ އަލުން މުރާޖަޢާކޮށް އަދި އިތުރަށް އެކަން ބަލާށެވެ.\n2- މޫސުން ޚަބަރުގައި ވާރޭ ވެހޭނެކަމަށް ބުނަނީ، ވާރާ ވެހޭ ސަބަބުތަކާއި ޢަލާމާތްތައް ފެނި، ކައުނުގައި ﷲ ލައްވާފައިވާ ޠަބީޢީ ޤާނޫނުތައް އެނގިގެންނެވެ. މިސާލަކަށް ޝާމުގެ އައްސޭރިއަށް ވާރޭ ވެހެނީ، އެޓްލާންޓިކު ކަނޑުން އަންނަ ވައި، ޖަބަލު ޠާރިޤު ހުރަސްކޮށް އައިސް މެދުތެރޭ ކަނޑުގައި ހުންނަ ވައިގައި ޖެހި، އަންނަ ވަޔާއި އެތާ ހުރި ވައިގެ ފިނިހޫނުމިން ތަފާތުވެގެން އުފެދޭ ވިލާއިންނެވެ. ދެން އެ ވައި ޖެހޭނީ ޝާމު އައްސޭރިއާ ދިމާއަށްކަން ޢިލްމީ ހޯދުންތަކުގެ އެހީގައި އެނގެއެވެ. މިހުރިހާ ކަމަކަށް ރިޢާޔަތްކޮށް މިވެނި ދުވަހެއްގައި ވާރޭވެހޭނެކަން ބުނަން އެނގެނީއެވެ.\nމިއީ ހަމަ ސިޓީ ބަހާ މީހާ އަންނަތަން ކުޑަދޮރުން ބަލަހައްޓައިގެން ހުރެފައި، ފަސްމިނިޓް ފަހުން މިގެއަށް ސިޓީއެއް ލިބޭނެއޭ ބުނުންފަދަ ކަމެކެވެ. ނުވަތަ ދުރުން އަންނަ ކާރެއް ދުރުމީން ބަލަހައްޓައިގެން ހުރެފައި އެހެން މީހުންނަށް ފެނުމުގެ ކުރުން އެވާހަކަ ބުނުންފަދަ ކަމެކެވެ. ވީމާ މިއީ ފަހަރެއްގައި ވެސް ޣައިބު އެނގުމެއް ނޫނެވެ. ކިއެއްތަ، އެއީ އެހެން މީހުންނަށް ފެނުމުގެ ކުރިން އޭނާއަށް އެ ފެނުނީއެވެ. ބަނޑުގައި އޮންނަ ކުއްޖާ އުފެދުމަށް ފަހު، އެކުއްޖާގެ ޖިންސު ބުނުމަކީ ވެސް ހަމަ މިކަހަލަ ކަމެކެވެ. އެހެން މީހުންނަށް އެނގުމުގެ ކުރިން، އާލަތެއްގެ އެހީގައި ޖިންސު ބުނެދެނީއެވެ.\nނަމަވެސް ކައިރީގައި ވެސް ދުރުގައި ވެސް ވިލާ ނެތީސް، އެތަނަށް ވާރޭ ވެހޭނެ ވަގުތެއް ބުނާކަށް ނޭނގޭނެއެވެ. ހަނަފަސްކަން ﷲ މެދުވެރިކުރައްވާފައިވާ ތަނަކަށް ވާރޭ ނުވެއްސޭނެވެ. ވެހެން އޮތް ތަނަކަށް ނުވެހޭ ގޮތް ނުހެދޭނެއެވެ. މަނިފަންޏެއްގެ ގޮތުގައި އޮއްވާ ނުވަތަ އެ ފަނި މައިމީހާގެ ބިހުގައި އަށަގަންނަ ވަގުތު، އެ ވާނީ ކޮން ޖިންސެއްގެ ކުއްޖަކަށްކަން ކަނޑައަޅާކަށް ނޭނގޭނެއެވެ. އާޔަތްތަކުގައި ވާ ޣައިބުގެ މާނައަކީ މިއީއެވެ.\nމަލާއިކަތުންނާއި ރަސޫލުންނާއި ފޮތްތަކަށް އީމާންވުމަކީ ޢަޤީދާގެ އަސާސުތަކުގެ ތެރެއިންވާ ކަންކަމެވެ. މިއާ ނުލާ މީހަކު މުއުމިނެއްކަމުގައި ނުވާނެއެވެ. މަލާއިކަތުންނަކީ ނަބީބޭކަލުން އަރިހަށް ވަޑައިގަންނަވާ ﷲ ގެ ރަސޫލުންނެވެ. އަދި ނަބީބޭކަލުންނަކީ މީސްތަކުންގެ ގާތަށް ވަޑައިގަންނަވާ ﷲ ގެ ރަސޫލުންނެވެ. ފޮތަކީ މަލާއިކަތް ބޭކަލުން ރަސޫލުންގެ އަރިހަށް ގެންނެވީމާ ރަސޫލުބޭކަލުން މީސްތަކުންނާ ހަމައަށް ފޯރުކޮށްދެއްވާ ރިސާލަތެވެ.\nވަޙީ ބާވައިލެއްވުމަކީ ވެދާނެ ކަމެއްކަމާއި، އަދި އެއީ ބޭނުންކަމެއްކަން:\nވަޙީ ބާވައިލެއްވުމަކީ ބުއްދީގެ ގޮތުން ބަލާއިރު ވެދާނެ ކަމެކެވެ. އެހެނީ މަލާއިކަތުން ހައްދަވާ ރަސޫލުބޭކަލުން ހޮއްވަވާ ޝަރީޢަތް ބާވައިލެއްވުމަކީ ﷲ އަށް ކުޅަދުންވަންތަ ކަންކަމެވެ. ﷲ ވޮޑިގެންވާކަމާއި އެކަލާނގެ ކުޅަދުންވަންތަކަމާއި އިރާދަފުޅުށް އީމާންވެއްޖެނަމަ، މިއީ ބުއްދީގެ ގޮތުން ބަލާއިރު ނުވާނެ ކަމެއް ނޫނެވެ. އަދި ވަޙީ ބާވައިލެއްވުމަކީ ވެފައި އޮތް ކަމެއްވެސް މެއެވެ. އެހެނީ ރަސޫލު ބޭކަލުންނަށް ވަޙީ ބާވައިލެއްވުނު ކަމުގެ ތެދު ޚަބަރު އައިސްފައި އެބަ އޮތެވެ. ކުރިން ވެސް ބުނެވިދިޔަ ފަދައިން ތެދު ޚަބަރަކީ ޔަޤީންކަމުގެ މާނައިގައިވާ 'އެނގުމުގެ' އެއް ގޮތެވެ. އަދި ތެދު ޚަބަރަކީ އަހަރެމެންނަށް ފެނި އަޑު އިވިގެން ޔަޤީންވާފަދައިން ތެދުކޮށް ޔަޤީންކުރާ ކަމެކެވެ. އަނެއްކޮޅުން ވަޙީއަކީ ބޭނުންތެރި ކަމެކެވެ. އެހެނީ ވަޙީ ނެތް ނަމަ އިންސާނުންނަށް އެނގޭނީ ހަމައެކަނި މާއްދީ ދުނިޔެއެވެ. އޭގެ ފަހަތުގައިވާ އެއްޗެއް ނޭނގޭނެއެވެ. އަދި އެ މީހުންވީހީ، ކެއުމާއި ޖިންސީ އެދުން ފުއްދުމާއި އަރާމުކުރުން ނޫން ކަމެއް ކުރަން ނޭނގޭ ގެރިބަކަރި ޖަނަވާރުފަދަ އެއްޗަކަށެވެ. ހެއްދެވި ކަލާނގެއާ އޮންނަ ގުޅުމެއް ނޯންނާނެއެވެ. އާޚިރަތަށްޓަކައި ކުރާ މަސައްކަތެއް ނޯންނާނެއެވެ. ވަޙީ ނެތްނަމަ އަޚްލާޤީ މަތިވެރި ސިފަތެއް ނެތުނީހެވެ. އިންސާނާގެ މާތްކަން ގެއްލުނީހެވެ.\nއަޚްލާޤުގެ ޢިލްމާއި ބެހޭގޮތުން މީސްމީހުން ކިތަންމެ ގިނަ ނަޒަރިއްޔާތަކެއް ދައްކައި އުޅުނަސް، އަދި އަޚްލާޤުގެ އަސާސް ބިނާވެފައިވާ އެއްޗަކާ ބެހޭގޮތުން ކިތަންމެ ގިނަ ގޮތްގޮތަށް ވާހަކަ ދެއްކިއަސް، ކަނޑައެޅިގެން އެނގޭ ކަމަކީ ޢަޤީދާއެއްގެ މައްޗަށް އަޚްލާޤު ބިނާނުވާނަމަ، އެ ބިނާވެފައި ހުންނާނީ ވެލިފުންޏެއްގެ މަތީގައެވެ. އެހެނީ އިންސާނާގެ އުފެދުމުގައި ވަނީ އަމިއްލަ ނަފްސުދެކެ ލޯބިވުމެވެ. އަމިއްލައަށް މަންފާ ލިބިގަނެ ގެއްލުންތަކުން ދުރުވުމެވެ. ވީމާ އެކަމަކުން ފައިސާއާއި އަރާމު ނުލިބޭ ކަމެއް އޭނާ ނުކުރާނައެވެ.\nއަތުގައި އޮތް ހަމައެކަނި ރުފިޔާ ހިފައިގެން، އެރޭ ކާނެ ކާއެއްޗެއް ގަންނަން ދަނިކޮށް ޔަތީމުންނަށް އެހީވާ ފައިސާ އަޅާ ފޮއްޓެއް ފެނުނީމާ، ﷲ އަށާއި އާޚިރަތް ދުވަހަށް އީމާންނުވާ މީހަކު އެ ރުފިޔާ އެ ފޮއްޓަށް އަޅާފައި، އެ ވާހަކަ އެއްވެސް މީހެއް ގާތު ނުބުނެ ގޮސް އަރާ ހުސްބަނޑާ އޮވެ ނިދާފާނެހެއްޔެވެ؟\nމުއުމިނަކު މިގޮތަށް ރުފިޔާ އަޅާފާނެއެވެ. އެއީ އޭނާ ޔަތީމުންނަށް އެ ރުފިޔާ ދިނީމާ ﷲ އެކަން ދެކެވޮޑިގަންނަވާނެކަމާއި، އަދި އެ އެއްރުފިޔާ ޤިޔާމަތްދުވަހު އޭނާއަށް ހަތްސަތޭކަ ރުފިޔާއަށް ބަދަލުވާނެކަން އޭނާ ޔަޤީންކުރާތީއެވެ. މީހުންނަށް ފެނުނަސް ނުފެނުނަސް، މީހަކު ޝުކުރުވެރި ވިޔަސް ނުވިޔަސް، އެކަމާ ފަރުވާލެއް ނުބަހައްޓާ، ހެޔޮކަންތައް ކުރަނީ ހަމައެކަނި މުއުމިނުންނެވެ. އެކަނި ހުއްޓަސް ބަޔަކަށް ފެންނަ ހިސާބުގައި ހުއްޓަސް، ނުބައިކަމަކަށް ވީމާ ނުބައިކަންތައް ނުކޮށް ދޫކޮށްލަނީ ހަމައެކަނި މުއުމިނުންނެވެ. މިއާ ޚިލާފަށް މީހުންގެ ސަނާ ހޯދަން ނުވަތަ އިނާމު ހޯދަން ހެޔޮކަންތައް ކުރާ މީހަކު، ސަނާކިޔައި އިނާމު ދޭނެ މީހެއް ނެތިއްޔާ އެކަމެއް ނުކުރާނެއެވެ. ފަޟީޙަތަށް ބިރަށް ނުވަތަ ޢުޤޫބާތަށް ބިރަށް ނުބައިކަންތައް ދޫކޮށްލާ މީހަކު، މީހުންނަށް ނުފެންނާނެކަން ނުވަތަ ސިފައިންގެ މީހަކު ނެތްކަން ޔަޤީންވެއްޖެނަމަ، ނުބައިކަން ނުކޮށް ދޫކޮށެއްނުލާނެއެވެ.\nއަދި ހަމައެހެންމެ، ﷲ ގެ ދީން މީސްތަކުންނަށް އުނގަންނައިދެއްވާނެ ރަސޫލުބޭކަލުން ނުފޮނުއްވާ، އެ މީހުންގެ ފާފަތަކަށް ޢަޛާބުދެއްވައިފިއްޔާ، އެ މީހުން އެކަމާ އިހުތިޖާޖުކުރާނެވެ. އަދި މިފަދައިން ބުނާނެއެވެ. وَلَوْلا أَنْ تُصِيبَهُمْ مُصِيبَةٌ بِمَا قَدَّمَتْ أَيْدِيهِمْ فَيَقُولُوا رَبَّنَا لَوْلا أَرْسَلْتَ إِلَيْنَا رَسُولاً فَنَتَّبِعَ آيَاتِكَ وَنَكُونَ مِنْ الْمُؤْمِنِينَ\nއާޔަތުގެ ތަފްސީރީމާނަ: ''އަދި އެއުރެންގެ ކުފުރުވެރިކަމާއި ކުޅަ ފާފައިގެ ސަބަބުން އެއުރެންނަށް މުޞީބާތެއް ޖެހުނީމާ، އަޅަމެންގެ ވެރިރަސްކަލާކޮއޭ! އަޅަމެންގެ ގާތަށް އިބަރަސްކަލާނގެ ރަސޫލަކު ނުފޮނުއްވީ ކީއްވެގެންހޭ؟ އޭރުން އަޅަމެން އިބަރަސްކަލާނގެ އާޔަތްތަކަށް ތަބާވެ، މުއުމިނުންގެ ތެރެއިން ވެއްޖައީމުހެވެ. މިހެން ކިޔައި ބަހަނާ ދައްކަން ނޫޅޭނެނަމަ، ކަލޭގެފާނު ފޮނުއްވުމުގެ ކުރިން އެބައި މީހުންނަށް ޢަޛާބު ފޮނުއްވީމުހެވެ.'' (އަލްޤަޞަޞް: 47)\nއަދި ރަސޫލަކު ވަޑައިގަތްނަމަ އެބޭކަލަކަށް ތަބާވެގެން އީމާންވެ ދީނަށް އުޅުނީމުހޭވެސް ބުނާނެއެވެ. އަދި ޝަރީޢަތް އެނގުނުނަމަ އެއަށް ތަބާވެ ޢަމަލުކުރީމުހޭވެސް ބުނާނެއެވެ. أَوْ تَقُولُوا لَوْ أَنَّا أُنزِلَ عَلَيْنَا الْكِتَابُ لَكُنَّا أَهْدَى مِنْهُمْ فَقَدْ جَاءَكُمْ بَيِّنَةٌ مِنْ رَبِّكُمْ وَهُدًى وَرَحْمَةٌ\nއާޔަތުގެ ތަފްސީރީމާނަ: ''ތިމަންރަސްކަލާނގެ މި ޤުރުއާން ބާވައިލެއްވީ، ޔަހޫދީންނާއި ނަޞާރާއިންނަށް ވެސް ފޮތް ބާވައިލެއްވި ގޮތަށް ތިމަންމެންގެ މައްޗަށް ފޮތް ބާވައިލެއްވިނަމަ، އެ މީހުންނަށް ވުރެ ބޮޑަށް ތިމަންމެން ދީނަށް ތަބާވެ ތެދުމަގުގައި ތިބީމުހޭ ބުނެފާނެތީއެވެ. ފަހެ ތިޔަބައިމީހުންގެ ވެރިރަސްކަލާނގެ ޙަޟްރަތުން މިވަނީ ތިޔަބައިމީހުންގެ އަމިއްލަ ބަހުން، ސާފު ހެތްކާއި ތެދު ރަޙްމަތެއް އައިސްފައެވެ. ''(އަލްއަންޢާމް: 157)\nބައެއް މީހުން ހިތަށް އަރައެވެ. ސުވަރުގެ ވަދެވޭނެ މަގު، އެންމެންނަށް ﷲ ނުދައްކަވަނީ ކީއްވެހެއްޔެވެ؟ އިންސާނުންގެ ހިތުގައި ޝަހުވަތްތެރިކަން ލައްވާފައި ދެން ޒިނޭކުރީމާ ޢުޤޫބާތް ދެއްވަނީ ކީއްވެހެއްޔެވެ؟ އެމީހުންގެ ކިބައިގައި މުދަލަށް އެދުންވެރިވުމުގެ ސިފަ ލައްވާފައި، ޙަލާލް ނޫން ގޮތަކަށް މުދާ ހޯދުމުން އެކަން ޙިސާބުބައްލަވަނީ ކީއްވެހެއްޔެވެ؟\nމި ސުވާލުތަކުގެ ޖަވާބު މި އަންނަނިވި ފަދައިން ދެވިދާނެއެވެ. އެންމެ ފުރަތަމަ ކަމަކީ، ﷲ ކުރައްވާ ކަމަކާމެދު އެއީ ''ކީއްވެގެންހޭ'' މިފަދައިން ސުވާލެއް ނުކުރެވޭނެއެވެ. އެހެނީ އެކަލާނގެ ކުރައްވާ އެއްވެސް ކަމަކާ މެދު ސުވާލުކުރުމަކީ އަޅުތަކުންނަށް ލިބިގެންވާ ޙައްޤެއް ނޫނެވެ. އެއްޗެއްގެ ވެރިއަކަށް އެ އެއްޗަކާމެދު ބޭނުން ގޮތަކަށް ކަންތައް ކުރުމުގެ މިނިވަންކަން އޮންނަފަދައިން، ޢާލަމްތަކުގެ ވެރިރަސްކަލާނގެ އިރާދަކުރައްވާ ގޮތަކަށް ކަންތައް ކުރެއްވުމުގެ ކުޅަދުންވަންތަކަން، އޭގެ ވެރިރަސްކަލާނގެ އަށް ލިބިވޮޑިގެންވެއެވެ.\nއަނެއްކޮޅުން މިގޮތަށް މިފަދަ ސުވާލުކުރާ މީހުންގެ މިސާލަކީ، އަހަރު ފެއްޓޭއިރު އިމްތިޙާނު ސުވާލުތައް އަހަރެމެން އަތަށް ނުދެނީ ކީއްވެގެންހޭ؟ ނުވަތަ، އެ ސުވާލުތައް އަހަރެމެންނަށް ނުދައްކާ ބަހައްޓަނީ ކީއްވެހޭ؟ ނުވަތަ ގަދައަށް މަސައްކަތްކޮށް އިމްތިޙާނަށް ތައްޔާރުވާން އަހަރެމެންނަށް އެންގީ ކީއްކުރަންހޭ؟ މިކަހަލަ ސުވާލުތައް ކުރާ ދަރިވަރުންތަކެއްގެ މިސާލެވެ.\nއަހަރު ފެއްޓޭއިރު އެ ސުވާލުތައް ކުދިންނަށް ނުދީ، ފޮރުވާފައި ބަހައްޓަނީ އެއީ އެ ކުދިން ލައްވާ ފިލާވަޅު ދަސްކުރުވުމަށްޓަކައެވެ. އަހަރު ފެއްޓޭއިރު ސުވާލު ކަރުދާސްތައް އެ ކުދިންނާ ހަވާލުކޮށްފިނަމަ، އަހަރު ނިމޭއިރު އިމްތިޙާނުކުރުމުގެ މާނައެއް ނުއޮތީހެވެ.\nދުނިޔެއަކީ އިމްތިޙާނުގެ ގޮވައްޗެވެ. ކިޔަމަންތެރިންނާއި ނުކިޔަމަންތެރިން ވަކިކުރާ ތަނެވެ. ތެދުމަގުގައި ވާ މީހުންނާއި މަގުން ކައްސާފައިވާ މީހުން ވަކިކުރާ ތަނެވެ. އަސްރޭސް ޖަހާއިރު މަގުގައި ހުރަސްތަކެއް ނުހުންނަނަމަ، ކުޅަދާނަ މޮޅު އަސްވާރަކީ ކާކުކަމެއް، ދެރަ ފިނޑި އަސްވާރަކީ ކާކުކަމެއް ފާޅުވެ އެނގޭނެހެއްޔެވެ!\nމާތް ﷲ އިރާދަކުރެއްވިނަމަ ހުރިހާ އިންސާނުންނަކީ އެކަލާނގެއަށް އީމާންވާ އެއް އުއްމަތެއްކަމުގައި ލެއްވީހެވެ. އިރާދަކުރެއްވިނަމަ މަލާއިކަތްބޭކަލުން ފަދައިން އަބަދަށް ކިޔަމަންތެރި ބައެއްގޮތުގައި އިންސާނުން އުފެއްދެވީހެވެ. ނަމަވެސް ﷲ އިރާދަކުރެއްވީ އިންސާނުން މިހާރު މިތިބި ގޮތަށް ތިބުމަށެވެ. އެކަލާނގެ އިރާދަކުރެއްވި ކަމެއް ރައްދުކުރެވޭނެ ހަމައެކަކުވެސް ހަމަހިލާ ނުވެއެވެ. އަދި އެކަލާނގެ ކުރެއްވި ކަމަކާމެދު ސުވާލެއް ނުކުރެވޭނެއެވެ. އަޅުތަކުންގެ ހުރިހާކަމެއް ވަނީ އެކަލާނގެ އަތްޕުޅުގައެވެ. އަޅުތަކުންނަކީ އެކަލާނގެއަށް މިލްކުވެގެންވާ، އެކަލާނގެ ޙަޟްރަށް އެނބުރިދާންޖެހޭ ބައެކެވެ. އެކަލާނގެ ފިޔަވާ އެހެން ކަލާނގެއަށް އަހަރެމެންނަކަށް ނުވެއެވެ. ވީމާ އެކަލާނގެ އިރާދަކުރައްވައިފިނަމަ އަހަރެމެންނަށް ޢަޛާބު ދެއްވާނެއެވެ. އަދި އިދާރަކުރައްވައިފިނަމަ ޘަވާބު ދެއްވާނެއެވެ. އަދި އަހަރެމެން އަބަދުވެސް ތިބެނީ އެކަލާނގެ ޢަފޫކުރެއްވުމާއި ރަޙްމަތްފުޅަށް އެދިއެދިއެވެ. އެކަލާނގެ ޢަޛާބުން ރައްކާތެރިވުމަށް އެދިއެދިއެވެ. އެހެނީ އެކަލާނގެ ރަޙްމަތްފުޅުގެ ސަބަބުން މެނުވީ އެކަލާނގެ ޢަޛާބުން ސަލާމަތެއް ނުވެވޭނެއެވެ.\nމަލާއިކަތުން ވާކަން ޤުރުއާނުން ސާބިތުވެއެވެ. ވީމާ އެބޭކަލުންނާ ބެހޭގޮތުން ޤުރުއާނުގައި އައިސްފައިވާ އެއްޗެއް އިންކާރުކޮށްފި މީހާ ކާފިރުވާނެއެވެ. މަލާއިކަތްބޭކަލުންނާ ބެހޭގޮތުން ކީރިތި ޤުރުއާނުގައި އައިސްފައިވާ ކަންތައްތަކުގެ ތެރޭގައި:\n1- އެބޭކަލުން އުފެއްދެވީ އިންސާނުން އުފެއްދެވުމުގެ ކުރިންކަން. މިގޮތުން ﷲ ވަޙީކުރައްވަނީ: وَإِذْ قَالَ رَبُّكَ لِلْمَلائِكَةِ إِنِّي جَاعِلٌ فِي الأَرْضِ خَلِيفَةً قَالُوا أَتَجْعَلُ فِيهَا مَنْ يُفْسِدُ فِيهَا وَيَسْفِكُ الدِّمَاءَ\nއާޔަތުގެ ތަފްސީރީމާނަ: ''ހަމަކަށަވަރުން، ކަލޭގެފާނުގެ ވެރިރަސްކަލާނގެ ބިމުގައި ޚަލީފާއަކު ލައްވާހުށީމޭ މަލާއިކަތުންނަށް ވަޙީކުރެއްވި ހިނދު، ކަންވީގޮތް މީސްތަކުންނަށް ކިޔައިދެއްވާ ހަނދުމަކޮށްދެއްވާށެވެ. އެ ހިނދު މަލާއިކަތްބޭކަލުން ދެންންވޫއެވެ. އަޅަމެން އިބަރަސްކަލާނގެއަށް ޙަމްދުކިޔައި ތަސްބީޙަ ކިޔައި، އިބަރަސްކަލާނގެއަށް މަތިވެރިވަންތަކޮށްކޮށް ތިއްބައި، އެ ބިމުގައި ފަސާދަކޮށް ލޭއޮހޮރުވާނެ ބަޔަކު، އިބަރަސްކަލާނގެ އެ ބިމުގައި ލައްވަނީތޯއެވެ؟'' (އަލްބަޤަރާ: 30)\n2- އެބޭކަލުންނަކީ ﷲ އަށް ކިޔަމަންކަންމަތީ އަބަދަށް ދެމިތިއްބަވާ ބޭކަލުންތަކެއްކަން. މިގޮތުން ﷲ ވަޙީކުރައްވަނީ: وَنَحْنُ نُسَبِّحُ بِحَمْدِكَ وَنُقَدِّسُ لَكَ އާޔަތުގެ ތަފްސީރީމާނަ: ''އަޅަމެން އިބަރަސްކަލާނގެއަށް ޙަމްދުކިޔައި ތަސްބީޙަ ކިޔައި، އިބަރަސްކަލާނގެއަށް މަތިވެރިވަންތަކޮށްކޮށް ތިއްބައި...'' (އަލްބަޤަރާ: 30)\nއާޔަތުގެ މާނަ: ''އެބޭކަލުންނަށް ކުރައްވާ އަމުރަކަށް، އެބޭކަލުން ނުއުރެދެތެވެ. އަދި އެބޭކަލުންނަށް އަމުރުކުރައްވާ ކަންތައްތައް އެބޭކަލުން ކުރައްވާނެތެވެ.'' (އައްތަޙްރީމް: 6)\n3- މާތް ﷲ އާދަމުގެފާނު ހެއްދެވުމަށް ފަހު، ހުރިހާ ތަކެތީގެ ނަންތައް އެކަލޭގެފާނަށް ދަސްކޮށްދެއްވިއެވެ. އަދި އެއަށް ފަހު އެ ނަންތަކަކީ ކޮބައިކަން، މާތް ﷲ މަލާއިކަތުންނާ ސުވާލުކުރައްވާ އިމްތިޙާނުކުރެއްވިއެވެ. ނަމަވެސް އެ ނަންތަކަކީ ކޮބައިކަމެއް އެ ބޭކަލުންނަށް އެނގިވަޑައެއްނުގަތެވެ. ދެން އާދަމުގެފާނު މަލާއިކަތްބޭކަލުންނަށް އެނަންތައް ކިޔައިދެއްވީމާ، އާދަމުގެފާނުގެ މަތިވެރިކަމާއި މާތްކަން ހާމަވުމުން، ﷲ ގެ އަމުރުފުޅަށް މަލާއިކަތްއެބޭކަލުން އާދަމުގެފާނަށް ސަޖިދަކުރިއެވެ. އެ ކުރެއްވި ސަޖިދައަކީ ފަހަރެއްގައި ވެސް އަޅުކަންކުރުމުގެ ސަޖިދައެއް ނޫނެވެ. އެއީ އެކަލޭގެފާނުގެ މޮޅުކަމަށް އިޢްތިރާފުވެ ކަމޭހިތައި މާތްކުރުމުގެ ސަޖިދައެކެވެ.\n4- ބައެއްފަހަރު އެބޭކަލުން މާއްދީ ސިފަސިފައިގައި ތިއްބަވައެވެ. އިންސާނުންގެ ސިފަވެސް ޖެހިވަޑައިގަންނަވައެވެ. މިގޮތުން މަރްޔަމްގެފާނު ވާހަކައިގައި މިފަދައިން ކަންހިނގާފައިވެއެވެ: فَأَرْسَلْنَا إِلَيْهَا رُوحَنَا فَتَمَثَّلَ لَهَا بَشَرًا سَوِيًّا\nއާޔަތުގެ ތަފްސީރީމާނަ: ''ދެން ތިމަންރަސްކަލާނގެ، ޖިބްރީލުގެފާނު އެކަމަނާގެ އަރިހަށް ފޮނުއްވީމެވެ. އަދި ޖިބްރީލުގެފާނު، ފުރިހަމަ އިންސާނެއްގެ ސިފައިގައި އެކަމަނާއަށް ފާޅުވިއެވެ'' (މަރްޔަމް: 17)\nއަދި އިބްރާހީމްގެފާނު އަރިހަށް ވަޑައިގަތް މެހުމާނުންނަކީ ވެސް އިންސާނުންގެ ސިފަޖެހިވަޑައިގެން ތިއްބެވި މަލާއިކަތްބޭކަލުންތަކެކެވެ. އެއީ އިންސާނުން ކަމަށް ހީކުރައްވާ، މީރުކޮށް ފިހެފައި އޮތް ޅަ ގެރިއެއް ވެސް އިބްރާހީމްގެފާނު ގެންނެވިއެވެ: فَلَمَّا رَأَى أَيْدِيَهُمْ لا تَصِلُ إِلَيْهِ نَكِرَهُمْ وَأَوْجَسَ مِنْهُمْ خِيفَةً قَالُوا لا تَخَفْ إِنَّا أُرْسِلْنَا إِلَى قَوْمِ لُوطٍ\nއާޔަތުގެ ތަފްސީރީމާނަ: ''ފަހެ، އެބޭކަލުންގެ ފަރީއްކޮޅަކަށް އެރުވުނު ގެރިއާ ހަމަޔަށް އަތްޕުޅުތައް ވެސް ނުގެންދަވާ، އެއިން އެއްޗެއް ފަރީއްނުކުޅުއްވާތަން ދެކެވަޑައިގެން، އެބޭކަލުންނާމެދު، ހިތްޕުޅު ހަމަނުޖެހޭގޮތެއް ވެއްޖެއެވެ. އަދި އެބޭކަލުންނާމެދު ހިތްޕުޅުގައި ބިރުވެރިކަމެއް އުފެދުނެވެ. އިބްރާހީމްގެފާނު ބިރުފުޅުވަޑައިގެންފިކަން އެނގިވަޑައިގެން، އެ މަލައިކަތްބޭކަލުން ދެންނެވޫއެވެ. ކަލޭގެފާނު ބިރުފުޅުގެން ވަޑައިނުގަންނަވާށެވެ! ހަމަކަށަވަރުން ތިމަންމެންނީ ލޫޠުގެފާނުގެ ޤައުމު ހަލާކުރައްވަން، ކަލޭގެފާނުގެ ވެރިރަސްކަލާނގެ ފޮނުއްވައިގެން އައި މަލާއިކަތުންނެވެ.'' (ހޫދް: 70)\n5- އެބޭކަލުން އަސްލު ތިއްބަވަނީ އުޑުގައެވެ. އެކަމަކު ﷲ ގެ އަމުރުފުޅަށް ބިމަށް ފައިބާވަޑައިގަންނަވައެވެ.\n6- އެބޭކަލުން ބެހިގެންވަނީ އެކިއެކި ދަރަޖަތަކާއި އެކިއެކި ބާވަތްބާވަތަށެވެ. އަދި އުފެއްދެވިފައި ތިއްބަވާ ގޮތާއި މަޤާމުވެސް ތަފާތެވެ. جَاعِلِ الْمَلائِكَةِ رُسُلاً أُولِي أَجْنِحَةٍ مَثْنَى وَثُلاثَ وَرُبَاعَ\nއާޔަތުގެ މާނަ: ''ދޭކުން، ތިނަކުން، ހަތަރަކުން ފިޔަފުޅުތަކެއް ލިބިވަޑައިގެންފައިވާ މަލާއިކަތުން އެއީ އެކިއެކި ކަންކަމާއިގެން ފޮނުއްވާ ބަޔަކުކަމުގައި ލެއްވި ރަސްކަލާނގެއެވެ.'' (ފާޠިރު: 1)\n7- އޭގެ ތެރެއިން އެއް މަލާއިކަތަކީ ﷲ ގެ ވަޙީއާއިގެން ރަސޫލުންގެ އަރިހަށް ވަޑައިގަންނަވާ މަލާއިކަތެވެ. އެއީ ޖިބްރީލުގެފާނެވެ. އަދި މަރުހިއްޕަވާ މަލާއިކަތުން ވެސް ވެއެވެ. މިގޮތުން މާތް ﷲ ވަޙީކުރައްވަނީ: قُلْ مَن كَانَ عَدُوًّا لِّجِبْرِيلَ فَإِنَّهُ نَزَّلَهُ عَلَىٰ قَلْبِكَ بِإِذْنِ اللَّهِ\nއާޔަތުގެ ތަފްސީރީމާނަ: ''މަލާއިކަތްބޭކަލުންގެ ތެރެއިން ޖިބްރީލަކީ ތިމަންމެންގެ ޢަދުއްވެކޭ ޔަހޫދީން ބުނިހިނދު، އެމީހުންނަށް ކަލޭގެފާނު ވިދާޅުވާށެވެ! ޖިބްރީލުގެފާނަށް ޢަދާވާތްތެރިޔަކު ކަމުގައިވާ މީހާ ދަންނާށެވެ! ﷲ ގެ އިޒުނަފުޅަސް ކަލޭގެފާނުގެ ހިތްޕުޅުގެ މައްޗަށް އެ ޤުރުއާން ގެނެސްދެއްވީ، ފަހެ ހަމަކަށަވަރުން އެކަލޭގެފާނެވެ.'' (އަލްބަޤަރާ: 97)\nއަދި މަލާއިކަތްބޭކަލުންގެ ތެރޭގައި މަރުހިއްޕަވާ މަލާއިކަތްބޭކަލާއި، ތާޅަފިލު ފުމެލައްވާ މަލާއިކަތާއި ޢަރުޝި އުފުލައްވާ މަލާއިކަތްބޭކަލުން ވެސް ވެއެވެ. قُلْ يَتَوَفَّاكُم مَّلَكُ الْمَوْتِ الَّذِي وُكِّلَ بِكُمْ\nއާޔަތުގެ ތަފްސީރީމާނަ: "އެ މުޝްރިކުންނަށް ކަލޭގެފާނު ވިދާޅުވާށެވެ! އަޖަލުޖެހުމުން ތިޔަބައިމީހުންގެ މަރުހިއްޕެވުން ޙަވާލުކުރައްވާފައިވާ މަލަކުލް މައުތި ތިޔަބައިމީހުންގެ މަރު ހިއްޕަވާނެތެވެ.'' (އައްސަޖްދާ: 11)\nއާޔަތުގެ މާނަ: ''އެ ދުވަހުން ކަލޭގެފާނުގެ ވެރިރަސްކަލާނގެ ޢަރްޝުފުޅު، އެއުރެންގެ މަތީގައި އުފުއްލަވާނީ، އަށް މަލާއިކަތުންނެވެ.'' (އަލްޙާއްޤާ: 17)\nއަދި ސުވަރުގެވެރިންގެ ހިތްހަޖައްސައިދެއްވާ އެބޭކަލުންނަށް ސަލާމް އަދާކުރައްވަން ތިއްބަވާ މަލާއިކަތުންތަކެއް ވެސް ވެއެވެ. ތަން ކޮޅެއް ދިގުކޮށް މިއިން ބައެއް އާޔަތްތައް ކިޔާލަމާ ހިނގާށެވެ. وَسِيقَ الَّذِينَ اتَّقَوْا رَبَّهُمْ إِلَى الْجَنَّةِ زُمَراً حَتَّى إِذَا جَاءُوهَا وَفُتِحَتْ أَبْوَابُهَا وَقَالَ لَهُمْ خَزَنَتُهَا سَلامٌ عَلَيْكُمْ طِبْتُمْ فَادْخُلُوهَا خَالِدِينَ\nހަމައެހެންމެ ނަރަކަވެރިންނަށް ވޭންދެނިވި ޢަޛާބު ދެއްވުމާ ހަވާލުވެވަޑައިގެން ތިއްބަވާ މަލާއިކަތުންވެސް ތިއްބަވައެވެ. تَكَادُ تَمَيَّزُ مِنْ الْغَيْظِ كُلَّمَا أُلْقِيَ فِيهَا فَوْجٌ سَأَلَهُمْ خَزَنَتُهَا أَلَمْ يَأْتِكُمْ نَذِيرٌ\nއަދި އިންސާނުންގެ ޢަމަލުތައް ލިޔުއްވާ މަލާއިކަތުންވެސް ވެއެވެ. وَإِنَّ عَلَيْكُمْ لَحَافِظِينَ\nއާޔަތުގެ މާނަ: ''އަދި ހަމަކަށަވަރުން، ތިޔަބައިމީހުންގެ މައްޗަށް ރައްކާތެރިވެ ބަލަހައްޓަވާ މަލާއިކަތުންވެއެވެ.'' (އަލްއިންފިޠާރު: 10)\nއަދި ޤިޔާމަތްދުވަހު ހިސާބު ބެއްލެވުމަށްޓަކައި މީސްތަކުންގެ މަޙްޝަރު ބިމަށް ގެންދަވާ މަލާއިކަތުންވެސް ވެއެވެ.\nއާޔަތުގެ ތަފްސީރީމާނަ: ''އަދި ޤިޔާމަތްދުވަހުން، ކޮންމެ ނަފްސެއް މަޙްޝަރު ބިމަށް އަންނަހުށީ، ދެ މަލާއިކަތުންނާ އެކީގައެވެ. އެކަކީ އޭނާ ލަވައި ގެންދާ މަލާއިކަތެވެ. އަނެއް މަލާއިކަތަކީ ދުނިޔޭގައި އެ މީހާ ކުރި ޢަމަލުތަކަށް ހެކިވެރިވާ މަލާއިކަތެވެ.'' (ޤާފް: 21)\n7- އަދިވެސް ޤުރުއާނުން އެނގޭ ގޮތުގައި، ކާފިރުންނާ ދެކޮޅަށް މުއުމިނުން ކުރާ ޖިހާދުގައި މަލާއިކަތްބޭކަލުން ބައިވެރިވެވަޑައިގަންނަވައި މަދަދުދެއްވައެވެ. އަދި މުއުމިނުންނަށް ހެޔޮ ދުޢާކޮށް ހައްދަވައެވެ. އަދި މުއުމިނުން ކުރާ ފަތިސް ނަމާދަށް ހެކިވެވަޑައިގަންނަވަން ވެސް މަލާއިކަތްބޭކަލުން ތިއްބަވައެވެ.\nއަދި މަރުވާ ވަގުތު މުއުމިނުންނަށް، މަލާއިކަތް ބޭކަލުން، އުފާވެރިކަމުގެ ޚަބަރު ދެއްވައެވެ. އަނެއްކޮޅުން އުރެދުންތެރިންނަށް ބިރުވެރިކަމުގެ ޚަބަރު ދެއްވައެވެ. އަދި އުރެދުންތެރިން ދަމާ ނަރަކައަށް ގެންގޮސް، އެއްޗެހި ކިއުއްވައެވެ. އަދި ސުވަރުގެވެރިން ސުވަރުގެއަށް ގެންދަވާ ތަރުޙީބު ދެއްވައެވެ.\nހަމައެހެންމެ ޤުރުއާނުން އެނގޭ ގޮތުގައި މަލާއިކަތްބޭކަލުންނަކީ ކާވެނިބައްލަވައިގަންނަވާ ނުވަތަ އުފަންކުރައްވާ ބޭކަލުންތަކެއްވެސް ނޫނެވެ. އެބޭކަލުންނަކީ ފިރިހެނުން ކަމުގައި އަދި އަންހެނުން ކަމުގައިވެސް ސިފައެއް ނުކުރެވޭނެއެވެ.\nމަލާއިކަތްބޭކަލުންނާ ބެހޭގޮތުން ޤުރުއާނުގައި އައިސްފައިވާ މައިގަނޑު ވާހަކަތަކަކީ މިއެވެ. އަދި ޞަޙީޙް ސުންނަތުގައިވެސް އެބޭކަލުންނާ ބެހޭ ވަރަށް ގިނަ ވާހަކަތައް ހުރެއެވެ. މިފަދަ ޙަދީޘްތަކަކީ އާޙާދު ޙަދީޘްތަކެއްކަމަކު އެއީ ސަނަދާއި މަތުނު ސާބިތުވެފައިވާ ޞައްޙަ ޙަދީޘްތަކެކެވެ.\nމަލާއިކަތްބޭކަލުންނަށް އީމާންވުމަކީ އިސްލާމީ ޢަޤީދާގެ އެއް ތަނބެވެ. މާތް ﷲ ވަޙީކުރައްވާފައިވަނީ: آمَنَ الرَّسُولُ بِمَا أُنزِلَ إِلَيْهِ مِنْ رَبِّهِ وَالْمُؤْمِنُونَ كُلٌّ آمَنَ بِاللَّهِ وَمَلائِكَتِهِ وَكُتُبِهِ وَرُسُلِهِ\nއާޔަތުގެ މާނަ: ''ރަސޫލާއަށް އެކަލޭގެފާނުގެ ވެރިރަސްކަލާނގެ ޙަޟްރަތުން ބާވައިލެއްވި އެއްޗަކަށް، އެބަހީ ޤުރުއާނަށް، ރަސޫލާއާއި މުއުމިނުން އީމާންވޫއެވެ. އެ އެންމެން ﷲ އާއި، އެކަލާނގެ މަލާއިކަތުންނާއި، އެކަލާނގެ ބާވައިލެއްވި ފޮތްތަކާއި، އެކަލާނގެ ފޮނުއްވި ރަސޫލުންނަށް އީމާންވޫއެވެ.'' (އަލްބަޤަރާ: 285)\nފައިދާއަކީ ﷲ ގެ މަތިވެރިކަން އިޙްސާސްވުމެވެ. އަދި އެކަލާނގެ ރަޙްމަތްފުޅުގެ ބޮޑުކަން އެނގުމެވެ. އެހެނީ އެކަލާނގެ ވަނީ އަހަރެމެންނަށް ހެޔޮ ދުޢާކުރެއްވުމަށްޓަކައި މަލާއިކަތުން ލައްވާފައެވެ. މަލާއިކަތުން ތިއްބެވުމަކީ އަހަރެމެން ފާފަތަކާ ދުރުވެތިބުމަށް ވެވޭ އެހީއެއްވެސްމެއެވެ. އެއީ ފާފައެއްކުރަން އުޅޭ ފަހަރު، އެކަން ލިޔުއްވާނެ މަލާއިކަތް ބޭކަލުން ބައްލަވައިގެން އެބަތިއްބެވިކަން ހަނދާންވީމާ ފާފަ ނުކޮށް ދޫކޮށްލުމަށް އެޅޭ ބާރަކަށް މަލާއިކަތުންވާތީއެވެ. އަދި ޖިހާދުގައި ބައިވެރިވެވަޑައިގަންނަވާނެ މަލާއިކަތުން ތިއްބަވާކަން އެނގުމަކީ، ޖިހާދުކުރުމުގައި ލިބޭނެ އިތުރު ހިތްވަރެއްވެސްމެއެވެ. އަދި އެއީ ސުވަރުގެ ހޯދަން މަސައްކަތްކުރުމަށް ލިބޭ ހިތްވަރެކެވެ. ނަރަކައިން ދުރުވުމަށް ލިބޭ އިތުރު ބާރަކެވެ. މަލާއިކަތުންނަށް އީމާންވުމުން ލިބޭ ގިނަގުނަ ފާއިދާތަކުގެ ތެރޭގައި، މަލާއިކަތުން ފަދައިން ﷲ އަށް ކިޔަމަންތެރިވެ ނުއުރެދި ތިބުމަށް އެބޭކަލުން ނަމޫނާއަކަށް ނެގިދާނެއެވެ. މިގޮތުން އަހަރެމެންގެ ނަފްސުގައިވާ މަލާއިކީ ބާރު ގަދަކޮށް ޝައިޠާނީ ބާރު ދަށްކޮށްލެވެއެވެ.\nއިންސީންނާއި އަދި މަލާއިކަތުންނާ ވެސް މުޅިން ތަފާތު އެހެން ބައެއް މާތް ﷲ އުފެއްދެވިކަން، ޤުރުއާނުގައި ބަޔާންކުރައްވާފައިވެއެވެ. އެމީހުންގެ އަސްލު ސޫރައިގައި އަހަރެމެންގެ ލޮލަކަށް ނުފެންނާނެއެވެ. އަދި މިއީ ހައިރާންވާންޖެހޭ ކަމެއް ނޫނެވެ. އެހެނީ އަހަރެމެންނަށް މަލާއިކަތުންނެއްވެސް ނުފެނެއެވެ. 'އަލްޓްރާ ވައިލެޓާއި' 'އިންފްރާ ރެޑް' އަލި ވެސް އަހަރެމެންނަކަށް ނުފެނެއެވެ. އަދި އަޑުގެ ރާޅުބާނީތައް ދަތުރުކުރާތަނެއް ވެސް ނުފެނެއެވެ. ކައިރީގައި އޮންނަ ކަރަންޓު ނަރުތެރެއިން ދަތުރުކުރާ ކަރަންޓަކީވެސް އަހަރެމެންގެ ލޮލަށް ފެންނަ އެއްޗެއް ނޫނެވެ. މިބުނާ މަޚްލޫޤަކީ ޖިންނީންނެވެ.\nޖިންނީންނާ ބެހޭގޮތުން އީމާންވާންޖެހެނީ އަދި އިންކާރުކޮށްފިނަމަ ކާފިރުވަނީ، އެމީހުންނާ ބެހޭގޮތުން ޤުރުއާނުގައި އައިސްފައިވާ ވާހަކައެއް އިންކާރުކޮށްފިއްޔާއެވެ. މަލާއިކަތުންނަށް އީމާންވުން އީމާންކަމުގެ ރުކުންތަކުގެ ތެރޭގައި ހިމެނިފައިވާ ގޮތަށް ސީދާކޮށް ޞަރީޙަކޮށް، ޖިންނީންނަށް އީމާންވުން އީމާންކަމުގެ ރުކުންތަކުގެ ތެރޭގައި ހިމެނިފައި ނެތެވެ. ނަމަވެސް ޖިންނީންނަށް އީމާންވުމަކީ ވެސް ހަމަ ކުރަންޖެހޭ ކަމެކެވެ.\n1- ޤުރުއާނުގައި ޚަބަރުދެއްވާފައިވަނީ ޖިންނީން އުފެދިފައިވަނީ އަލިފާނުންކަމުގައެވެ. ނަމަވެސް އެއީ ކޮންމެހެން އެ ޖެހޭ ތަނެއް އަނދާފަދަ އަލިފާނެއް ނޫނެވެ. އަދި އަލިފާނުން ޖިންނީން އުފެއްދެވުމަށް ފަހު އޭގެ ޠަބީޢަތް އެހެން އެއްޗަކަށް، ﷲ ބަދަލުކުރެއްވުމަކީ ވެސް މަނާވެގެންވާ ކަމެއް ނޫނެވެ. އެހެނީ އިންސާނާ އުފެދިފައިވަނީ މަށިންނެވެ. ނަމަވެސް ފަހުން އޭނާ ހުރީ މައްޓަކުން ނޫނެވެ. މަށިން އުފެއްދެވުމަށް ފަހު، އެހެން ޚަލްޤަކަށް މާތް ﷲ އޭނާ ބަދަލުކުރެއްވިއެވެ. ފަހުން އޭނާ އުފެދިފައިވަނީ މަހާއި ކައްޓާއި ނާރުތަކަކުންނެވެ. އެއް ޙާލަތުން އަނެއް ޙާލަތަށް ބަދަލުވުމަކީ، މާތް ﷲ މި ދުނިޔޭގައި ލައްވާފައިވާ ޤާނޫނެކެވެ. މިގޮތުން އެންމެ ސެލްއަކުން ތަފާތު ވައްތަރު ވައްތަރުގެ ތަފާތު ސިފަސިފައިގެ ދިރޭތަކެތި އުފެއްދެވިއެވެ. ހިކިފައި އޮންނަ އޮށަކުން ފަތްތައް ފެހި ކުލަރީތި މާ އަޅާ ގަސް ފަޅައެވެ.\n2- ޤުރުއާނުގައި މާތް ﷲ ޚަބަރު ދެއްވާފައިވަނީ ޖިންނީން އުފެއްދެވީ އިންސާނުންގެ ކުރިން ކަމުގައެވެ. ވަޙީކުރައްވާފައި ވަނީ: وَالْجَانَّ خَلَقْنَاهُ مِن قَبْلُ مِن نَّارِ السَّمُومِ\nއާޔަތުގެ ތަފްސީރީމާނަ: ''އަދި އާދަމުގެފާނު ހެއްދެވުމުގެ ކުރިން، ދުމެއްނެތް ހޫނުކަން ގަދަ އަލިފާނުން، ތިމަންރަސްކަލާނގެ ޖިންނީންގެ ބައްޕަ އިބްލީސް ހެއްދެވީމެވެ.'' (އަލްޙިޖްރު: 27)\n3- އަދި ޤުރުއާނުން އެނގޭ ގޮތުގައި ޖިންނީންނަށް އަހަރެމެން ފެނެއެވެ. ނަމަވެސް އަހަރެމެންނަކަށް އެމީހުން ނުފެނެއެވެ. އެކަމަކު މިއީ އަޖާއިބުވާންވީ ކަމެއް ނޫނެވެ. ދުރުމިއެއް ނެތް މީހަކަށް ފެންނަވަރަށް ވުރެ ދުރު، ދުރުމީއެއް ބޭނުންކޮށްގެން ބަލާ މީހަކަށް ފެންނާނެއެވެ. ﷲ ދެއްވި ބުއްދީގެ ބޭނުންކޮށްގެން އަހަރެމެން އުފެއްދި ޓީވީ އާއި ރޭޑިއޯ ފަދަ ވަސީލަތްތަކުން މީހުން ވާހަކަ ދައްކާއިރު، އެ މީހުންގެ މަންޒަރު ފެނި އަޑު އިވިއެވެ. ނަމަވެސް އެ މީހުންނަށް އަހަރެމެން ނުފެނެއެވެ. إِنَّهُ يَرَاكُمْ هُوَ وَقَبِيلُهُ مِنْ حَيْثُ لَا تَرَوْنَهُمْ\nއާޔަތުގެ މާނަ: ''ހަމަކަށަވަރުން، ތިޔަބައިމީހުންނަށް އެ ޝައިޠާނުން ނުފެންނަ ހިނދުގައި، އެ ޝައިޠާނާއާއި އޭނާގެ ލަޝްކަރަށް ތިޔަބައިމީހުން ފެނެއެވެ.'' (އަލްއަޢްރާފް: 27)\n4- ހަމައެހެންމެ އަހަރެމެންނެކޭ އެއްފަދައިން ޖިންނީންނަކީ ވެސް އެ މީހުންގެ ޢަމަލުތަކަށް ޙިސާބުބެއްލެވޭ ބައެކެވެ. އަހަރެމެންނެކޭ އެއްފަދައިން ޘަވާބާއި ޢަޛާބުވެސް ލިބެއެވެ. ނަރަކަ ފުރިފައި އޮންނާނީވެސް އިންސީންނާއި ޖިންނީން، މި ދެބައި މީހުން އެކުގައެވެ. وَتَمَّتْ كَلِمَةُ رَبِّكَ لأَمْلأَنَّ جَهَنَّمَ مِنْ الْجِنَّةِ وَالنَّاسِ أَجْمَعِينَ\nއާޔަތުގެ މާނަ: ''ކަލޭގެފާނުގެ ވެރިރަސްކަލާނގެ ބަސްފުޅު ފުރިހަމަވެފައިވެއެވެ. އެބަސްފުޅަކީ ހަމަކަށަވަރުން، ތިމަންރަސްކަލާނގެ، މީސްތަކުންނާއި، ޖިންނީންނާއި، ދެ ބާވަތުން ނަރަކަ ފުރުއްވާހުށީމެވެ.'' (ހޫދު: 119)\n5- ކުރިން މޫސާގެފާނުގެ ރަސޫލުކަން އެބައިމީހުންނަށް ފޯރާފައިވާ ފަދައިން، މުޙައްމަދު -ޞައްލަﷲ ޢަލައިހި ވަސައްލަމަ- ގެ ރަސޫލުކަން ވެސް ޖިންނީންނަށް ފޯރާފައިވެއެވެ. ﷲ ވަޙީކުރައްވާފައި ވަނީ: قَالُوا يَا قَوْمَنَا إِنَّا سَمِعْنَا كِتَاباً أُنْزِلَ مِنْ بَعْدِ مُوسَى مُصَدِّقاً لِمَا بَيْنَ يَدَيْهِ يَهْدِي إِلَى الْحَقِّ وَإِلَى طَرِيقٍ مُسْتَقِيمٍ\nއާޔަތުގެ ތަފްސީރީމާނަ: ''ޖިންނީން ބުނޫއެވެ. އޭ އަހުރެމެންގެ ޤައުމުގެ މީހުންނޭވެ! ހަމަކަށަވަރުން، މޫސާގެފާނަށް ފަހު، ބާވައިލެއްވި ފޮތެއް އަހުރެމެން އަހައިފީމުއެވެ. އެއީ ކުރީގެ ރަސޫލުބޭކަލުންނަށް ބާވައިލެއްވުނު ފޮތްތައް ތެދުކުރަނިވި ފޮތެކެވެ. އަދި އެއީ ޙައްޤުގޮތަށާއި ސީދާވެގެންވާ ތެދުމަގަށް މަގުދައްކާ ފޮތެކެވެ.'' (އަލްއަޙްޤާފް: 30)\n6- އަދި އިންސީންގެ ތެރޭގައި ތިބޭފަދައިން، ޖިންނީންގެ ތެރޭގައި ވެސް ރަނގަޅު މީހުންނާއި ނުރަނގަޅު މީހުން ތިބެއެވެ.\nއާޔަތުގެ ތަފްސީރީމާނަ:''އަދި ތިމަންމެންގެ ތެރެއިން ތަޤުވާވެރި ހެޔޮލަފާ ޞާލިޙް މީހުންވެއެވެ. އަދި އެނޫން ކާފިރު ފާސިޤު މީހުންވެސްވެއެވެ. ތިމަންމެންވަނީ، ތަފާތު ބައިބަޔަށެވެ.'' (އަލްޖިންނު: 11)\nއާޔަތުގެ ތަފްސީރީމާނަ: ''އަދި ތިމަންމެންގެ ތެރެއިން، ﷲ އަށް ކިޔަމަންތެރިވާ މީހުންވެއެވެ. އަދި ތިމަންމެންގެ ތެރެއިން ތެދުމަގުން އެއްކިބާވެފައިވާ މީހުންވެއެވެ. ފަހެ، ﷲ އަށް ކިޔަމަންތެރިވެ އިސްލާމްވި މީހުން ދަންނާށެވެ! ފަހެ، އެއުރެން ވަނީ ޙައްޤު ތެދުމަގު ޤަސްދުކޮށް އެމަގު ހޯދަން މަސައްކަތްކޮށްފައެވެ. އެހެންވެ ﷲ ވަނީ އެމީހުންނަށް ހިދާޔަތް ދެއްވާފައެވެ.'' (އަލްޖިންނު: 14)\n7- އަދި މާތް ﷲ ވަނީ ސުލައިމާނުގެފާނަށް ޖިންނީން ކިޔަމަންކުރައްވާފައެވެ.\nއާޔަތުގެ ތަފްސީރީމާނަ: ''އުސްވެގެންވާ ބިޔަ ބިނާތަކާއި، ހިލައާއި ލޮޔާއި ބިއްލޫރިފަދަ ތަކެތިން ހަދާފައި ހުންނަ ސިފަސިފައިގެ ބުދުތަކާއި، ބޮޑެތި ބިލިގާތަކެއްފަދަ ތަށިތަކާއި، އުފުއްލައި ގެންގުޅޭ ވަރަށް ވުރެ ބިޔަވެފައި ބަރުކަމުން ހުންނަތާނގައި ހުންނަ ބިޔަ ތެލިތަކާއި، މިތަކެތީގެ ތެރެއިން އެކަލޭގެފާނު އެދިވަޑައިގަންނަވާ އެއްޗެއް ޖިންނީން، އެކަލޭގެފާނަށް ހަދައިދެތެވެ.'' (ސަބައު: 13)\n8- އަދި ޖިންނީންނަށް ޣައިބު ނޭނގޭކަން ވެސް ޤުރުއާނުގައި ބަޔާންވެފައި އެބައޮތެވެ. ސުލައިމާނުގެފާނު ސުވަރުގެވަޑައިގަތުމަށް ފަހުވެސް އެކަލޭގެފާނުގެ ޚިދުމަތުގައި ޖިންނީން ތިބީ މިހެންވެގެންނެވެ.\nفَلَمَّا قَضَيْنَا عَلَيْهِ الْمَوْتَ مَا دَلَّهُمْ عَلَى مَوْتِهِ إِلاَّ دَابَّةُ الأَرْضِ تَأْكُلُ مِنسَأَتَهُ فَلَمَّا خَرَّ تَبَيَّنَتْ الْجِنُّ أَنْ لَوْ كَانُوا يَعْلَمُونَ الْغَيْبَ مَا لَبِثُوا فِي الْعَذَابِ الْمُهِينِ\nއާޔަތުގެ ތަފްސީރީމާނަ: ''ދެންފަހެ، އެކަލޭގެފާނު އަވަހާރަވުމަށް ތިމަންރަސްކަލާނގެ ނިޔާކުރެއްވިހިނދު، އެކަލޭގެފާނު އަވަހާރަވެއްޖެކަން، ކަތުރުފަނި ނޫން އެއްޗެއް އެއުރެންނަށް އަންގައެއްނުދިނެވެ. އެއީ އެކަލޭގެފާނު އަވަހާރަވުމަށް ފަހުވެސް އޭގެ މައްޗަށް ބުރަވެވަޑައިގެން ހުންނެވި އަސާކޮޅު، ކަތުރުފަނި ދިޔައީ ކަމުންނެވެ. ދެން އެކަލޭގެފާނު ވެއްޓިވަޑައިގަތުމުން، އެކަލޭގެފާނު އަވަހާރަވެއްޖެކަން، ޖިންނީންނަށް އެނގިޖައޫއެވެ. ހަމަކަށަވަރުން އެއުރެންނަށް ޣައިބު އެނގޭނަމަ، އެކަލޭގެފާނު އަވަހާރަވުމަށް ފަހުވެސް ބުރަ މަސައްކަތުގައި އެއުރެން ނުތިބީހެވެ.'' (ސަބައު: 14)\n9- އަދި ޤުރުއާންފަދަ އެހެން ފޮތެއް ގެނައުމަކީ ނުވާނެ ކަމެއްކަން ބަޔާންކުރައްވައި، ﷲ އިންސާނުންނަށް ގޮންޖެއްސެވިފަދައިން ޖިންނީންނަށް ވެސް ގޮންޖެއްސެވިއެވެ. قُلْ لَئِنْ اجْتَمَعَتْ الإِنسُ وَالْجِنُّ عَلَى أَنْ يَأْتُوا بِمِثْلِ هَذَا الْقُرْآنِ لا يَأْتُونَ بِمِثْلِهِ وَلَوْ كَانَ بَعْضُهُمْ لِبَعْضٍ ظَهِيراً\nއާޔަތުގެ މާނަ: ''ކަލޭގެފާނު ވިދާޅުވާށެވެ! ހަމަކަށަވަރުން، މި ޤުރުއާނާ އެއްފަދަ އެއްޗެއް ގެނައުމަށް އިންސީންނާއި، ޖިންނީން އެއްވިނަމަވެސް، އެއާ އެއްފަދަ އެއްޗެއް އެއުރެންނަކަށް ނުގެނެވޭނެތެއެވެ. އެއުރެންގެ އެއްބަޔަކު އަނެއްބަޔަކަށް ވާގިވެރިން ކަމުގައި ވީނަމަވެސްމެއެވެ.'' (އަލްއިސްރާއު: 88)\n10- އަދި ކުރިން ޖިންނީން ދިޔައީ އުޑުގައި މަލާއިކަތުން ދައްކަވާ ވާހަކަފުޅު އަޑުއަހައި އެއިން ވައްކަންކުރަމުން ކަމާއި ނަމަވެސް އިސްލާމްދީން އައުމަށް ފަހު އެކަން ހުއްޓުވުނުކަން، ޤުރުއާނުގައި ބަޔާންވެފައި ވެއެވެ. وَأَنَّا كُنَّا نَقْعُدُ مِنْهَا مَقَاعِدَ لِلسَّمْعِ فَمَنْ يَسْتَمِعْ الآنَ يَجِدْ لَهُ شِهَاباً رَصَداً\nއާޔަތުގެ ތަފްސީރީމާނަ: ''އަދި ކުރިން، ތިމަންމެން އުޑުގައި ދެކެވޭ ވާހަކަ އަޑުއަހަން، އުޑުގެ ތަންތަނުގައި ތިބީމެވެ. ނަމަވެސް މިހާރު އެ އަޑުއަހަން އުޅޭ މީހަކަށް ފެންނަހުށީ، އައިސް އޭނާ ހަލާކުކޮށް އަންދާލާ ގިނިހިލައެކެވެ.'' (އަލްޖިންނު: 9)\nޝައިޠާނުންނަކީ ޖިންނީންގެ ތެރޭގައިވާ ކާފިރު ޖިންނީންނެވެ. މި މީހުންގެ ބައްޕައަކީ އިބްލީހެވެ. އިބްލީހަކީ މަލާއިކަތުންގެ ތެރެއިންވާ މީހެއްކަމަށް، މަދުބަޔަކަށް ހީވެފައި އޮންނަ ހީވުމަކީ ކުށްހީއެކެވެ. އިބްލީހަކީ ފަހަރެއްގައި ވެސް މަލާއިކަތެއް ނޫނެވެ. ނަމަވެސް އޭނާ މަލާއިކަތުންގެ ތެރޭގައި އުޅުނީއެވެ. އެތައް ގޮތަކުން މިކަން ފިސާރި ރަނގަޅަށް އެނގެން އެބަ އޮތެވެ. މިގޮތުން ކީރީތި ޤުރުއާނުގައި ﷲ ވަޙީކުރައްވާފައި ވަނީ: وَإِذْ قُلْنَا لِلْمَلَائِكَةِ اسْجُدُوا لِآدَمَ فَسَجَدُوا إِلَّا إِبْلِيسَ كَانَ مِنَ الْجِنِّ فَفَسَقَ عَنْ أَمْرِ رَبِّهِ\nއާޔަތުގެ ތަފްސީރީމާނަ: ''ތިޔަބައިމީހުން އާދަމުގެފާނު މަތިވެރިކޮށް މާތްކުރުމުގެގޮތުން ސަޖިދަކުރާށޭ، މަލާއިކަތުންނަށާއި އަދި އިބްލީހަށް، ތިމަންރަސްކަލާނގެ ވަޙީކުރެއްވިހިނދު ހަނދުމަކުރާށެވެ! އެހނިދު އިބްލީސް މެނުވީ، އެ އެންމެ ބޭކަލުން ސަޖިދަކުރެއްވޫއެވެ. އެ އިބްލީސްވީ ޖިންނީންގެ ތެރެއިންނެވެ. ދެން އޭނާގެ ވެރިރަސްކަލާނގެ އަމުރުފުޅަށް އޭނާ ނުކިޔަމަންތެރިވިއެވެ.'' (އަލްކަހްފު: 50)\nމި އާޔަތުން އެނގޭ އެއްޗަކީ އިބްލީހަކީ ޖިންނީންގެ ތެރެއިންވާ މީހެއް ކަމެވެ.\nދެވަނައަށް، އިބްލީސް ވަނީ ﷲ އަށް ނުކިޔަމަންތެރިވެ އުރެދިފައެވެ. ނަމަވެސް މަލާއިކަތުންނަކީ އެއްވެސް ހާލެއްގައި ﷲ އަށް އުރެދި ނުކިޔަމަންތެރިވާނެ ބައެއް ނޫނެވެ. މަލާއިކަތުންނާ މެދު ﷲ ވަޙީކުރައްވާފައި ވަނީ މިފަދައިންނެވެ: لا يَعْصُونَ اللَّهَ مَا أَمَرَهُمْ وَيَفْعَلُونَ مَا يُؤْمَرُونَ\nތިންވަނައަށް، ޤުރުއާން ޞަރީޙަކޮށް ބަޔާންކުރާ ގޮތުގައި، އިބްލީސް އުފައްދަވާފައި ވަނީ އަލިފާނުންނެވެ. ނަމަވެސް މަލާއިކަތުންނަކީ އަލިފާނުން އުފައްދަވާފައިވާ ބޭކަލުންތަކެއް ނޫނެވެ.\n1- ޝައިޠާނުންނަކީ އިންސާނުންގެ އެންމެ ބޮޑު ދުޝްމަނެވެ. އާދަމުގެ ދަރީންގެ ބައްޕަ ސުވަރުގެއިން ނެރެލީ އިބްލީސް ވަސްވާސް ދީގެންނެވެ. އަދި މިހާރުވެސް އިބްލީސް ދަނީ އާދަމުގެ ދަރިން އެ ސުވަރުގެއަށް ވަނަނުދިނުމަށް މަސައްކަތްކުރަމުންނެވެ. ސުވަރުގެއަށް ދެވޭ މަގާ ދުރުކުރެވޭތޯ ބަލަމުންނެވެ. އަދި ނަރަކައަށް ދެވޭ މަގަށް ހެއްލުންތެރިކުރަމުންނެވެ. ނަމަވެސް ހިތާމައަކީ ގިނަ ބަޔަކަށް މިކަން ނޭނގި، ﷲ ގެ ޝަރީޢަތް ދޫކޮށްފައި ޝައިޠާނާގެ ވަސްވާސްތަކަށް ތަބާވަމުން ދިއުމެވެ. ނަބީބޭކަލުން ގެނެސްދެއްވި ހިދާޔަތަށް ފުރަގަސްދީ ޝައިޠާނާގެ މަގުފުރެދުމަށް ކުރިމަތިލާތަނެވެ.\nއިންސާނުންނަށް ގަދަފަދަ ޢަޛާބާއި ގެއްލުމާއި ހަލާކު ދިނުމަށް މަސައްކަތްކުރާ ފަރާތަށް އިޖާބަދީފައި، އެ މީހުންނަށް ރަޙްމަތްލައްވައި ފާފަފުއްސަވާ ރަސްކަލާނގެ އަށް އިޖާބަ ނުދިނުމަކީ، އިންސާނުންގެ މޮޔަކަން ހާމަކޮށްދޭ ކަމެކެވެ. މިމޮޔަ ޢަމަލުގެ ކުށްވެރިކުރައްވައި، ކަމުގެ ނުބައިކަން، މާތް ﷲ ބަޔާންކުރައްވާ ވަޙީކުރައްވަނީ: أَفَتَتَّخِذُونَهُ وَذُرِّيَّتَهُ أَوْلِيَاءَ مِنْ دُونِي وَهُمْ لَكُمْ عَدُوٌّ بِئْسَ لِلظَّالِمِينَ بَدَلاً\nއާޔަތުގެ ތަފްސީރީމާނަ: ''ފަހެ އެ އިބްލީސްއާއި އޭނާގެ ދަރިފަސްކޮޅު، ތިމަންރަސްކަލާނގެ ފިޔަވައި އެހީތެރިން ކަމުގައި ތިޔަބައިމީހުން ހަދައި، އެމީހުންނަށް ކިޔަމަންވެ ހަދަނީހެއްޔެވެ؟ އެއުރެންނީ، ތިޔަބައިމީހުންގެ އެންމެ ބޮޑު ޢަދުއްވުންނެވެ. ރަޙްމާންވަންތަ ރަސްކަލާނގެއަށް ކިޔަމަންވެ، އެހީތެރިއަކުކަމުގައި އެކަލާނގެ ހެދުމުގެ ބަދަލުގައި، އަނިޔާވެރިވި މީހުން ޝައިޠާނާއަށް ކިޔަމަންވެ އެހީތެރިއެއްކަމަށް ހެދުމުގެ ހުރި ނުބައިކަމާއެވެ.'' ''(އަލްކަހްފު: 50)\n2- މަތީގައިވާ އާޔަތުން ދޭހަވަނީ ޝައިޠާނުންނަކީ ދަރިފަސްކޮޅު އިތުރުކުރާ ބައެއްކަމެވެ. އަދި ހުރިހާ ޝައިޠާނުންނަކީ އިބްލީހުގެ ދަރިފަސްކޮޅުން އައިސްފައިވާ ބައެއްކަމެވެ.\n3- އިންސާނުންނަށް ވަސްވާސްދިނުމުގެ ބާރު، ﷲ، ޝައިޠާނުންނަށް ދެއްވާފައިވެއެވެ. ނަމަވެސް އެ މީހުންނަށް މަންފާއެއް ނުވަތަ ގެއްލުމެއް ދިނުމުގެ ބާރެއް ޝައިޠާނުންނަށް ދެއްވާފައި ނުވެއެވެ. އަދި ދެކޮޅަށް މަސައްކަތްކޮށް އިންސާނުންނަށް ދިފާޢުނުވެވޭނެފަދަ ގަދަ ބާރެއް ވެސް ޝައިޠާނުންނަށް ލިބިގެންނުވެއެވެ. ޝައިޠާނުންނަށް ލިބިފައިވާހާވެސް އެއްޗަކީ ވަސްވާހާއި މަކަރުވެރިކަމެވެ. މިބީދައިން ﷲ ވަޙީކުރައްވަނީ: إِنَّ كَيْدَ الشَّيْطَانِ كَانَ ضَعِيفًا\nއާޔަތުގެ ތަފްސީރީމާނަ: ''ހަމަކަށަވަރުން، ޝައިޠާނާގެ ކެހިވެރިކަމާއި ރޭވުމަކީ، ބަލި ނިކަމެތި އެއްޗެކެވެ.'' (އައްނިސާ: 76)\nوَلَيْسَ بِضَارِّهِمْ شَيْئًا إِلَّا بِإِذْنِ اللَّهِ\nއާޔަތުގެ ތަފްސީރީމާނަ: ''އަދި ﷲ ގެ އިޒުނަފުޅާލައިގެން މެނުވީ، އެ ޝައިޠާނާއަކަށް އެއްވެސް ކަމަކުން މުއުމިނުންނަކަށް ގެއްލުމެއް ނުދެވޭނެތެއެވެ.'' (އަލްމުޖާދިލާ :10)\nوَمَا كَانَ لَهُ عَلَيْهِمْ مِنْ سُلْطَانٍ إِلاَّ لِنَعْلَمَ مَنْ يُؤْمِنُ بِالآخِرَةِ مِمَّنْ هُوَ مِنْهَا فِي شَكٍّ\nއާޔަތުގެ ތަފްސީރީމާނަ: ''އެ ކާފިރުންގެ މައްޗަށް އެއްވެސް މަޖްބޫރުކުރުމުގެ ބާރެއް، އިބްލީސްއަކަށް ލިބިގެނެއް ނުވެއެވެ. ނަމަވެސް އާޚިރަތާމެދު ޝައްކު ކަމެއްގައިވާ މީހުން ތިމަންރަސްކަލާނގެ އަޒަލުއްސުރެ ދެނެވޮޑިގެން، އެކަން ފާޅުކުރައްވާ ހާމަކުރެއްވުމަށްޓަކައި، ކާފިރުވެގަންނަ މީހުންނަށް ވަސްވާސްދީ މަގުފުރެއްދުމުގެ ބާރު، އިބްލީސަށް ދެއްވީއެވެ.'' (ސަބައު: 21)\n4- ޝައިޠާނާ ކުރާ މަސައްކަތަކީ މީހުންނަށް ވަސްވާސް ދިނުމާއި، ހުތުރު ކަންތަކަށް ގޮވާލާ، އަދި މީހުން ހެއްލުންތެރިކުރުމެވެ.\nالشَّيْطَانُ يَعِدُكُمْ الْفَقْرَ وَيَأْمُرُكُمْ بِالْفَحْشَاءِ وَاللَّهُ يَعِدُكُمْ مَغْفِرَةً مِنْهُ وَفَضْلاً وَاللَّهُ وَاسِعٌ عَلِيمٌ\nއާޔަތުގެ ތަފްސީރީމާނަ: ''ހެޔޮ މަގުގައި ފައިސާ ހޭދަކުރަން ވީމާ ދަހިވެ، ޞަދަޤާތް ދޭ އިރު ދެރަ ތަކެތި ހޮވައި ޞަދަޤާތް ދިނުން، މި ކަންކަމަކީ ކަލޭމެން ފަޤީރުވެދާނެ ކަމަށް ޝައިޠާނާ ދައްކާ ބިރެއްގެ ސަބަބުން ކަލޭމެންނަށް ވާ ކަމެކެވެ. އަދި ޝައިޠާނާ ކަލޭމެންނަށް އަމުރުކުރަނީ ހަޑިހުތުރު ކަންތައް ކުރުމަށެވެ. ނަމަވެސް ﷲ ކަލޭމެންނަށް ވަޢުދުވެވޮޑިގަންނަވަނީ، ހެޔޮކަންކަމަށް ކަލޭމެން ހޭދަކުރުމުން، ކަލޭމެންނަށް އެކަލާނގެ ކިބައިން ފާފަ ފުއްސެވުމާއި ތަނަވަސް ވެގެންވާ ރިޒުޤު ދެއްވާނެ ކަމަށެވެ.'' (އަލްބަޤަރާ: 268)\nيَعِدُهُمْ وَيُمَنِّيهِمْ وَمَا يَعِدُهُمْ الشَّيْطَانُ إِلاَّ غُرُوراً\nއާޔަތުގެ ތަފްސީރީމާނަ: ''ޝައިޠާނާ އޭނާއަށް ތަބާވާ މީހުންނަށް ދޮގު ވަޢްދުކުރެތެވެ. އަދި، އެމީހުން ލައްވައި ޙަޤީޤަތެއް ނެތް ބާޠިލު އުންމީދުތަކެއް ކުރުވަތެވެ. ޝައިޠާނާ އެ މީހުންނަށް ވާ ވަޢްދަކީ ހެއްލުންތެރިކަމާއި އޮޅުވާލުމުގެ ވަޢްދުތަކެއް ފިޔަވައި އެހެން އެއްޗެއް ނޫނެވެ.'' (އައްނިސާ: 120)\nއަދި ހަމައެހެންމެ، ރަލާއި މަސްތުވާތަކެއްޗާއި ޖުވާގެ ތެރެއިންލާފައި، މީސްތަކުންގެ ތެރޭގައި ޢަދާވާތްތެރިކަމާއި ރުޅިވެރިކަން ފެތުރުމެވެ. إِنَّمَا يُرِيدُ الشَّيْطَانُ أَنْ يُوقِعَ بَيْنَكُمْ الْعَدَاوَةَ وَالْبَغْضَاءَ فِي الْخَمْرِ وَالْمَيْسِرِ وَيَصُدَّكُمْ عَنْ ذِكْرِ اللَّهِ وَعَنْ الصَّلاةِ\nއާޔަތުގެ މާނަ: ''ޝައިޠާނާ އެދޭކަން ކަށަވަރީ، ރަލާއި ޖުވާގެ ސަބަބުން، ތިޔަބައިމީހުންގެ މެދުގައި ޢަދާވާތްތެރިކަމާއި، ރުޅިވެރިކަން އުފެއްދުމެވެ. އަދި ﷲ ހަނދުމަކުރުމާއި، ނަމާދުކުރުމަށް ތިޔަބައިމީހުންނަށް ހުރަސްއެޅުމަށެވެ.'' (އަލްމާއިދާ: 91)\nޝައިޠާނުން އަމިއްލައަށް އަދާކުރާ ވަޒީފާއަކީ ފާޙިޝްކަންތަކާއި ނުބައިކަންތަކާއި ބައިބައިވުން ފެތުރުމެވެ. މިގޮތުން އޭނާ އެންމެ ފުރަތަމަކުރުވި ކަމަކީ އަދި އާދަމުގެފާނާއި ޙައްވާގެފާނު ފިތުނައިގައި ޖެއްސީ، އޮރިޔާންވުމާއި ނިވާކަންކުޑަކުރުމަށްޓަކައެވެ. ކުރުހެދުން ލެއްވުމަށްޓަކައެވެ. މާތް ﷲ ވަޙީކުރައްވާފައިވަނީ: يَا بَنِي آدَمَ لا يَفْتِنَنَّكُمْ الشَّيْطَانُ كَمَا أَخْرَجَ أَبَوَيْكُمْ مِنْ الْجَنَّةِ يَنزِعُ عَنْهُمَا لِبَاسَهُمَا لِيُرِيَهُمَا سَوْآتِهِمَا\nއާޔަތުގެ މާނަ: ''އޭ އާދަމުގެ ދަރިންނޭވެ! ތިޔަބައިމީހުންގެ މައިންބަފައިން ކަމުގައިވި، އާދަމުގެފާނާއި ޙައްވާގެފާނާއި، ދެކަނބަލުންގެ ޢައުރަ އެ ދެކަނބަލުންނަށް ދެއްކުމަށްޓަކައި، އެދެކަނބަލުންގެ ފޭރާން ބާލައި، އެ ދެކަނބަލުން ސުވަރުގެއިން ނެރެލިފަދައިން، ޝައިޠާނާ ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ.'' (އަލްއަޢްރާފް: 27)\nވީމާ ހެދުން ބޭލުމާއި، އައުރަ ކަޝްފުކުރުވުމަކީ، ޝައިޠާނީ ޤާނޫނުގައި އޮންނަ އެންމެ ފުރަތަމަ މާއްދާއެވެ.\nއަދި މީގެ އިތުރުންވެސް އިބްލީސް ކުރާ ކަންތަކުގެ ތެރޭގައި، ހުތުރު ކަންތައް، އޭނާއަށް ތަބާވާ މީހުންގެ ލޮލުގައި ރީތިކަންތައް ކަމުގައި ހަދައި، ރީތި ކަންތައް ހުތުރުކަންތައް ކަމުގައި ހަދައެވެ. މި ކަމަށް އިޝާރާތްކުރައްވާ މާތް ﷲ ވަޙީކުރައްވަނީ: وَزَيَّنَ لَهُمْ الشَّيْطَانُ مَا كَانُوا يَعْمَلُونَ\nއާޔަތުގެ މާނަ: ''އަދި އެއުރެން ކޮށްއުޅުނު ކަންތައް އެއުރެންނަށް ޝައިޠާނާ ޒީނަތްތެރިކޮށް ދެއްކިއެވެ.'' (އަލްއަންޢާމް:43)\nހަމައެހެންމެ އޭނާ ކުރާ އަނެއް ކަމަކީ، ދީނީ ކަންކަމުގައި މުއުމިނުންގެ ހިތްތަކުގައި އޮޅުމާއި ޝައްކުތައް އުފެއްދުމެވެ. އިސްލާމްދީނުގެ ޙައްޤު މަގަށް ގޮވާލަން އުޅުމުގެ ބަދަލުގައި، ބޭނުމެއް ނެތް ބަހުސްތަކާއި ޖަދަލުތަކެއް ތެރޭގައި މުސްލިމުން ބޭތިއްބުމެވެ. މާތް ﷲ ވަނީ މުސްލިމުން މިކަމަށް ސަމާލުވެތިބުމަށްޓަކައި އާޔަތެއް ބާވައިލައްވާފައެވެ: وَإِنَّ الشَّيَاطِينَ لَيُوحُونَ إِلَىٰ أَوْلِيَائِهِمْ لِيُجَادِلُوكُمْ وَإِنْ أَطَعْتُمُوهُمْ إِنَّكُمْ لَمُشْرِكُونَ\nއާޔަތުގެ މާނަ: ''އަދި ހަމަކަށަވަރުން، ތިޔަބައިމީހުންނާ ޖަދަލުކުރުމަށް ޝައިޠާނާ އެއުރެންގެ ވާގިވެރިންނަށް ވަސްވާސް ދޭނެތެވެ. ތިޔަބައިމީހުން، އެއުރެންނަށް ކިޔަމަންވެއްޖެނަމަ ހަމަކަށަވަރުން، ތިޔަބައިމީހުންނަކީވެސް، މުޝްރިކުންކަން ކަށަވަރެވެ.'' (އަލްއަންޢާމް:121)\nޝައިޠާނާ ކުރާ އަނެއް ކަމަކީ، ހެއްދެވި ކަލާނގެ މަތިން މުއުމިނާ ހަނދާންނެތިކުރުވުމެވެ. އޭރުން ދެން އޭނާ ފާފަތަކަށް އަރައިގަންނާނެއެވެ. ފާފަވެރިންނަކީ އެމީހުންގެ މައްޗަށް ޝައިޠާނާ ވެރިވެގެންފައި ތިބޭ ބައެކެވެ. اسْتَحْوَذَ عَلَيْهِمْ الشَّيْطَانُ فَأَنسَاهُمْ ذِكْرَ اللَّهِ أُوْلَئِكَ حِزْبُ الشَّيْطَانِ أَلا إِنَّ حِزْبَ الشَّيْطَانِ هُمْ الْخَاسِرُونَ\nއާޔަތުގެ ތަފްސީރީމާނަ: "ޝައިޠާނާވަނީ، އެއުރެންނަށް ވަސްވާސްދީ އެއުރެންގެ މައްޗަށް ވެރިވެގެންފައެވެ. ދެން ފަހެ، އެ ޝައިޠާނާ، އެއުރެން ﷲ ހަނދުމަކުރުން ހަނދާންނެތިކުރުވިއެވެ. ﷲ ހަނދުމަނެތިކޮށްފައި ޝައިޠާނާއަށް ތަބާވާ މީހުންނީ، ޝައިޠާނާގެ ޖަމާޢަތުގެ މީހުންނެވެ. ދަންނާށެވެ! ހަމަކަށަވަރުން، ޝައިޠާނާގެ ޖަމާޢަތުގެ މީހުންނީ ދުނިޔެއާއި އާޚިރަތުގައި ގެއްލެނިވެގެންވާ މީހުންނެވެ.'' (އަލްމުޖާދިލާ: 19)\nނަމަވެސް އަނެއްކޮޅުން ތަޤުވާވެވެރިންގެ ޙާލަތު މިއާ މުޅިން ތަފާތެވެ. إِنَّ الَّذِينَ اتَّقَوْا إِذَا مَسَّهُمْ طَائِفٌ مِّنَ الشَّيْطَانِ تَذَكَّرُوا فَإِذَا هُم مُّبْصِرُونَ\nއާޔަތުގެ ތަފްސީރީމާނަ: ''ހަމަކަށަވަރުން ތަޤްވާވެރިވީމީހުން، ޝައިޠާނާގެ ފަރާތުން އަންނަ ވަސްވާހެއް ޖެހިއްޖެނަމަ، ﷲ އަށް ކިޔަމަންވުމާއި ތައުބާވުމަކީ، އެ މިހުންގެ މައްޗަށް ﷲ އަމުރުކުރައްވާފައި އޮތް ކަމެއްކަން ހަނދާންކުރެއެވެ. އެ ހިނދު އެ މީހުން ތިބޭނީ އެ ފާފައިން ދުރުވެގަނެ ތެދުމަގުގައެވެ.''(އަލްއަޢްރާފް: 201)\n5- ފަސާދަކުރުމަށް ޝައިޠާނާ ކެނޑިނޭޅި މަސައްކަތްކުރާއިރު ވެސް، އަދި އާދަމުގެ ދަރިންނާ ޢަދާވާތްތެރިކަންމަތީ ދެމިހުންނައިރުވެސް، އަދި ހުރިހާ ދިމާއަކުން އައިސް އިންސާނުންނަށް ވަސްވާސްދީ ހަދާއިރުވެސް، އަދި ﷲ އަށް ނުކިޔަމަންތެރިވެ އުރެދުމަށް ގޮވައި ފޯރިދީ، މޮޔަހައްދައިގެން ހެއްލުންތެރިކުރެވުނު ބަޔަކު ހެއްލުންތެރިކޮށް، ނުބައިކަންތަކަށް ގޮވާލާ ޝައިޠާނާގެ ލަޝްކަރުގެ އަސްވާރުންތަކާއި ފައިމަގުގައިވާ ހަނގުރާމަވެރިންތައް އެއްކޮށްގެން ގޮސް ގޮވައި ހަމަލަދީ، މީހުންގެ މުދަލާއި ދަރިފަސްކޮޅުގައި ބައިވެރިވެ، މިހުރިހާ ކަމެއް ޝައިޠާނާ ކުރާއިރުވެސް، މީހުންނަށް ވަސްވާސްދިނުމުގެ ބާރު ނޫން އެހެން ބާރެއް ޝައިޠާނާއަށް ލިބިގެނެއް ނުވެއެވެ. އޭނާއަށް ކުރެވޭހާވެސް ކަމަކީ ނުބައިކަންތަކަށް މީހުން ހެއްލުންތެރިކުރުމެވެ. ނަމަވެސް ގެއްލުންދިނުމާއި މަންފާ ލިއްބައިދިނުމަކީ ޝައީޠާނާއަށް ލިބިގެންވާ ބާރެއް ނޫނެވެ. މިގޮތުން، ކާފިރުންނާއި ޝައިޠާނުން ޤިޔާމަތްދުވަހުން ޒުވާބުކުރާއިރު ދައްކާވާހަކަ، ކީރިތި ޤުރުއާނުގައި މާތް ﷲ ބަޔާންކުރައްވާފައިވެއެވެ: وَقَالَ الشَّيْطَانُ لَمَّا قُضِيَ الأَمْرُ إِنَّ اللَّهَ وَعَدَكُمْ وَعْدَ الْحَقِّ وَوَعَدْتُكُمْ فَأَخْلَفْتُكُمْ وَمَا كَانَ لِي عَلَيْكُمْ مِنْ سُلْطَانٍ إِلاَّ أَنْ دَعَوْتُكُمْ فَاسْتَجَبْتُمْ لِي فَلا تَلُومُونِي وَلُومُوا أَنْفُسَكُمْ\nއާޔަތުގެ ތަފްސީރީމާނަ: ''މާތް ﷲ، ޚަލްޤުތަކުންގެ ހިސާބު ބައްލަވައި ނިޔާކަނޑައަޅުއްވައި އަދި ސުވަރުގެވެރިން ސުވަރުގެ ވަދެ، ނަރަކަވެރިން ނަރަކައަށް ވަދެ ނިމުނީމާ، ޝައިޠާނާ ބުނާނެއެވެ: އަލުން ދިރުއްވުމާއި، ޖަޒާދެއްވުމާއި ނަރަކަވެރިން ނަރަކަ އަށް ވެއްދެވުމާއި މެދު، ﷲ ކަލޭމެންނަށް ވަޢްދުވެވަޑައިގަތީ ތެދު ވަޢްދެކެވެ. މަރުވުމަށްފަހު ދިރުމެއް ނެތް ކަމަށާއި، އަދި ދުނިޔޭގައި ކުރާ ކަމަކަށް ޖަޒާ ދިނުމެއް ނޯންނާނޭ ކިޔާފައި، ކަލޭމެންނަށް އަހަރެންވީ ދޮގު ވަޢްދެކެވެ. މަގުފުރެދުމަށް ކަލޭމެންނަށް ގޮވައިލުން ފިޔަވައި، ކަލޭމެންގެ މައްޗަށް، އެހެން އެއްވެސް ބާރެއް އަހަރެންނަކަށް ލިބިގެން ނުވެއެވެ. އަހަރެން ގޮވާލިހާއިރުން ކަލޭމެން އަހަރެންނަށް ތަބާވީއެވެ. ވީމާ އަހަރެން ކުށްވެރިނުކުރާށެވެ. އަމިއްލަ ނަފްސު ކުށްވެރިކުރާށެވެ. ކުށަކީ ކަލޭމެންގެ ކުށެވެ.'' (އިބްރާހީމް: 22)\nއަދި މަރުވުން ފަސްކޮށްދެއްވުމަށް އެދި، އިބްލީސް، މާތް ﷲ ގެ ޙަޟްރަތުގައި ދެންނެވުމުން، އެކަން ފުއްދަވައި ދެއްވަމުން މާތް ﷲ ވަޙީކުރައްވާފައި ވަނީ ވެސް، އިބްލީހަށް ބާރު ލިބިގެންވަނީ ﷲ އަށް އިޚްލާޞްތެރި ނޫން އަޅުތަކުންގެ މައްޗަށް ކަމެވެ. قَالَ رَبِّ بِمَا أَغْوَيْتَنِي لأزَيِّنَنَّ لَهُمْ فِي الأَرْضِ وَلأغْوِيَنَّهُمْ أَجْمَعِينَ (39) إِلاَّ عِبَادَكَ مِنْهُمْ الْمُخْلَصِينَ\nއާޔަތުގެ ތަފްސީރީމާނަ: ''އެކަލޭގެ ދެންންވިއެވެ. ތިމަންއަޅާގެ ވެރިރަސްކަލާކޮ! އިބަރަސްކަލާނގެ ތިމަންއަޅާ މަގުފުރެއްދެވީތީ، ހަމަކަށަވަރުން އިންސާނުންނަށް ބިމުގައި ނުބައިކަންތައްތައް ޒީނަތްތެރިކޮށްދޭހުށީމެވެ. އަދި ހަމަކަށަވަރުން، ތިމަންއަޅާ އެ އެންމެން ތެދުމަގުން އެއްކިބާކޮށް މަގުފުރައްދާހުށީމެވެ. (39) އިންސާނުންގެ ތެރެއިން، އިބަރަސްކަލާނގެ ތެދުމަގު ދެއްކެވުމަށް ޚިޔާރުކުރެއްވުން، އިޚްލާޞްތެރިކަމާއެކު އިބަރަސްކަލާނގެއަށް އަޅުވެތިވާ މީހުން މެނުވީއެވެ.'' (އަލްޙިޖްރު: 39-40)\nއަދިވެސް ހަމަ މިކަމާ ބެހޭގޮތުން މާތް ﷲ ވަޙީކުރައްވާފައި ވަނީ: قَالَ هَذَا صِرَاطٌ عَلَيَّ مُسْتَقِيمٌ (41) إِنَّ عِبَادِي لَيْسَ لَكَ عَلَيْهِمْ سُلْطَانٌ إِلاَّ مَنْ اتَّبَعَكَ مِنْ الْغَاوِينَ (42)\nއާޔަތުގެ ތަފްސީރީމާނަ: ''އެކަލާނގެ ވަޙީކުރެއްވިއެވެ. މިއޮތީ، ތިމަންރަސްކަލާނގެ ޙަޟްރަތަށް އޮތް ސީދާވެގެންވާ ތެދުމަގެވެ. (41) ހަމަކަށަވަރުން، ތިމަންރަސްކަލާނގެއަށް އިޚްލާޞްތެރިވެގެން ތިބި އަޅުން މަގުފުރައްދައި، އެމީހުންގެ މައްޗަށް ބާރުހިންގުމެއް، ކަލޭގެއަކަށް ލިބިގެނެއް ނުވެއެވެ. ކަލޭގެއަށް ބާރުލިބިގެންވަނީ، މަގުފުރެދިގެންވާ މީހުންގެ ތެރެއިން ކަލޭގެއަށް ތަބާވާ މީހުންގެ މައްޗަށެވެ.'' (އަލްޙިޖްރު: 41-42)\n6- ޝައިޠާނާއަށް ތަބާވާމީހުންނަށް ދަތިހާލު ޖެހޭ ވަގުތު، ޝައިޠާނާ އެ މީހުންގެ ކިބައިން ބަރީއަވެގަނެ، ޚިޔާނާތްތެރިވާނެއެވެ. އެމީހުން އެކަނި ދޫކޮށްލާނައެވެ. ބަދުރު ހަނގުރާމަ ހިނގި ދުވަހުވެސް، ހަނގުރާމައިގެ ތެރެއަށް މުޝްރިކުން ވައްދާފައި ފަހު ވަގުތު އޭނާ ފިލީއެވެ.\nކީރިތި ޤުރުއާނުގައި މާތް ﷲ ބަޔާންކުރައްވާފައިވަނީ، ޝައިޠާނުންނަކީ، މީހުންގެ ތެރޭގައި ﷲ އަށް ކުފުރުވުން ފަތުރާ ބައެކެވެ. ފާޙިޝް ކަންތައްތައް ޢާއްމުކޮށް، އާދަމުގެ ދަރީންގެ އައުރަ ކަޝްފުކުރަން މަސައްކަތްކުރާ ބައެކެވެ. ހުތުރު އާދަކާދަތަކާއި ގޮތްތައް އެއީ ރީތި ރަނގަޅު ގޮތްތަކެއް ކަމަށް ދައްކައި ޒީނަތްތެރިކުރާ ބައެކެވެ. ޝުބުހާތަކާއި ޝައްކުތައް އުފައްދާ، ބާޠިލު ކަންކަމަށް ޖަދަލުކުރާ ބައެކެވެ. މުސްލިމުން ޢަދާވާތްތެރިކޮށް ބައިބައިވުން އުފައްދާ، އަދި އެމީހުންނަށް ތަބާވެގެން ތިބޭ މީހުން ދަތިހާލު ޖެހޭ ވަގުތު ދޫކޮށްފައިދާ ބައެކެވެ.\nއިންސާނުންގެ ތެރެއިން، މި ސިފަތަކުން ކުރެ ސިފައެއް ޖެހިގަނެއްޖެ މީހަކީ، އެއީ އިންސީންގެ ތެރޭގައިވާ ޝައިޠާނެކެވެ. ޝައިޠާނުންނަކީ ހަމައެކަނި ޖިންނީންގެ ތެރޭގައިވާ ބައެއް ނޫންކަމާއި، އެއީ އިންސީންގެ ތެރޭގައިވެސް ތިބޭ ބައެއްކަން، އައްނާސު ސޫރަތުންވެސް އެނގެން އެބަ އޮތެވެ. مِنْ الْجِنَّةِ وَالنَّاسِ\nއާޔަތުގެ ތަފްސީރީމާނަ: ''އެ ޝައިޠާނުންނަކީ، ޖިންނީންގެ ތެރެއިންނާއި އިންސީންގެ ތެރެއިން ވާ ޝައިޠާނުންނެވެ.'' (އައްނާސު: 6)\nވީމާ ފާޙިޝް ކަންތައްތަކަށް ގޮވާ ހިތްވަރުދީ، މުޖްތަމަޢުގައި ބަރަހަނާކަމާއި، ލަދުކުޑަ އަދަބީ ލިއުންތަކާއި ތަމްސީލުތަކާއި ފިލްމުތައް ފަތުރާ، އެކަމުގައި ބައިވެރިވާ މީހުންނަކީ، އެއީ އިންސީންގެ ތެރޭގައި ތިބޭ ޝައިޠާނުންނެވެ.\nއިހުގެ ޖާހިލިއްޔަތަށް ވިޔަސް އަދި ފަހުގެ ޖާހިލިއްޔަތަށް ވިޔަސް ގޮވާލާ، އިސްލާމީ އުއްމަތް ބައިބައިކޮށް، އެއްބައިވަންތަކަން ފުނޑުފުނޑު ކުރާ މީހުންނަކީ، އެއީ އިންސީންގެ ތެރޭގައި ތިބޭ ޝައިޠާނުންނެވެ.\nސުވަރުގެއަށް ދެވެން އޮންނަ މަގުން މީހުން އެއްކިބާކޮށް، ނަރަކައަށް ދެވެން އޮންނަ މަގަށް މަގުދައްކާ މީހުންނަކީ، އަދި ﷲ ހަނދުމަކުރުން ހަނދާން ނައްތުވާލާ، އާޚިރަތް ދުވަސް މަތިން ޣާފިލުކުރުވާ މީހުންނަކީ، އެއީ އިންސީންގެ ތެރޭގައި ތިބޭ ޝައިޠާނުންނެވެ.


Dhagandey aai Umair Green ah soikohffi\nދަގަނޑޭ އާއި އުމެއިރު ގްރީންއަށް ސޮއިކޮށްފި\nއުމެއިރު އާއި ދަގަނޑޭ ވަނީ ކުރިން ތިން ކްލަބަކަށް އެއްކޮށް ކުޅެފައި\nކ. މާލެ 11 ފެބުރުއަރީ 2019 | ހޯމަ 08:08 1,767\nދަގަނޑޭ އާއި އުމެއިރު ގްރީންއަށް ސޮއިކުރުން - ރާއްޖެއެމްވީ\nރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގު (ދަގަނޑޭ) އަދި އިތުބާރު މިޑްފިލްޑަރު މުހައްމަދު އުމެއިރު ގްރީން ސްޓްރީޓްސްއަށް ސޮއިކޮށްފިއެވެ.\nދަގަނޑޭ އާއި އުމެއިރު ގްރީންއަށް ސޮއިކުރީ ދަ ކިޗަންގައި ބޭއްވި ކުޑަ ހަފްލާއެއްގައެވެ.\nމިދިޔަ ސީޒަނުގައި ޓީސީ ސްޕޯޓްސް ކްލަބަށް ކުޅުނު ދަގަނޑޭ އާއި ނިއުރޭޑިއަންޓް ސްޕޯޓްސް ކްލަބަށް ކުޅުނު އުމެއިރު އެކުގައި މީގެކުރިންވެސް ވަނީ ކްލަބްތަކަށް ކުޅެފައިވާއިރު، ގްރީން ވެގެންދާނީ މި ދެ ކުޅުންތެރިން އެއްކޮށް ކުޅޭ ހަތަރުވަނަ ކްލަބަށެވެ.\nމީގެއިތުރުން މިއީ ދަގަނޑޭގެ ކެރިޔަރުގައި އޭނާ ކުޅޭ ރާއްޖޭގެ ހަވަނަ ކްލަބެވެ. ވެލެންސިއާ އިން 2001 ގައި ކެރިއަރު ފަށައި ދަގަނޑޭ ވަނީ ޓީސީގެ އިތުރުން ނިއު ރޭޑިއަންޓް، ވީބީ އައްޑޫ އެފްސީ އަދި މާޒިޔާ އަށް ވެސް ކުޅެފަ އެވެ.\nދަގަނޑޭ ވަނީ ރާއްޖޭގެ ކްލަބްތަކުގެ އިތުރުން މީގެކުރިން ބޭރުގެ ދެ ކްލަބަކަށްވެސް ކުޅެފައެވެ. އެއީ ބުރުނާއީގެ ޑީޕީއެމްއެމް އެފްސީ އަދި މެލޭޝިއާގެ ޕީޑީއާރްއެމްއެެ.\nއުމެއިރު އޭނާގެ ކެރިޔަރު ވިކްޓްރީން ޑިފެންޑަރެއްގެ ގޮތުގައި ފަށާފައިވާއިރު، އޭނާ ވަނީ މާޒިޔާއަށްވެސް ކުޅެފައެވެ. އަދި ގްރީންގެ ކޯޗު އަލީ ސުޒެއިންއާއެކު އޭނާ ވަނީ މާޒިޔާގައި ކާމިޔާބީތައްވެސް ހޯދާފައެވެ.\nދަގަނޑޭ އާއި އުމެއިރު ގްރީންއަށް ސޮއިކޮށްފައިވާއިރު، އެ ކްލަބުގެ ކީޕަރު އިބްރާހިމް ލަބާން ޝަރީފް ވަނީ އެއްބަސްވުން އާކޮށްފައެވެ.\nރާއްޖޭގެ ފުޓުބޯޅަ ސީޒަން ޖޫން މަހު ފަށާއިރު، ބައެއް ކްލަބްތަކުން އަންނަނީ ޓްރާންސްފާގެ ކަންތައް ނިންމަނުންނެވެ.


Gaumee inaam aai hassa inaamaa behey committee ah beyfulhun ayyan kohfi\nގައުމީ އިނާމާއި ހާއްސަ އިނާމާ ބެހޭ ކޮމިޓީއަށް ބޭފުޅުން އައްޔަނުކޮށްފި\nމިދިއަ އަހަރު ޝަރަފުވެރި ކަމުގެ ގައުމީ އިނާމް ލިބި ވަޑައިގެންނެވި ބޭފުޅަކު އިތްޒަތުގައި ސްޓޭޖަށް ވަޑައިގަންވަނީ -- ފޮޓޯ: ރައީސް އޮފީސް\nގައުމީ އިނާމާބެހޭ ކޮމިޓީއަށާއި ހާއްސަ އިނާމާ ބެހޭ ކޮމިޓީއަށް ރައީސް އިބްރާހީމް މުހައްމަދު ސޯލިހް ބައެއް ބޭފުޅުން އައްޔަނު ކުރައްވައިފިއެވެ.\nރައީސް އޮފީހުން މިއަދު މައުލޫމާތު ދިން ގޮތުގައި، ގައުމީ އިނާމާބެހޭ ކޮމިޓީގެ ޗެއާޕާސަނަކަށް ރައީސް ހަމަޖެއްސެވީ މ. ލޮނުވެލި އަނީސާ އަހުމަދެވެ. އެ ކޮމިޓީއަށް އަލަށް އައްޔަނު ކުރެއްވި އެހެން ބޭފުޅުންނަކީ، މ. މަހްމާވިލާ އިބްރާހީމް އިސްމާއީލް އަލީ އާއި، ޅ.ކުރެންދޫ ނޫރަންގޭ ޒުލްފާ އިބްރާހީމާއި، ހ. އިރުވައި އާއިޝަތު ނާޒެވެ.\nއެ ބޭފުޅުންގެ އިތުރުން، އެ ކޮމިޓީގައި މިހާރު ހިމެނިވަޑައިގަންނަވާ އެހެން ބޭފުޅުންނަކީ، ރައީސް އޮފީހުގެ ސެކްރެޓަރީ، ކޯޕަރޭޓް ސާވިސް ހުސައިން އާމިރާއި، މއ. ފިޔަވަނި އަހުމަދު އަލިމަނިކާއި، މ. ކާނިމާގޭ މުހައްމަދު އިކްރާމާއި، މ. މާހިޔާ ރަހީމާ އާދަމާއި، މާލޭ ވިލިނގިލީ ކަންދު ހަސަން މަނިކެވެ.\nސަރުކާރުން ދެމުންދާ ގައުމީ އިނާމަކީ، ދިވެހި ގައުމާއި ދިވެހި މުޖްތަމައުގެ ހެވާއި ލާބައަށްޓަކައި ވަކިވަކި ފަރުދުންނާއި، މިނިވަން މުއައްސަސާތަކުންނާއި، މަދަނީ އެކިއެކި ޖަމްއިއްޔާ، ޖަމާއަތްތަކުންނާއި، ވިޔަފާރި އިދާރާތަކުން ދިވެހި ގައުމުގެ ތަރައްގީއަށްޓަކައި ކުރަމުންގެންދާ މަސައްކަތްތަކުގައި، އެފަރާތްތަކުން ހޯދާ ކުރިއެރުންތައް ބަލައިގަނެ، އެކަންކަމުގެ އަގު ވަޒަންކޮށް، ހިތްވަރުދިނުމުގެ މަގުސަދުގައި ކޮންމެ އަހަރަކު ދެމުން ގެންދަވާ އިނާމެކެވެ.\nގައުމީ އިނާމުގެ ގޮތުގައި ދެމުން ގެންދަވަނީ ޝަރަފުވެރިކަމުގެ ގައުމީ އިނާމާއި، ހިތްވަރުދިނުމުގެ ގައުމީ އިނާމެވެ.\nމަތީ ދަރަޖަ ހޯދާ ފަރާތްތަކަށް ރައީސް ދެއްވާ ހާއްސަ އިނާމާބެހޭ ކޮމިޓީގެ ޗެއާމަނަކަށް ރައީސް ހަމަޖެއްސެވީ، މިނިސްޓާ އޮފް ހަޔާ އެޑިޔުކޭޝަން ޑޮކްޓަރު އިބްރާހީމް ހަސަނެވެ. އެ ކޮމިޓީއަށް އަލަށް އައްޔަނު ކުރެއްވި އެހެން ބޭފުޅުންނަކީ، މއ. މާނިކަ ޑޮކްޓަރު އަހުމަދު އަލިމަނިކާއި، މ. ތާނގީދޮށުގޭ މަރްޔަމް ނޫރައްދީނާއި، މ. ހިޔަލީ ގުލްޝަން މަރްޔަމް ޝިފްޒާނެވެ.\nހާއްސަ އިނާމާބެހޭ ކޮމިޓީގައި ހިމެނިވަޑައިގަންނަވާ އެހެން ބޭފުޅުންނަކީ، މ. ދާޝިން ޑޮކްޓަރު އިބްރާހީމް ޒަކަރިއްޔާ މޫސާއާއި، މާލެ ވިލިނގިލީ އަކީލާ ޑޮކްޓަރު އަބްދުލްޢަޒީޒް ޔޫސުފާއި، މއ. ވިލާރޮދި އާއިޝަތު ޝާހީނެވެ.\nމަތީ ދަރަޖަ ހޯދާ ފަރާތްތަކަށް ރައީސް ދެއްވާ ހާއްސަ އިނާމަކީ، ރާއްޖެއަށް ރީތިނަން ހޯދައިދޭ ފަރާތްތަކުގެ ކާމިޔާބީއާއި، ހިތްވަރާއި، ހުނަރާއި، އިލްމީގޮތުން ހޯދާ މަތީ ކާމިޔާބީތަކުގެ އަގު، ގައުމީ ފެންވަރުގައި ވަޒަންކުރުމުގެ މަގުސަދުގައި ދޭ އިނާމެކެވެ.\nތެރަޕީ ދާއިރާއިން މީހުން ބިނާ ކުރަން މަޝްވަރާކުރައްވައިފި\nއީސީގެ މެމްބަރު ކަމަށް ހުޅުވާލައިފި


Umurun dhuvasvee meehunge inaayaiy bodu kuran husha elhi bill beyru kollaifi | Mihaaru\nއުމުރުން ދުވަސްވީ މީހަކު މާރުކޭޓު ގޮޅިއެއްގައި ހުރެ ފޯނުން ވާހަކަ ދައްކަނީ. --- ފޮޓޯ: މިހާރު\nއުމުރުން ދުވަސްވީ މީހުންގެ އިނާޔަތް ބޮޑުކުރަން ހުށަހެޅި ބިލް ބޭރުކޮށްލައިފި\n22 ޖުލައި 2019 - 14:12 30 comments\nޕެންޝަނާ ބެހޭ ގާނޫނަށް އިސްލާހު ގެނައުމުގެ ބިލް މަޖިލިހުން ބޭރުކޮށްލީ 58 މެމްބަރުންގެ އިއްތިފާގުންނެވެ.\nބިލްގެ ބަހުސްގައި އެމްޑީޕީގެ ގިނަ މެމްބަރުންތަކެއްގެ ފާޑުކިޔުން އަމާޒުވި ޖާބިރު ހުށަހެޅުއްވި އިސްލާހުގައި ވަނީ މޯލްޑިވްސް ރިޓަޔަމެންޓް ޕެންޝަން ސްކީމުން ލިބޭ ޕެންޝަންގެ އަދަދަކީ އަސާސީ ޕެންޝަންގެ ދެ ގުނަ އަށް ވުރެ ގިނަ އަދަދެއް ނަމަ، އުމުރުން ދުވަސްވީ މީހުންނަށް އަސާސީ ޕެންޝަނެއް ނުލިބޭނެ ކަމަށެވެ.\nއެކަމަކު، އެހެނިހެން ޕެންޝަންގެ ގޮތުގައި 10،000ރ. އަށް ވުރެ މަދު އަދަދެއް ލިބޭ ނަމަ، ދައުލަތުގެ އެހެނިހެން ޕެންޝަނާއި އަސާސީ ޕެންޝަން ހިމެނޭ ގޮތަށް ލިބޭނީ 10،000ރ. ކަމަށް އިސްލާހުގައިވެ އެވެ. ގާނޫނުގައި މިހާރު އޮންނަ ގޮތުން އުމުރުން ދުވަސްވީ މީހުންނަށް 5،000ރ. ލިބެ އެވެ.\nޖާބިރު ބިލް ހުށަހެޅުއްވި ސަބަބެއްގެ ގޮތުގައި ވަނީ އުމުރުން ދުވަސްވީ މީހުންނަކީ ގަދަރުވެރިކަމާއި ފުދުންތެރިކަމާ އެކު މުޖުތަމައުގައި ދިރިއުޅެވޭ ބަޔަކަށް ހަދައި އެމީހުންނަށް ހުރިހާ މާނައެއްގައި ވެސް އުފާވެރި މުޖުތަމައުއެއް ބިނާކުރުމުގައި އެހީތެރިވެދިނުމަށް ބޭނުންވާތީ ކަމަށެވެ.\nމަޖިލިހުގެ ބަހުސްގައި ބިލަށް ބަހުސް ކުރެއްވި އެމްޑީޕީގެ މެމްބަރުން ވިދާޅުވި ގޮތުގައި ޖާބިރު ހުށަހެޅުއްވީ ސަރުކާރުން ނޫނީ ހުށަނޭޅޭނެ ބިލެއް ކަމަށާއި ބަޖެޓު ފާސްކޮށްފައި އޮއްވައި އަހަރުގެ މެދުތެރެއިން މިކަން ނުކުރެވޭނެ ކަމަށެވެ. ދައުލަތުގެ މާލިއްޔަތަށް ބުރަވާ ގޮތަށް މަޖިލިހުގެ މެމްބަރުންނަށް ބިލްތައް ހުށަނޭޅޭ ގޮތަށް މަޖިލިހުގެ ގަވައިދު ބަދަލު ކުރަން ޖެހޭ ކަމަށް ވެސް އެ މެމްބަރުން ވިދާޅުވި އެވެ.\nއެމްޑީޕީގެ ގިނަ މެމްބަރުން ގަބޫލުކުރައްވާ ގޮތުގައި އެ އިސްލާހު ހުށަހެޅުއްވީ ސަރުކާރާއި އެމްޑީޕީއާ އެއްވެސް ކަހަލަ މަޝްވަރާއެއް ކުރެއްވުމެއް ނެތި ސިޔާސީ ބޭނުމެއްގަ އެވެ. އަދި އުމުރުން ދުވަސްވީ މީހުންނަށް އަޅާލާން ތިބީ ވެސް މި ސަރުކާރު ކަމަށް އެ މެމްބަރުން ވިދާޅުވި އެވެ.\nބައެއް މެމްބަރުން ވިދާޅުވި ގޮތުގައި އުމުރުން ދުވަސްވީ މީހުންނަށް ލިބޭ އިނާޔަތް ކުޑަވެގެން އެއްވެސް ޝަކުވާއެއް މިހާތަނަށް މީހަކު ކޮށްފައެއް ނެތެވެ. އަދި އުމުރުން ދުވަސްވީ މީހުންނަށް ކޮށްދޭން ޖެހޭ ކަމަކީ ފުރިހަމަ ހިދުމަތްތަކެއް ފޯރުކޮށްދީ އަޅާލުން އިތުރު ކުރުން ކަމަށް މެމްބަރުން ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަބްދުﷲ ޖާބިރު (ކާށިދޫ) އުމުރުން ދުވަސްވީ މީހުން\nބަޖެޓު ފާސް ކުރަން ޖާބިރު ވޯޓެއް ނުދެއްވި!


March 2017 – Haftha\nއޮފީސް ހިންގި އިމާރާތައް ހުއްދަނެތި ވަދެ ގެއްލުންދިން މީހުންނާ ދެކޮޅަށް ދައުވާ ކުރާނަން: މައުމޫން\nހ. ތެމާގައި ހިންގަމުން އައި ޕީޕީއެމްގެ ރައީސްގެ އޮފީހަށް ހުއްދަނެތި ވަދެ ތަކެއްޗަށް ގެއްލުން ދިން މީހުންނާ ދެކޮޅަށް ދައުވާ ކުރާނެ ކަމަށް ރައީސް މައުމޫނު އަބްދުލްގައްޔޫމް ވިދާޅުވެއްޖެއެވެ.\nރައީސް މައުމޫނު މިރޭ ކުރެއްވި ޓްވީޓެއްގައި ވިދާޅުވެފައިވަނީ އެމަނިކުފާނު ކުއްޔަށް ހިފާފައިވާ އިމާރާތަކަށް ހުއްދަ ނެތި ވަދެ ތަކެއްޗަށް ގެއްލުން ދިން މީހުންނަށް ދައުވާ ކުރާނެ ކަމަށެވެ.\nރައީސް މައުމޫން އެފަދަ ޓްވީޓެއް ކުރައްވާފައި މިވަނީ ރޭ ސިވިލް ކޯޓުން ނެރުނު އަމުރެއްގެ ދަށުން ޕީޕީއެމްގެ ރައީސްގެ އޮފީހުގެ ނަން ބޯޑާއި ދިދަ ފުލުހުން ގެންގޮސްފައި ވަނިކޮށެވެ.\nއެ އޮފީހުގައި ހުރި ޕީޕީއެމްގެ ދިދަ ފުލުހުން ގެންދިޔައީ އެ އޮފީހުގެ މައި ދޮރުގެ ތަޅު ހަލާކުކޮށްލައިގެންނެވެ.\nޕީޕީއެމް އަކީ ރައީސް މައުމޫން އުފެއްދެވި ޕާޓީއެކެވެ. ޕާޓީގެ ރައީސް މަގާމުން ވަކިކުރެވޭނީ ޕާޓީގެ ގޮންގްރެސް އިން ކަމަށް އަސާސީ ގަވާއިދުގައި ބުނެފައިވާއިރު، ކޯޓުން ޕީޕީއެމްގެ ހިންގުން ހަވާލުކޮށްފައިވާ ރައީސް އަބްދުﷲ ޔާމީން ރިޔާސަތު ބެލެހެއްޓެވި އެ ފެކްޝަންގެ ކައުންސިލް ބައްދަލުވުމުން ވަނީ ރައީސް މައުމޫން ޕީޕީއެމްގެ މެމްބަރުކަމުން ވަކިކޮށްފައެވެ.\nރައީސް މައުމޫނަށް ތާއީދު ކުރާ މީހުން ބުނަމުން އަންނަނީ އެމަނިކުފާނަކީ އަދިވެސް ޕީޕީއެމްގެ ރައީސް ކަމަށާއި ޕީޕީއެމުން އެމަނިކުފާނު ވަކިނުކުރެވޭނެ ކަމަށެވެ.\nAuthor ޝަހީދާPosted on March 31, 2017 April 1, 2017 Categories ޚަބަރު\nއޮފީހުގެ ދިދަ އާއި ނަންބޯޑު ގެންދިޔަސް ރައީސް މައުމޫނަށް އޮތް ތާއީދު ގެއްލުވައި ނުލެވޭނެ: ވައްޑޭ\nޕީޕީއެމްގެ ރައީސްގެ އޮފީހުގެ ދިދަ އާއި ނަންބޯޑު ފުލުހުން ގެންދިޔަ ކަމުގައި ވިޔަސް ރައީސް މައުމޫނަށް ދިވެހި ރައްޔިތުން ކުރަމުން އަންނަ ތާއީދު ގެއްލުވައި ނުލެވޭނެ ކަމަށް ތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހީމް (ވައްޑޭ) ވިދާޅުވެއްޖެއެވެ.\nމިރޭ ފުލުހުން ޕީޕީއެމްގެ ރައީސްގެ އޮފީހުގެ ދިދަ އާއި ނަންބޯޑު ފުލުހުން ގެންދިޔަ މައްސަލާގައި ވައްޑޭ ވިދާޅުވީ އެފަދަ ކަންތައްތަކުގެ ސަބަބުން ރައީސް މައުމޫނަށް ސަޕޯޓު އިތުރުވަމުން އަންނަ ކަމަށް އޭނާ ވިދާޅުވިއެވެ.\n“މިފަދަ ކަންތައްތަކުގެ ސަބަބުން ރައީސް މައުމޫނަށް ރައްޔިތުން ކުރާ ތާއީދު އަންނަނީ އިތުރުވަމުން،” ވައްޑޭ ވިދާޅުވިއެވެ.\nސިވިލް ކޯޓުން ރޭ ނެރުނު އަމުރެއްގައި ވަނީ އެ ކޯޓުން ޕީޕީއެމްގެ ހިންގުން ހަވާލުކޮށްފައި ވަނީ ޕީޕީއެމްގެ މުސްތަޝާރު އަބްދުﷲ ޔާމީނާ ކަމަށެވެ. އެގޮތަށް ހަވާލުކޮށްފައި އޮއްވައި ޕީޕީއެމްގެ ރައީސްގެ އޮފީހުގެ ނަމުގައި އޮފީހެއް ނުހިންގޭނެ ކަމަށާއި އެ އޮފީހުގައި ހުރި ނަންބޯޑާއި ދިދަ ނެގުމަށް ފުލުހުންގެ މައްޗަށް އަމުރުކުރާ ކަމަށް އެ އަމުރުގައި ވަނީ ބަޔާންކޮށްފައެވެ.\nޕީޕީއެމްގެ ރައީސްގެ އޮފީހުގެ ދިދަ އާއި ނަންބޯޑު ފުލުހުން ގެންދިޔަ ވަގުތު ރައީސް މައުމޫނަށް ތައީދު ކުރާ ބަޔަކު ވަނީ އެ ސަރަހައްދަށް އެއްވެ އެކަމާ ދެކޮޅަށް އަޑުއުފުލައިފައެވެ.\nފުލުހުންގެ ބެލުމުގެ ދަށަށް ގެނެވޭ މީހުންޑޮކްޓަރަށް ދެއްކުމަށް ޚާއްސަ ކުލިނިކެއް ދޫނިދޫގައި ހުޅުވައިފި\nއެކިއެކި މައްސަލަތަކާއި ގުޅިގެން ފުލުހުންގެ ބެލުމުގެ ދަށަށް ގެނެވޭ މީހުންނަށް ބޭނުންވާ ބޭސްފަރުވާގެ ޚިދުމަތްތައް ދިނުމަށް ދޫނިދޫގައި ކްލިނިކެއް ހުޅުވައިފިއެވެ.\nއިއްޔެ ދޫނިދޫގައި އޮތް ރަސްމިއްޔާތެއްގައި މި ކްލިނިކް ހުޅުއްވައިދެއްވީ މިނިސްޓަރ އޮފް ހޯމް އެފެއަރޒް އަޒްލީން އަޙްމަދުއެވެ.\nމި ރަސްމިއްޔާތުގައި ކޮމިޝަނަރ އޮފް ޕޮލިސް އަޙްމަދު އަރީފް އާއި ޑެޕިއުޓީ ކޮމިޝަނަރ އޮފް ޕޮލިސް އަޙްމަދު ސައުދީ އާއި ފުލުހުންގެ އެގްޒެކެޓިވް އޮފިސަރުންނާއި ފުލުހުންގެ ސީނިއަރ އޮފިސަރުންނާއި މެޑިކަލް ސަރވިސަސް ޑިޕާޓްމަންޓްގެ ވެރިންނާއި އެޑިޕާޓްމަންޓްގެ މުވައްޒަފުން ބައިވެރިވެލެއްވިއެވެ.\nދޫނިދޫގައި އަލަށް ހުޅުވިގެން ދިޔަ މި ކްލިނިކުން އެޑްމިޓްކޮށްގެން ބޭސްފަރުވާ ކުރެވޭއިރު އަންހެން ފިރިހެން ވޯޑްތައްވެސް ހެދިފައިވެއެވެ. އަދި މަސްތުވާތަކެތީގެ ވަބާއިން ދުރުހެލިކުރުމަށް ބޭނުންވާ ފަރުވާތަކަށްވެސް މި ކްލިނިކުންފަރުވާ ފޯރުކޮށްދެވޭނެއެވެ .\nމި ކްލިނިކްގެ ޚިދުމަތް އިއްޔެ ރަސްމީކޮށް ފެށިގެން ދިއުމުން ދޫނިދޫގައި ފުލުހުންގެ ބެލުމުގެ ދަށަށް ގެނެވޭ މީހުނަށް ބޭނުންވާ ބޭސްފަރުވާގެ ކަންތައްތައް އާސަންދަގެ ދަށުން ހަމަޖެހިގެންދާނެއެވެ.\nAuthor .Posted on March 31, 2017 March 31, 2017 Categories ޚަބަރު\nAuthor .Posted on March 31, 2017 April 1, 2017 Categories ދީން\nރަޝިޔާއިން އެމެރިކާގެ އިންތިހާބު ހެކްކުރިކަމަށް ސެނެޓަރަކު ބުނެފި\nރަޝިޔާއިން މިދިޔަ އަހަރު ބޭއްވުނު އެމެރިކާގެ ރިޔާސީ އިންތިހާބު ހެކްކުރުމަށްފަހު ވަކި ފަރާތަކަށް އެހީތެރިވެފައިވާކަން މި މައްސަލަ ތަހުގީގުކުރަމުންދާ އެމެރިކާގެ ސެނެޓަރަކު ވިދާޅުވެއްޖެއެވެ. ރަޝިޔާއިން މި ތުހުމަތުތަކަށް އިންކާރުކުރި ނަމަވެސް އެމެރިކާގެ އިންޓެލިޖެންސް އެޖެންސީތަކުގެ ވެރިންވެސް މި ތުހުމަތު ވަނީ ރަޝިޔާއަށް އަމާޒުކޮށްފައެވެ.\nޑޮނާލްޑް ޓްރަމްޕް އެންމެ ފާޑުކިޔުންތައް އަމާޒުކުރައްވާ އެއް ފަރާތްކަމުގައިވާ މީޑިޔާތައް ބޭނުންކޮށް ދޮގުހަބަރު ފަތުރައިގެން ރަޝިޔާއިން އެމެރިކާގެ ރިޔާސީ އިންތިހާބަށް ބާރުފޯރުވިކަމަށާއި އަދި ވަގަށްނަގާފައިވާ ބައެއް މައުލޫމާތު ވިކިލީކްސް ފަދަ އެކި އެކި ވެބްސައިޓް ބޭނުންކޮށްގެން ދޮގު މައުލޫމާތު އުފައްދައި ފެތުރުމުން އެމެރިކާގެ ރިޔާސީ އިންތިހާބުގައި ބައިވެރިވި ކެންޑިޑޭޓުންގެ ތެރެއިން އެކަކު ކަމުގައިވާ ހިލަރީ ކްލިންޓަންގެ ކެމްޕެއިންއަށް ބޮޑެތި ގެއްލުންތަކެއް ލިބުނެވެ.\nAuthor .Posted on March 31, 2017 April 1, 2017 Categories ދުނިޔެ\nޕައިލެޓްއަކު އޭނާގެ ލޯބިވާ އަނބިމީހާ މަތިން ހަދާންވެގެން ދަތުރު ކުރަމުންދިޔަ ފްލައިޓް އަބުރާ ޖައްސައިފި\nޕާކިސްތާނުގެ ޕައިލެޓަކު އޭނާގެ އަނބިމީހާގެ މަތިން ހަދާންވުމުން ދަތުރުކުރަމުންދިޔަ “ޝަހީން” އެއާގެ ފްލައިޓްއެއް އަބުރާ ޖައްސައިފިއެވެ. ހަބަރުލިބޭ ގޮތުގައި އޭނާ ފްލައިތް ޖައްސާފައިވަނީ އޭނާގެ އަނބިމީހާ ނިޔާވިކަމަށް ބުނެ އޮޅުވާލުމަށް ފަހުގައެވެ.އެވެ. ފްލައިޓް އަބުރާ ޖައްސާފައިވަނީ ފްލައިޓް ނައްޓާލިތާ މަދު ވަގުތުކޮޅޭއްގެ ތެރޭގައެވެ. މައުލޫމަތު ލިބޭ ގޮތުގައި ޕައިލެޓް ކައިވެނި ކުރީ ވަރަށް ފަހުންނެވެ.\nސައުދީ އަރަބިއްޔާއަށް ދަތުރުކުރަމުންދިޔަ ޝަހީން އެއާގެ މި ފްލައިޓް އަބުރާ ޖައްސައިފައި ވަނީ އެ ފްލައިޓްގެ ކެޕްޓަން ހަކީމް އަލީއެވެ. އޭނާ ވަނީ އޮފިޝަލުން ސުވާލުކުރުމުން އޭނާ ފްލައިޓް އަބުރާ ޖެއްސި އަސްލު ސަބަބު ފާޅުކޮށްފައެވެ. އޭނާ ބުނާގޮތުގައި ދޮގުހަދައިގެން އޭނާ ފްލައިޓް އަބުރާ ޖެއްސީ އޭނާ ވަރަށް ފަހުން ކައިވެނިކުރި އަނބިމީހާ މަތިން މާބޮޑަށް ހަނދާންވުމުންނެވެ.އަދި ހަކީމް ބުނާގޮތުންނަމަ އޭނާގެ ވަޒީފާގައި އަދާކުރަން އޮތް ޒިންމާ ދޫކޮށްލައިފައިވެސް އޭނާ ބޭނުންވީ ލޯބިވާ އަނބިމީހާ ކައިރިއަށް ދިޔުމަށެވެ.\nAuthor .Posted on March 31, 2017 April 1, 2017 Categories މަޢުލޫމާތު\nޕީޕީއެމްގެ ރައީސްގެ އޮފީސް ހިންގުން ހުއްޓުވުމަށް ޕޮލިސްގެ މައްޗަށް އަމުރެއް ނެރެފި\nޕީޕީއެމްގެ ރައީސްގެ އޮފީސް ހިންގުން ހުއްޓުވުމަށް ސިވިލް ކޯޓުން މޯލްޑިވްސް ޕޮލިސް ސާވިސްގެ މައްޗަށް އަމުރެއް ނެރެފިއެވެ.\nސިވިލް ކޯޓުން މިރޭ ނެރުނު އަމުރުގައި ބަޔާންކޮށްފައި ވަނީ އެ ކޯޓުން މީގެކުރިން ހުކުމަކުން ޕީޕީއެމްގެ ހިންގުން ވަނީ ޕާޓީގެ މުސްތަޝާރާ ހަވާލުކޮށްފައި ކަމަށެވެ.\nއެ ހުކުމް އެގޮތަށް ކޮށްފައި ވަނިކޮށް އެ ހުކުމުގެ ބާރު ނަފީވާގޮތަށް ހުކުމަށް ކިޔަމަންވެ ތަބާވުމެއް ނެތި ޕީޕީއެމްގެ ރައީސްގެ ނަމުގައި އޮފީހެއް ހަދައި ޕީޕީއެމްގެ ދިދަ އާއި ލޯގޯ ބޭނުންކޮށް ޕީޕީއެމްގެ ނަމުގައި ޖަލްސާތަކާއި ހަރަކާތްތައް ހިންގައި ހެދުމަކީ އެ ހުކުމް ތަންފީޒު ކުރުމަށް ހުރަސްއެޅުމުގެގޮތުން ހިންގާ ހަރަކާތްތަކާއި އަމަލުތަކެއްކަން އެނގެން އޮންނަ ކަމަށް އެ އަމުރުގައި ވަނީ ބަޔާންކޮށްފައެވެ.\nއެ އަމުރުގައި ބަޔާންކޮށްފައި ވަނީ ސިވިލް ކޯޓުގެ ހުކުމާ ޚިލާފުވާގޮތަށް ހިންގާ އެފަދަ ކަންތައްތަކަކީ ދައުލަތުގެ ކިޔާނާއި އާންމު މަސްލަހަތު ދެމެހެއްޓުމާއި ދައުލަތުގެ އެންމެ މަތީ މަސްލަހަތު ހިފެހެއްޓުމުގެ ގޮތުން ޝަރީއަތްކުރުމާ ބެހޭގޮތުން ހެދިފައިވާ ގަވާއިދު6ގެ 184 ވަނަ މާއްދާގައިވާގޮތުގެ މައްޗަށް ސަލާމަތީ ފަރާތްތައް މެދުވެރިކޮށް ޝަރީއަތުން ހުއްޓުވަންޖެހޭ ކަމެއް ކަމަށެވެ.\nއެކަންކަން އެހެން ހުރުމުން ޕީޕީއެމްގެ ނަމުގައި އެއްވެސް ހަރަކާތެއް ހިންގަމުންދާނަމަ އެކަމެއް ހުއްޓުވުމަށާއި ހ. ތެމާގައި ހަދާފައިވާ ޕީޕީއެމްގެ ރައީސްގެ އޮފީހުގައިވާ ދިދަ ނަގައި އެތަނުގައި ޕީޕީއެމްގެ ހަރަކާތެއް ހިންގިޔަ ނުދިނުމަށް ފުލުހުންގެ މައްޗަށް އަމުރުކުރާ ކަމަށް އެ އަމުރުގައި ވަނީ ބަޔާންކޮށްފައެވެ.\nއެފަދަ ކަންތައްތަކަކީ ކޯޓުތަކުގެ ގާނޫނުގެ 77 ވަނަ މާއްދާއާ ޚިލާފުވާ ކަމެއް ކަމަށް ސިވިލް ކޯޓުން ވަނީ ކަނޑައަޅައިފައެވެ.\nAuthor ޝަހީދާPosted on March 30, 2017 April 1, 2017 Categories ޚަބަރު\nގެއްލިގެން ހޯދަމުންދިޔަ ފަތުރުވެރިޔާ މަރުވެފައި އޮއްވާ ފެނިއްޖެ\nމާލެ އަތޮޅު އެރިޔަދޫ އައިލެންޑް ރިސޯޓް ކައިރިއަށް މޫދަށް ދިޔަ ފަތުރުވެރިއަކު ހޯދަމުންދަނިކޮށް މަރުވެފައި އޮއްވާ ފެނިއްޖެއެވެ.\nއެމްއެންޑީއެފްއިން ވިދާޅުވީ އެ ފަތުރުވެރިޔާ ފެނިފައިވަނީ އެރިޔަދޫ އައިލެންޑް ރިސޯޓް ކައިރީ ވިލުތެރެއިން މޫދު އަޑީގައި އޮއްވާ ކަމަށެވެ. މަރުވެފައިވަނީ އުމުރުން 35 އަހަރުގެ ފިރިހެނެކެވެ.\nއޭނާ ގެއްލުނީ މިއަދު މެންދުރު 14:00 ހާއިރު ކަމަށް އެމްއެންޑީއެފްއިން ވިދާޅުވިއެވެ. ނަމަވެސް އެއީ ކޮން ގައުމެއްގެ މީހެއް ކަމަށް އެމްއެންޑީއެފްއިން އަދި ހާމަކޮށްފައެއް ނުވެއެވެ.\nއޭނާ ހޯދުމުގެ މަސައްކަތް ފަށާފައި ވަނީ މިއަދު އިރުއޮއްސި 18:30 ހާއިރު އެވެ.\nAuthor .Posted on March 30, 2017 April 1, 2017 Categories ޚަބަރު\nޑިމޮކްރަސީގެ ނަމުގައި އަމިއްލަ އެދުން ނޫން ދެން ކޯއްޗެއް!\nރައްޔިތުންގެ މަޖިލީހުގެ ރައީސަށް އިތުބާރު އޮތްތޯ ބެލުމަށް ނިމިގެންދިޔަ ދުވަހު ނެގި ވޯޓަކީ ވަރަށް ގިނަ ގޮތްގޮތުން ފާހަގަކޮށްލެވުނު ވޯޓެކެވެ. އެއީ މަޖިލީހުގެ ރައީސަށްވުރެ ބޮޑަށް ވެރިކަން ހޯއްދެވުމަށް މަސައްކަތްކުރައްވާ ކުރީގެ ދެ ރައީސުންގެ ތާއީދާއި ނުފޫޒު މިނެކިރާލަން ލިބުނު ފުރުސަތެކެވެ. ވާދަވެރި އަދި މިހާތަނަށް ހަތުރުންގެ ގޮތުގައި ތިއްބެވި ދެ ބޭފުޅުން ޑިމޮކްރަސީގެ ޓެކް ޖައްސަވައިގެން އަލުން ވެރިކަމަށް ހޯއްދެވުމަށް ގޮނޑާކޮނޑުޖައްސަވައިގެން ފެއްޓެވި މަސައްކަތުގެ ފުރަތަމަ އިމްތިހާނުން ވެސް ފޭލްވީ އެވެ. ސަބަބަކީ ކޮބާތޯ އެވެ؟\nނަމަވެސް ހަޤީގަތަށް ވިސްނަވާށެވެ. ނަޝިދަކީ އެއްއިރެއްގައިވެސް ޑިމޮކްރަޓެއްނޫނެވެ. ޑިމޮކްރަޓެއްނަމަ ޤާނޫނާ ޝަރީޢަތަށް ބޯލަނބާނެއެވެ. ނަޝީދު ބުނާ ގޮތުން ވިއްޔާ އެންމެންގެ މައްޗަށް އޮންނަންވާނީ ހަމަހަމަ އުޞޫލުތަކެކެވެ. އެކަމަކު އެއީ ނަޝީދުއާ ގުޅުންހުރި ހުރިހާ ކަމެއް އެއްފަރާތްކޮށްފަ އެވެ. މިސާލަކަށް ދަންނަވާނަމަ، ނަޝީދު އެ ވިދާޅުވާ ޤާނޫނާ ޚިލާފަށް މަސައްކަތްކުރި ގާޒީ ހައްޔަރުކުރީ ޤާނޫނީ ހަމަތަކުގެ ދަށުންނެވެ. ވީމާ، އެކަމަށް ޢަމުރުކުރުމުން ނަޝީދަށް ޤާނޫނީގޮތުން ލިބެންޖެހޭ އެއްވެސް އުޤޫބާތެއް އޮވެގެންނުވާނެ އެވެ.\nވެރިކަމުގެ ދުވަސްވަރުގެ ކަންކަން މިގޮތަށްހުރިއިރު އެއަށްވުރެ ކުރިއަށް ވެސް ޖެހިލާށެވެ. އަމިއްލަފުޅަށް އަރުވާލެވިގެން ގައުމުން ބޭރުގައި ހުންނަވާފައި އެނބުރި ވަޑައިގެން ވައުދުވެވަޑައިގަތީ ވެރިކަން ބޭނުންފުޅުނުވާ ކަމަށެވެ. އެކަމަކު 2008ގެ ރިޔާސީ ޕްރައިމަރީއަށް އެމްޑީޕީތެރެއިން ފަރިވެފޮޅުހާ ގުލްސަމްޕާމާތައް ޗިސްޗިސްކޮށްލީ ސީދާ ނަޝީދެވެ. ސިޔާސީ ގޮތުން ނަޝީދަށްވުރެ ތަޖުރިބާ ބޮޑުކަމަށް ބެލެވެމުންދިޔަ ޑރ. މުހައްމަދު ވަހީދާއި ޑރ. މުހައްމަދު މުނައްވަރާއި އިބްރާހީމް ހުސައިން ޒަކީ އެއްފަރާތްކޮށްލީ އަލުން އަނބުރާ ކައިރިނުވެވޭހާ ދުރަށެވެ.\nއެމްޑޕީގެ ރައީސްގޮތުގައި ހުންނެވި އިބްރާހީމް އިސްމާއީލް ޕާޓީގެ ރަސްމީ ބައްދަލުވުންތަކުން ވެސް އެކަހެރިކޮށްލެއްވީ އެވެ. އެއަށްފަހު ރިއާސީ ޓިކެޓް ހޯއްދައި ރަސްކަލެއްގެ ގޮތުގައި ސިފަކުރެއްވި މައުމޫން ވޯޓުން ބަލިކޮށް ވެރިކަމަށް ވެސް ވަޑައިގަތެވެ. އެހާތަނަށް އެންމެ އަރިހުގައި ގެންގުޅުއްވި ގާސިމް އިބްރާހީމް އެއްސޮޓުން ބޭރުކޮށްލެއްވީ މޫނަކަށް ކަނދުރާއަކަށް ބެލުމެއްނެތި އެވެ. އެކަމަކު ގާނޫނާ ހިލާފަށް ކުރެއްވި އެތަކެއް އަމުރަކަށް ކެތްނުކުރެވިގެން އަމިއްލަފުޅަށް އިސްތިއުފާދެއްވީ އެވެ.\nމައުމޫންގެ ހަޔާތަށް ނަޒަރު ހިންގާލާއިރު، އެމަނިކުފާނުގެ ފަރާތުން މިހާރު ފެނިގެންދަނީ ޑިމޮކްރަސީނެތް 30 އަހަރުގެ ބާރާއި ނުފޫޒުގަދަ ޝަހުޞިއްޔަތުގެ ވަރަށް ކުޑަކުޑަ މިންވަރެކެވެ. ހަގީގަތުގައި ނަޝީދަށް ރާއްޖޭގެ ވެރިކަން ފުރޮޅުނީ ޑިމޮކްރެޓިކް އުސޫލެއްނެތި ދިގުލައިދިޔަ ވެރިކަމަކާއި ހެދިއެވެ. މައުމޫން ގައުމު ހިންގެވީ ހުރިހާ ބާރެއް ހޯއްދައިގެންހުރެ އެވެ. އެމަނިކުފާނަށް 30 އަހަރުގެ ޑިކްޓޭޓަރުގެ ގޮތުގައި ބިދޭސީ މީޑިޔާތަކުން އަދިވެސް މުހާތަބްކުރަނީ ރައްޔިތުންގެ މަޖިލީހާއި ޝަރުއީ ނިޒާމާއި މީޑިޔާ ކޮންޓްރޯލްކުރެއްވިލެއް ބޮޑުކަމުންނެވެ. މައުމޫންގެ ދުވަސްވަރު އެމަނިކުފާނުގެ މެމްބަރުގެ ގޮތުގައި ރައްޔިތުންގެ މަޖިލީހުގައި ބޭތިއްބެވި އަށް މެމްބަރުންނަކީ ޑިމޮކްރެޓިކް ނޫންކަމުގެ ކުޑަކުޑަ މިސާލެކެވެ. އެކަން ގޯސްކަމަށް ވިދާޅުވަމުން އައި ނަޝީދުވެސް ވެރިކަމަށް ވަޑައިގެންނެވުމަށްފަހު އެމަގު އިހްތިޔާރުކުރައްވައި އެއްކަލަ އަށްމެމްބަރުން ބޭތިއްބެވި އެވެ. ތަފާތަކީ ކޮބާތޯ އެވެ؟\nތިމާނޫން މީހަކަށް ވެރިކަން ލިބުނަ ނުދިނުމަށް ނަޝީދު އެމްޑީޕީ ބޭނުންކުރެއްވި ގޮތަށް މައުމޫން ވެސް ޕާޓީ ތަރުތީބު ކުރެއްވި އެވެ. ޑީއާރުޕީ ފަރުމާކުރެއްވީ ސީދާ އެމަނިކުފާނު ވަށައިގެންނެވެ. މިއާއެކު ޑިމޮކްރަސީއަށް އެދި ގޮވަމުންދިޔަ ޒުވާން އެތައް ބޭފުޅުންނެއް މައުމޫނާ ފެއަށް ޖެހި ޕާޓީ ވެސް ދޫކުރެއްވި އެވެ. އޭގެ ތެރޭގައި މިހާރުގެ ރައީސުލްޖުމުހޫރިއްޔާ އަބުދުﷲ ޔާމީން ވެސް ހިމެނިވަޑައިގެންނެވި އެވެ. ޑީޕާރުޕީގެ ރައީސަކަށް މައުމޫންގެ އިރުޝާދުގެ ދަށުން އިންތިހާބުކުރި އަހުމަދު ތަސްމީން އަލީއާ ވެސް އެންމެ ފަހުން މޫނުކެނޑި ޕީޕީއެމް އުފެއްދެވީ ވެސް ސީދާ މައުމޫނެވެ.\nމިހެންވެ އާރާއި ބާރު ގެއްލޭ ކޮންމެ ފަހަރަކު ޑިމޮކްރަސީ ބަހަނާއަކަށް ހައްދަވާފައި ކުރިއަށް ނުކުމެވަޑައިގަތުމަކީ މައުމޫނާއި ނަޝީދުގެ ތާރީހުން ފެންނަން އޮތް ހަގީގަތެކެވެ. ރާއްޖޭގެ މިއަދުގެ ސިޔާސީ މަސްރަހުގައި ވެސް ޖެހިގެން މިއުޅެނީ މިދެބޭފުޅުންނަށް ބާރުތައް ގެއްލޭ މައްސަލަ އެވެ. ޑިމޮކްރަޓިކް ހަމަތަކުން ވޯޓުން ހޮވުނު ދެވަނަ ރައީސްކަމުގައިވާ ޢަބްދުﷲ ޔާމީން ޢަބްދުލްޤައްޔޫމް ރައީސްކަމާ ހަމައަށް ދަތުރު ކުރެއްވީ ޕާޓީ ސިސްޓަމުގެ ތެރޭގައި އޮތް ވިރާސީ ތަޅާފޮޅުމުގެ ތެރެއިން ކުރި ހޯއްދައިވައިގެނެވެ. މިއާއެކު އަބަދު ވެރިކަން ކުރައްވަންޖެހޭނީ އެއްބަޔަކު ނޫން ކަމަށާއި ޑިމޮކްރެޓިކް ހަމަތަކުގެ މަތީން އެންމެ އާދައިގެ މީހާ އަށް ވެސް ޕާޓީގެ ތެރެއިން ކުރިބޯއްޓަށް ވާސިލްވެވެންވާނެ ކަމަށް އެމަނިކުފާނު ގެންދަވަނީ ތަކުރާރުކޮށް ވިދާޅުވަމުންނެވެ. ވަކިވަކި ފިކުރުތަކުގެ ތެރެއިން ޒުވާން ލީޑަރުންނަށް އުފައްދައި ހަރުދަނާ ޖީލެއް ބިނާކުރައްވަން ފެއްޓެވީ މިދެންނެވި ސަބަބުތަކާހުރެ އެވެ.\nކުރީގެ ރައީސުންނާއި މިހާތަނަށް ބާރުތައް ކޮންޓްރޯލް ކުރެއްވި ވަރުގަދަ ވިޔަފާރިވެރިންނަށް މިއަދު ހަޖަމްނުކުރެވިގެން އުޅެނީ އިހުގެ އުސޫލުތައް ބަދަލުވާތީ އެވެ. އާލީޑަރުންތަކެއް އުފެދިއްޖެނަމަ އެބޭފުޅުންނަށް ފުރުސަތު ގެއްލިދާނެކަމުގެ ބިރު ހީވަނީ އެވެ. މައުމޫން އަދި ނަޝީދަށް އަނބުރާ ވެރިކަމަށް އާދެވޭނެ ހާލަތެއް ރާއްޖެއަށް ގެނައުމަކީ މުހިންމުކަމެއްކަމަށް ޤަބޫލުކޮށްގެން އެކަން ހާސިލުކުރުމަށް މަޖިލީހުގެ ރައީސް ބޭރުކޮށް ޕާޓީ ނިޒާމް ގަނޑުބަޑުކޮށްލަން މަސައްކަތްފެއްޓެވީ މިހެންވެ އެވެ. އެކަމަކު އެއީ ގައުމުން ބޭރުގައި ތިއްބަވައިގެން ދުރުތިބީންގެ އެހީ ހޯއްދަވައިގެންނެވެ.\nނިކަން ވިސްނަވާށެވެ. ވެރިކަމަށް ވަޑައިގަތުމަށް ބިދޭސީ ގައުމުތަކުގެ އެހީތެރިކަމަށް އެދުމަކީ ޑިމޮކްރެޓިކް އުސޫލެއްނޫނެވެ. އެހީތެރިކަން ހޯދަންޖެހޭނީ ރައްޔިތުންގެ ކިބައިންނެވެ. އެކަމަކު އިނގިރޭސިވިލާތުގެ ބިދޭސީ ހާރިޖީ ވަޒީރަކަށް އަމިއްލަފުޅަށް ވެވަޑައިގެން ނަޝީދު އަބަދުމެ ހުންނަވަނީ ލަންކާ ގެ ސިޔާސީ ފަރާތްތަކަށް އާދޭސް ދަންނަވާށެވެ. ސަރަހައްދީ ވެރިންގެ އަރިހުގައި މައުމޫން ކުރުނީސް ދަންނަވަމުން އެގެންދަވަނީ ރައީސް ޔާމީންއަކީ ޑިމޮކްރަޓިކް ލީޑަރެއްނޫންކަން ދެއްކުމަށެވެ.\nއެކަމަކު ވެރިކަމުގެ ޖާހަތަށްޓަކައި މައުމޫނާއި ގާސިމާއި ނަޝީދަށް އެއްސަފެއްގައި ނުތިއްބެވޭނެ އެވެ. މިއީ ރާއްޖޭގެ ސިޔާސީ ކުރިމަގު ނޫންކަން އަހަރުމެންނާއި ދުރުތިބީން ވެސް ދަނެ އެވެ. މިހެންވެ “ނަޝީދުތޯ، މައުމޫންތޯ” ނަމަކަށް ކިޔާ ސިޔާސީ ކުޅިވަރާ ދުރަށްޖެހި، ތަރައްޤީއާ ކުރިއެރުމުގެ މައްޗަށް ބިނާކުރެވިފައިވާ އައު މަގެއް ޚިޔާރުކުރަންޖެހެއެވެ.\nAuthor .Posted on March 30, 2017 March 30, 2017 Categories ޚަބަރު\nގަވާއިދާ ޚިލާފަށް ވޯޓު ނެގިޔަސް ދެން މަސީހުގެ މައްސަލަ ކާމިޔާބު ކުރާނަން: އިބޫ\nގަވާއިދާ ޚިލާފަށް މަޖިލީހުން ވޯޓު ނެގިޔަސް ދެން ހުށަހަޅާ މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތްކަމުގެ ވޯޓު ކާމިޔާބު ކުރައްވާނެ ކަމަށް އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އިބޫ ވިދާޅުވީ މަސީހުގެ އިތުބާރުނެތްކަމުގެ މައްސަލަ ވަރަށް އަވަހަށް މަޖިލީހަށް ވައްދާނެ ކަމަށެވެ.\nއިބޫ ވިދާޅުވީ އިދިކޮޅު ހަރަކާތްތައް ކުރިއަށްދަނީ ޕްލޭނެއްގެދަށުން ކަމަށާއި އިރާދަ ކުރެއްވިއްޔާ މަސީހު ބަދަލު ކުރާނެ ކަމަށެވެ.\nވަޒީރުންގެ ތެރޭގައި ވެސް ބަދަލު ކުރަން ޖެހޭ މީހުން އެބަތިބި ކަމަށާއި ބަންޑާރ ނައިބަށް ވެސް އިތުބާރު ނެތް ކަމަށް އޭނާ ވިދާޅުވިއެވެ.\n“ގެންނަން ޖެހޭ ބަދަލުތައް އެބަހުރި. އަޅުގަނޑުމެން އެމަސައްކަތް ކުރާނަން،” އިބޫ ވިދާޅުވިއެވެ.\nނޫސްވެރިންނަށް މައުލޫމާތު ދެއްވަމުން ކިބިދޫ ދާއިރާގެ މެމްބަރު އަބްދުﷲ ރިޔާޒު ވިދާޅުވީ ސަރުކާރުން ގޯސް ކަމެއް ނުކުރާ ކަމަށް ބުނާއިރު ރިޔާސީ އިންތިހާބުގައި ވާދަ ކުރެވޭނެ އިދިކޮޅު ލީޑަރަކު ނެތް ކަމަށެވެ.\n“މިއީ ރައްޔިތުން ބޭނުންވާ ގޮތެއް ނޫން. ޕާޓީން ކަނޑައަޅާ މީހަކަށް ވާދަ ކުރެވެން ޖެހޭނެ” ރިޔާޒު ވިދާޅުވިއެވެ.\nރިޔާޒު ވިދާޅުވިގޮތުގައި ރައީސް ޔާމީން ވެގެންދާނީ ރާއްޖޭގައި ވެރިކަން ކުރެއްވި ބޭފުޅުންގެ ތެރެއިން ގިނިކަންޏާ ހުންނަވާނެ ހަމައެކަނި ބޭފުޅާ ކަމުގައެވެ. އިދިކޮޅު ފަރާތްތަކުން ރައީސް ޔާމީންގެ މައްޗަށް ކާމިޔާބު ހޯދާނެ ކަމަށް އޭނާ ވިދާޅުވިއެވެ.\nދިއްގަރު ދާއިރާގެ މެމްބަރު އަހުމަދު ފާރިސް މައުމޫން ވިދާޅުވީ ސަރުކާރު ޒިންމާދާރުކުރުވަން ކުރާ މަސައްކަތުން ކާމިޔާބު ލިބެމުން އަންނަ ކަމަށާއި ހުއްޓުމެއް ނެތި އެ މަސައްކަތް ދާނީ ކުރިއަށް ކަމަށެވެ.\nAuthor ޝަހީދާPosted on March 30, 2017 March 30, 2017 Categories ޚަބަރު


Trump Ge Inzaaraa Eku Syria Sifain Kulli Haalathah Athuvejje - Vaguthu\nޓްރަންޕްގެ އިންޒާރާއެކު ސީރިއާ ސިފައިން ކުއްލި ހާލަތަށް އަތުވެއްޖެ\nސީރިޔާގައި ދިން ކެމިކަލް ޙަމަލާ އާއި ގުޅިގެން ސިރިއާގެ ރައީސް ބައްޝާރުގެ ވެރިކަމާއި ދެކޮޅަށް ވަރުގަދަ ހަމަލާތަކެއް ދޭނެ ކަމަށް އެމެރިކާގެ ރައީސް ޓްރަންޕް ދިން އިންޒާރާއެކު ސީރިއާ ސިފައިން ތައްޔާރީ ހާލަތަށް އައިސްފިއެވެ.\nޓްރަންޕުގެ މި އިންޒާރާއެކު ސީރިއާ ސަރުކާރުން ވަނީ އެގައުމުގެ ސިފައިން އެލާޓަށް ގެނެސްފައެވެ.\nމީޑިއާ ރިޕޯޓުތަށް ބުނާގޮތުގައި ކުރިއަށް އޮތް 72 ގަޑި އިރު ތެރޭ އެމެރިކާ އިސްވެ އޮވެ ފުރާންސް އަދި އިގިރޭސިވިލާތް ހިމެނޭ ގޮތަށް ސީރިއާއަށް ވަރުގަދަ ހަމަލާތަކެއް ދޭން ދަނީ ތައްޔާރުވަމުންނެވެ.\nޓްރަމްޕް ބުނީ ސީރިއާގެ އިރުމަތީ ޣޫތާގެ ދޫމާގައި މިދިޔަ ހޮނިހިރު ދުވަހު ކެމިކަލް ހަމަލާއެއް ދިނީ ކޮން ބައެއްކަން އެމެރިކާއަށް މިހާރު ސާފުވަމުން އަންނަ ކަމަށާއި ވަރުގަދަ ރައްދެށް ދޭނެ ކަމަށެވެ.\nކެމިކަލް ހަމަލާ ދިން މައްސަލައާ ގުޅިގެން ސަލާމަތީ މަޖިލީހުގެ ބައްދަލުވުމުގައި އެމެރިކާ އާއި ރަޝިޔާ އިން ވަނީ ބަހުގެ ހަމަލާތައް ބަދަލުކޮށްފައެވެ.\nރަޝިއާއިން ބުނަނީ ކެމިކަލް ހަމަލާ އަކީ ރޭވުމެއް ކަމަށާއި އެކަމާ ގުޅިގެން އެމެރިކާ އިން އަޅާ އަސްކަރީ ފިޔަވަޅެއްގެ ނަތީޖާ ވަރަށް ހިތިވާނެ ކަމަށެވެ.\nރައްދުގައި އެމެރިކާގެ ސަފީރު ނިއްކީ ހޭލީ ވަނީ ރަޝިޔާގެ އަތުގައި ސީރިއާގެ ކުޑަ ކުދިންގެ ލޭ ވާ ކަމަށް ބުނެފައެވެ. އަދި ސީރިއާގެ ރައީސް އަސަދަކީ "ފުރޭތައެއް"ގެ ގޮތުގައި އޭނާ ވަނީ ސިފަ ކޮށްފައެވެ.\nއެމެރިކާއިން ހުށަހެޅި ޤަރާރު ރަޝިޔާއިން ވީޓޯކުރިއިރު، އޫތާ އަށް ދިން ކެމިކަލް ހަމަލާއަށް ސީރިއާގެ ރައީސް ބައްޝާރުލް އަސަދުގެ ސަރުކާރުން "ވަރަށް ބޮޑު އަގެއް" ދައްކަން ޖެހޭނެ ކަމަށް ބުނެ ބައްޝާރުގެ ސަރުކާރަށް އެމެރިކާއިން ވަނީ ވަރުގަދަ އިންޒާރުތަކެއްވެސް ދީފައެވެ.\nސީރިޔާގެ މައްސަލައިގައި ރަޝިޔާއިން ވީޓޯގެ ބާރު ބޭނުންކުރާއިރު، އިސްރާއީލުން ފަލަސްތީނުގެ ރައްޔިތުންނާއި ދެކޮޅަށް ހިންގާ ޤަތުލު ޢާންމުތައް ކުއްވެރިކުރުމަށާއި ތަހުޤީޤުކުރުމަށް ޤަރާރެއް ހުށަހަޅައިފިނަމަ، އިސްރާއީލަށް ވާގިވެރިވެ އެމެރިކާއިން ވީޓޯ ކުރާކަން ފާހަގަކޮށްލެވެއެވެ.\nއޭޕްރީލް 11, 2018 08:02\nދުވަހަކުވެސް އެމެރިކާއަށާއި އިނގިރޭސީންނަށް ތާއީދެއް ނުކުރާނަން.\nއޭޕްރީލް 11, 2018 08:08\nއެމެރިކާއައް ފަލަސްތީނުގެ ކުށެއްނެތް ރައްޔަތުން ޔަހޫދީ ޒަޔަނިސްޓް އިޒުރޭލުން މަރަމުން ދާއިރު އެއްވެސް މައްސަލައެއް ނެތް..ޑަމްޕަރު އައް ކަންތައް ބޮޑުވީ އެމެރިކާއިން ވާގިވެރިވާ ބަޔަކު މަރުވުމުން..ޑަމްޕަރޭ އައް ވ ސަލާމްބުނި ގެރިމޯދީ..